**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 14 Δεκεμβρίου 2017, ημέρα Πέμπτη και ώρα 16.10΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Προέδρου αυτής, κ. Κωνσταντίνου Δουζίνα, με θέμα ημερήσιας διάταξης:

Ενημέρωση, σύμφωνα με το άρθρο 36 παρ. 5 του Κανονισμού της Βουλής, από τον Υπουργό Εξωτερικών, κ. Νικόλαο Κοτζιά, για την επίσκεψη του Τούρκου Προέδρου, κ. Ρετζέπ Ταγίπ Ερντογάν, στη χώρα μας.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Θελερίτη Μαρία, Αυλωνίτου Ελένη, Μεϊκόπουλος Αλέξανδρος, Βαρεμένος Γιώργος, Δέδες Γιάννης, Δουζίνας Κωνσταντίνος, Δρίτσας Θοδωρής, Εμμανουηλίδης Δημήτριος, Γεννιά Γεωργία, Δημαράς Γεώργιος, Κασιμάτη Νίνα, Κυρίτσης Γεώργιος, Γκιόλας Ιωάννης, Μπαλλής Συμεών, Μπαλτάς Αριστείδης, Ντζιμάνης Γιώργος, Ξυδάκης Νικόλαος, Πάντζας Γιώργος, Ρίζος Δημήτρης, Στέφος Ιωάννης, Σταματάκη Ελένη, Τελιγιορίδου Ολυμπία, Τζαμακλής Χαρίλαος, Τριανταφύλλου Μαρία, Τσίρκας Βασίλης, Φίλης Νικόλαος, Αναστασιάδης Σάββας, Γεωργιάδης Σπυρίδων – Άδωνις, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Καλαφάτης Σταύρος, Κεδίκογλου Συμεών (Σίμος), Κεφαλογιάννης Ιωάννης, Κουκοδήμος Κωνσταντίνος, Κουμουτσάκος Γεώργιος, Μεϊμαράκης Ευάγγελος – Βασίλειος, Τασούλας Κωνσταντίνος, Τσιάρας Κωνσταντίνος, Κωνσταντινόπουλος Οδυσσέας, Λοβέρδος Ανδρέας, Κασιδιάρης Ηλίας, Παππάς Χρήστος, Κανέλλη Λιάνα, Παφίλης Αθανάσιος, Συντυχάκης Μανώλης, Κατσίκης Κωνσταντίνος, Σαρίδης Ιωάννης και Δανέλλης Σπυρίδων.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων, με μοναδικό θέμα ημερήσιας διάταξης την ενημέρωση, σύμφωνα με το άρθρο 36 παρ. 5 του Κανονισμού της Βουλής, από τον Υπουργό Εξωτερικών, κ. Νικόλαο Κοτζιά, για την επίσκεψη του Τούρκου Προέδρου, κ. Ρετζέπ Ταγίπ Ερντογάν, στη χώρα μας.

Πριν ξεκινήσουμε να πω μερικά πράγματα για τη συζήτηση.

Ο κ. Υπουργός πρέπει να φύγει στις 18.30΄, διότι έχει ανειλημμένες υποχρεώσεις, την επίσκεψη της Υπουργού Εξωτερικών της Κολομβίας. Προτείνω, λοιπόν, αφού μας κάνει την ενημέρωση για περίπου 20 λεπτά, να δώσω τον λόγο σε όσους εκ των εκπροσώπων των κομμάτων επιθυμούν να μιλήσουν για 7 λεπτά ο καθένας και μετά στους συναδέλφους Βουλευτές, που θα εγγραφούν στον κατάλογο ομιλητών για 4 λεπτά. Θα ολοκληρώσουμε τη διαδικασία με τις απαντήσεις του κ. Υπουργού στο τέλος. Λόγω της υποχρέωσης του κ. Υπουργού, έχω κάνει μια κατανομή του χρόνου, έτσι ώστε γύρω στις 18.30΄ να τελειώσουμε.

Θα ήθελα, επίσης, να κάνω την εξής επισήμανση. Το σημερινό θέμα της ημερήσιας διάταξης, καθώς και ο περιορισμός του χρόνου, που υπάρχει, μας υποχρεώνουν να μην υπάρχει παρέκκλιση από το θέμα της ημερήσιας διάταξης. Εάν υπάρχουν άλλα θέματα προς συζήτηση, μπορούν να κατατεθούν αιτήματα στην Επιτροπή και να προγραμματιστεί μια άλλη συνεδρίαση, όταν το επιτρέψει το πρόγραμμα του κ. Υπουργού. Ήδη, υπάρχει μια ερώτηση προς τον κ. Υπουργό για τα θέματα της πώλησης όπλων στη Σαουδική Αραβία και το Κ.Κ.Ε. έχει κάνει και αυτό ένα αίτημα σχετικά με την Παλαιστίνη. Θα δούμε πώς θα μπορέσουμε να το οργανώσουμε.

Θα ήθελα να τελειώσω με μια παράκληση και μια υπενθύμιση. Τα θέματα που συζητάμε σήμερα είναι κρίσιμα, είναι ευαίσθητα και, εκ της θεσμικής μου θέσεως, δεν είμαι διατεθειμένος να ανεχθώ οποιαδήποτε παρεκτροπή ή προσωπικές επιθέσεις. Θα εφαρμόσουμε τον Κανονισμό της Βουλής απολύτως αυστηρά. Το θέτω ως προειδοποίηση, διότι δεν θέλω να επαναληφθούν κάποια γεγονότα και επεισόδια, που έχουν γίνει αλλού. Εδώ είμαστε Επιτροπή Εθνικής Άμυνας και Εξωτερικών Υποθέσεων και θα ακολουθήσω αυστηρότατα τον Κανονισμό της Βουλής, για να έχουμε μια σοβαρή – κριτική, βέβαια, προς την Κυβέρνηση, κατανοητό, εκ μέρους της Αντιπολίτευσης – αλλά και ευπρεπή συζήτηση.

Σας ευχαριστώ πολύ, γι’ αυτή την υπενθύμιση που, εκ του θεσμικού μου ρόλου, ήθελα να κάνω. Τον λόγο έχει ο κ. Λοβέρδος.

ΑΝΔΡΕΑΣ ΛΟΒΕΡΔΟΣ: Θέλω από την αρχή της συζήτησης, κύριε Πρόεδρε – συμφωνώντας με την διαδικασία, όπως την καθορίσατε και από την πλευρά μας θα τη σεβαστούμε απολύτως, παρατηρώντας τον σεβασμό της διαδικασίας και από άλλους, από την Κυβέρνηση αλλά και τα άλλα κόμματα – να κάνω εκ των προτέρων μια διευκρίνιση.

Σύμφωνα με την άποψη της Δημοκρατικής Συμπαράταξης είναι απολύτως άστοχη η σημερινή σύγκληση για συνεδρίαση της Επιτροπής από τον Υπουργό, για ενημέρωση, για ένα θέμα που θα ήταν καλύτερα να το συζητούσαμε με τον τρόπο, που επί 3 χρόνια κάνουμε, υποδειγματικά, θα έλεγα, στο Εθνικό Συμβούλιο Εξωτερικής Πολιτικής.

 Από τη στιγμή που το θέμα, με πρωτοβουλία της Κυβέρνησης, έρχεται στη Βουλή, θα υποστούμε όλοι μας – και κυριολεκτώ ως προς τον όρο – τις νομοτέλειες του κοινοβουλευτικού πολιτεύματος. Μιλάει η Κυβέρνηση και η Αντιπολίτευση λέει τις απόψεις της. Δεν μπορείτε, με τον τρόπο που κάνατε τις εισαγωγικές σας παρατηρήσεις, να κλείσετε το στόμα κανενός. Προφανώς, πρέπει να κρατήσετε τα πράγματα σε μια τάξη, στην τάξη που αρμόζει στα θέματα, τα οποία συζητάμε και έχετε δίκιο ως προς αυτό, αλλά σας καλώ να σκεφτείτε και από την άλλη πλευρά ότι υπάρχουν και οι νομοτέλειες του κοινοβουλευτικού πολιτεύματος.

Συνεπώς, κύριε Πρόεδρε, για να κλείσω, παρακολουθούμε την εισήγηση του Υπουργού και ως Αντιπολίτευση θα πράξουμε τα δέοντα. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Προφανώς, συμφωνώ, κύριε Λοβέρδο, με αυτά που είπατε. Δεν έχω την παραμικρή διάθεση ή πρόθεση να ασκήσω λογοκρισία, αλλά υπάρχει – πέρα από τα θέματα, τα ουσιαστικά, στα οποία δεν έχω καμία πρόθεση ούτε δυνατότητα να παρέμβω – υπάρχει ένα θέμα ήθους και ύφους. Εμένα μ’ ενδιαφέρει να υπάρξει μια συζήτηση για ένα κρίσιμο θέμα, η οποία θα ακολουθήσει τις βασικές αρχές της κοινοβουλευτικής διαδικασίας, όπως τις είπατε, αλλά με ευπρεπή και ευγενή τρόπο. Τον λόγο έχει ο κ. Κασιδιάρης.

ΗΛΙΑΣ ΚΑΣΙΔΙΑΡΗΣ: Θα θέσει ένα θέμα προς συζήτηση και ο Λαϊκός Σύνδεσμος - Χρυσή Αυγή. Αφορά στο ζήτημα της ονομασίας του κράτους των Σκοπίων. Επειδή ενημερωνόμαστε από τον Τύπο ότι στις αρχές του νέου έτους θα γίνουν συζητήσεις στις Βρυξέλλες, όπου θα είναι εκπρόσωποι και του ελληνικού Κράτους, καταθέτω αυτό το αίτημα και γραπτά, για να υπάρξει ενημέρωση από τον Υπουργό, για το πού πηγαίνει αυτή η ιστορία. Ακούμε ότι προτίθεται η Ελληνική Κυβέρνηση να δώσει το όνομα της Μακεδονίας, με γεωγραφικό ή κάποιον άλλον προσδιορισμό. Έχω θέσει, μέσω του Κοινοβουλευτικού Ελέγχου, επανειλημμένως ερωτήματα, αλλά δεν έρχεται στις Επίκαιρες Ερωτήσεις ο Υπουργός να απαντήσει. Είναι, λοιπόν, ευκαιρία να ξεκαθαρίσει τη θέση της Κυβερνήσεως σήμερα, εις ό,τι αφορά στο μείζον εθνικό ζήτημα του ονόματος της Μακεδονίας μας και γι' αυτό τον λόγο θα καταθέσω και σχετικό γραπτό αίτημα.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαρίστως, να καταθέσετε αίτημα. Θα ήθελα να προσθέσω, όμως, ότι αυτό το θέμα – σημαντικό, όπως είναι – δεν αποτελεί αντικείμενο της σημερινής συνεδρίασης. Σας προειδοποιώ, λοιπόν, ότι αν ξεκινήσετε αυτό το θέμα ή οποιοδήποτε άλλο θέμα, που είναι εκτός ύλης σε σχέση με αυτό, για το οποίο συγκλήθηκε η Επιτροπή μας, δε θα σας επιτρέψω να συνεχίσετε.

ΗΛΙΑΣ ΚΑΣΙΔΙΑΡΗΣ: Αλλάζω την πρότασή μου, τότε και λέω άμεσα να δοθεί μια ημερομηνία, να γίνει σύγκληση της Επιτροπής Εξωτερικών και Άμυνας, για να ενημερώσει εδώ ο Υπουργός και να τοποθετηθούν όλες οι πολιτικές δυνάμεις, γιατί αυτό το ζήτημα είναι μείζον, είναι εθνικό και πρέπει να έρθουν όλα στο φως. Να ορίσουμε, λοιπόν, μια ημερομηνία, για να γίνει συζήτηση για το όνομα της Μακεδονίας.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Δεν μπορεί να δοθεί ημερομηνία, αυτή τη στιγμή, κύριε Κασιδιάρη. Υπάρχουν διαδικασίες, υπάρχουν οι υπηρεσίες της Βουλής, όπως για το θέμα της Παλαιστίνης, που έθεσε το ΚΚΕ. Το αίτημά σας, από τη στιγμή που θα κατατεθεί στις υπηρεσίες της Βουλής και όχι σε μένα, θα μπει σε μια διαδικασία, για να δούμε πότε μπορούμε να προγραμματίσουμε μια τέτοια συνεδρίαση. Ο κ. Κουμουτσάκος έχει τον λόγο.

ΓΕΩΡΓΙΟΣ ΚΟΥΜΟΥΤΣΑΚΟΣ: Ευχαριστώ, κύριε Πρόεδρε. Θα συμφωνήσω στις παρατηρήσεις σας. Η συζήτηση πρέπει να επικεντρωθεί στο θέμα, για το οποίο έχει συγκληθεί. Επίσης, θα διαφωνήσω ως προς την αρνητική θέση του «Κινήματος Αλλαγής», της Δημοκρατικής Συμπαράταξης ότι δε θα έπρεπε να έχει γίνει, δεδομένου ότι το Ελληνικό Κοινοβούλιο, η Βουλή των Ελλήνων, θα συζητήσει στην αρμόδια Επιτροπή, με το ύφος, το ήθος και την ατμόσφαιρα, που διακρίνει αυτή την Επιτροπή, μια ιστορική, λόγω των χρόνων που μεσολάβησαν, επίσκεψης του Τούρκου Προέδρου στην Ελλάδα. Μια επίσκεψη που χαρακτηρίστηκε από τη δημόσια ανακίνηση και συζήτηση κρίσιμων εθνικών θεμάτων.

Ό,τι έγινε δημόσια, σε ανώτατο επίπεδο δεν μπορεί να μη συζητείται, με το απαιτούμενο ύφος και ήθος, στην αρμόδια Επιτροπή της Βουλής των Ελλήνων. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κι εμείς ευχαριστούμε. Αυτό είναι μια δήλωση που κάνατε σε σχέση με την τοποθέτηση του κ. Λοβέρδου. Την ακούσαμε, δεν μπορώ να κάνω κάτι άλλο. Η συνεδρίαση καθορίστηκε για σήμερα. Ο κ. Βαρεμένος έχει τον λόγο.

ΓΙΩΡΓΟΣ ΒΑΡΕΜΕΝΟΣ: Είναι πέραν λογικής το να λέμε ότι η διεύρυνση της ενημέρωσης στην οικεία Επιτροπή είναι παράκαμψη οποιουδήποτε άλλου οργάνου. Δε μπορεί, όταν δεν έρχεται ο Υπουργός να ενημερώσει τη Βουλή, να λέμε, γιατί δεν ήρθε και όταν έρχεται, ότι παράκαμψε ένα άλλο όργανο.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ο κ. Κοτζιάς έχει τον λόγο.

ΝΙΚΟΛΑΟΣ ΚΟΤΖΙΑΣ (Υπουργός Εξωτερικών): Ευχαριστώ, κύριε Πρόεδρε. Ευχαριστώ τις συναδέλφισσες και τους συναδέλφους, που είναι εδώ μαζί, για να συζητήσουμε.

Θέλω να κάνω δύο διευκρινίσεις. Πρώτον, για θέματα που δεν έχει αρχίσει καν η διαπραγμάτευσή τους, αλλά θα γίνει, δεν μπορώ να ανακοινώνω δημοσίως την διαπραγματευτική τακτική. Αυτό να είναι σαφές, δεν πρόκειται να το κάνω.

Δεύτερον, πράγματι, έτσι όπως έχει αναπτυχθεί η εξωτερική πολιτική, έχει δυσκολίες να ανταποκριθεί το Υπουργείο Εξωτερικών σε μια σειρά από αιτήματα. Τη Δευτέρα ήμασταν στη συζήτηση στην Ευρωπαϊκή Ένωση, την Τρίτη ήρθε ο Υπουργός Εξωτερικών της Αρμενίας, Τετάρτη βράδυ ήρθε η Υπουργός της Κολομβίας, που είναι σήμερα όλη την ημέρα μαζί μου, αύριο έρχεται ο Επίτροπος Χαν να συζητήσει για τα Δυτικά Βαλκάνια, τη Δευτέρα έρχεται ο Υπουργός Εξωτερικών του Αφγανιστάν – γιατί το Αφγανιστάν ιδρύει Πρεσβεία στην Ελλάδα, που είναι μια από τις τρεις καινούργιες πρεσβείες, που θα ιδρυθούν – την Τρίτη φεύγω για πολύ σοβαρές διμερείς συζητήσεις με την Ιταλία. Δεν είναι ότι αποφεύγει κανείς, έτσι όπως καταλαβαίνουν οι παλαιότεροι, ο Υπουργός ή το Υπουργείο συζητήσεις, αλλά έχει αλλάξει η ποιότητα της εξωτερικής πολιτικής. Είμαστε περιζήτητοι.

Το χαρακτηριστικότερο όλων είναι ότι ενώ παλιά το Υπουργείο αναζητούσε και ζητούσε επαφές και συναντήσεις στον ΟΗΕ, φέτος, είχαμε αιτήματα τρίτων, τρεις φορές παραπάνω από ό,τι μπορούσαμε να ικανοποιήσουμε. Είμαστε αλλού και είναι καλό για τη χώρα. Δεν είναι κακό.

Ας πάμε τώρα στο θέμα, που μας απασχολεί. Θα πω πολύ σύντομα τα αρχικά, αλλά χρειάζεται, για να κατανοήσετε τον τρόπο, που σκεφτόμαστε. Νομίζω ότι πρέπει κανείς να δει ότι υπάρχουν μεγάλες διεθνείς αλλαγές και ότι το διεθνές σύστημα είναι σε μεγάλη μετακίνηση. Δυνάμεις, οι οποίες θεωρούσαν ότι μπορούσαν να μονοπωλούν μια περιοχή ή μία περιφέρεια, βρίσκονται σε κάθοδο και καινούργιες δυνάμεις αναδεικνύονται. Είναι ο παλιός νόμος της ασύμμετρης ανάπτυξης. Η Τουρκία έχει ενδυναμωθεί οικονομικά, στρατιωτικά, σε σχέση με το παρελθόν, αλλά είναι αποδυναμωμένη από τις πάρα πολλές αντιθέσεις και αντιφάσεις, που την διαπερνάνε. Η Νοτιοανατολική Ασία αποτελεί την ισχυρότερη δύναμη στον κόσμο, που αναδεικνύεται σήμερα και αν, στον 15ο ή στον 16ο αιώνα, επί 1500 χρόνια, είχε τα 3/5 της παγκόσμιας παραγωγής και στον 20ο αιώνα έχει περιοριστεί στο 1/5, σήμερα είναι από τα 2/5 στα 3/5, που είναι η πιο μεγάλη τεκτονική αλλαγή στον κόσμο που ζούμε.

Επίσης, έχουμε μια μεγάλη μετατόπιση – και αφορά στην Ευρωπαϊκή Ένωση αυτό – της «λίμνης ισχύος», όπως την λέμε, από τον Ατλαντικό στον Ειρηνικό. Οι Ηνωμένες Πολιτείες έχουν πάρα πολλές δυσκολίες και μάλιστα, προσωρινά, δεν μπορούν να ελέγξουν τις καταστάσεις, όπως νόμιζαν στο παρελθόν, ενώ η Ευρωπαϊκή Ένωση αποδεικνύεται ότι δεν είναι έτσι εύκολο να είναι «ο αιώνας της», έτσι όπως είχε προαναγγελθεί.

Αυτές οι μεγάλες τεκτονικές αλλαγές στον κόσμο είναι και αλλαγές και στην περιοχή μας. Η περιοχή μας είναι μία περιοχή που έχει ένα τρίγωνο αστάθειας, με ισχυρά συγκρουσιακές γραμμές, ανάμεσα στην Ουκρανία, στην Λιβύη και στην Μέση Ανατολή ή Συρία-Ιράκ. Υπάρχουν πολλοί πόλεμοι από την Υεμένη μέχρι και την Μέση Ανατολή. Υπάρχουν τα μεταναστευτικά και προσφυγικά ρεύματα και υπάρχουν και οι αλλαγές συσχετισμών και στην ίδια την Μέση Ανατολή, όπως είναι η στρατιωτική ισχυροποίηση της Χεσμπολάχ, η συνεργασία που γίνεται ανάμεσα σε Ιράν, Τουρκία και Ρωσία στη Συρία, οι διαμάχες ανάμεσα στους Σουνίτες και Σιίτες, που είναι διαμάχες ανάμεσα στον εκσυγχρονισμό και αντιεκσυγχρονισμό, όπως κατανοεί ο καθένας με τον τρόπο του και τις οποίες αντιμετωπίζει η χώρα μας, με σειρά πρωτοβουλιών σταθεροποίησης και σταθερότητας της περιοχής, είτε είναι οι τριμερείς συνεργασίες – έξι στον αριθμό, διότι προσθέσαμε μια με την Αρμενία προχθές, συμφωνήσαμε και ξεκινήσαμε – είτε είναι τετραμερείς είτε είναι πολυμερείς, όπως είναι η Διάσκεψη για την Ασφάλεια της Ρόδου.

Σε αυτό το περιβάλλον εκδηλώθηκε και το πραξικόπημα στην Τουρκία. Το πραξικόπημα αυτό δημιούργησε – δεν είναι μόνο έκφραση, αλλά δημιούργησε – νέες αντιθέσεις και αντιφάσεις, ακόμα και συγκρούσεις, μέσα στον ίδιο τον συναισθηματικό κόσμο της ηγεσίας της Τουρκίας, που ένα κομμάτι του ή το ίδιο τμήμα ζει με τον φόβο και την ανασφάλεια ότι μπορεί να υπάρξει πραξικόπημα και να ανατραπεί ή κάποιος στην γωνιά να τους εκτελέσει και ένα άλλο κομμάτι των ίδιων ανθρώπων, πιθανόν, θεωρούν ότι μπορεί να έχουν αλαζονική αντίληψη για την πολιτική, διότι εισήλθαν στη Συρία, εισήλθαν στο Ιράκ και αυτό τους δημιουργεί μια αντιφατικότητα ανάμεσα στο «είμαι ισχυρός και έχω και ένα στοιχείο φόβου» ή «είμαι αλαζονικός και έχω ένα στοιχείο ανασφάλειας» και αυτή η αντιφατικότητα θέλει να την δαμάζει κανείς με μεγάλη προσοχή.

Η γενική εικόνα του κόσμου και της περιοχής, αλλά και ορισμένων γειτόνων μας επιβάλλει το θέμα της ειρήνης, της σταθερότητας και της ασφάλειας να είναι στην πρώτη γραμμή. Σε αυτή την πρώτη γραμμή, την εξωτερική πολιτική, όσον αφορά στο ζήτημα που αντιμετωπίζουμε σήμερα, την στηρίζουμε στο εξής. Δεν είμαστε σύμφωνοι με τη θεωρία της αδράνειας. Είμαστε σύμφωνοι με μια ενεργητική εξωτερική πολιτική. Μια εξωτερική πολιτική που θέλει να επηρεάζει, θέλει να έχει την πρωτοβουλία η ίδια και να μην αποκρούει απλώς πρωτοβουλίες τρίτων, με αμυντικού τύπου κινήσεις.

Δεύτερον, δεν υποστηρίζουμε τον νέο απομονωτισμό. Υποστηρίζουμε την πολυδιάστατη, ενεργητική εξωτερική πολιτική, διότι εκεί, που πρέπει να μιλάει κανείς στην εξωτερική πολιτική είναι ή εκεί, που έχει να προωθήσει θέσεις και συμφέροντα ή/και εκεί, που υπάρχουν προβλήματα. Η αντίληψη ότι δεν συζητάω με αυτόν που έχω προβλήματα – το είπα στην μοναδική μου δήλωση που έκανα όλο αυτό το διάστημα – ανήκει στους ανθρώπους, που ταυτίζουν τις σχέσεις ανάμεσα στα κράτη, με τις σχέσεις με τους γείτονες.

Δεν μου αρέσει ο γείτονας, δεν τον καλώ τον γείτονα. Δεν θέλω να τον έχω στα γενέθλιά μου, δεν του μιλώ για τα γενέθλιά μου. Θέλω να του κάνω έξωση, προσπαθώ να πείσω τον ιδιοκτήτη του διαμερίσματός του να τον διώξει. Οι διακρατικές σχέσεις, όμως, δεν είναι ίδιες με του γείτονά μας, στον οποίο βγάζω το άχτι μου. Δεν μπορείς να τον διώξεις τον άλλον από τη γεωπολιτική γεωγραφική θέση, στην οποία βρίσκεται και πρέπει να αποφασίσεις. Συνομιλώ ή δεν συνομιλώ;

Μου έκανε μεγάλη εντύπωση η φράση, που άκουσα, πηγαίνοντας στην Κορέα. Τι μου είπαν στην Κορέα; Τους λέω «είναι οι βαλλιστικοί σας πύραυλοι το μεγαλύτερό σας πρόβλημα;». Και μου απάντησαν «Όχι. Το μεγαλύτερό μας πρόβλημα είναι ότι δεν έχουμε κανάλι επικοινωνίας με την Βόρεια Κορέα». Αυτό είναι κάτι στο οποίο διαφοροποιούνται οι ίδιοι οι Κορεάτες από άλλες μεγάλες δυνάμεις της Δύσης. Θέλουμε να έχουμε αυτά τα κανάλια, θέλουμε να συζητάμε.

Τι ήταν το πιο εντυπωσιακό στη συνέντευξη Τύπου, χθες, του Αρμένιου Υπουργού Εξωτερικών; Ότι με το Αζερμπαϊτζάν, που βρίσκονται σε εμπόλεμη κατάσταση, έκαναν έξι Συναντήσεις Κορυφής τον χρόνο που πέρασε. Σε πόλεμο είναι οι άνθρωποι. Οι μεν θεωρούν ότι υπάρχει μεγάλη κατοχή στο Καραμπάχ και οι άλλοι θεωρούν ότι είναι δικό τους, ότι τους προκαλούν και κάνουν ζημιές, πολέμους και στρατιωτικές συγκρούσεις. Όλες οι υπεύθυνες κυβερνήσεις του κόσμου συζητούν και με τον πιο δύσκολο γείτονα, διότι ο διάλογος και η διπλωματία πρέπει να προηγούνται κάθε άλλης αντίληψης στις διακρατικές σχέσεις.

Κατά συνέπεια, στο ερώτημα σύγκρουση ή ειρήνη, πρωτοβουλίες ή παθητικότητα, απαντήσαμε με πάρα πολύ μεγάλη σαφήνεια, καλώντας μετά από επίσκεψη που είχαμε κάνει – σαν Κυβέρνηση έχουμε κάνει πολλαπλές επισκέψεις στην Τουρκία – καλέσαμε τον κ. Ερντογάν, να έλθει στην Ελλάδα. Δεν φοβόμαστε καμιά συζήτηση και κανένα διάλογο, ούτε τον αντιμετωπίζουμε με τον τρόπο, που καταλαβαίνω ότι ορισμένοι θέλουν να αντιμετωπιστεί. Γιατί τον Ερντογάν; Μα, αν είναι να κουβεντιάσετε για τις ελληνοτουρκικές σχέσεις και αν θέλετε να οικοδομηθεί ένα πλαίσιο ειρηνικής συνύπαρξης των δύο κρατών, ο πυρήνας της εξουσίας σήμερα είναι ο Ερντογάν. Με οποιονδήποτε άλλον και να κουβεντιάσετε, δεν κρατάει τις δεσμεύσεις του, ούτε θα συγκρατήσει τις υποχωρήσεις που θα κάνει σε μια διαπραγμάτευση.

Κατά τη γνώμη μας, αυτή πρόκειται για μια υπεύθυνη και όχι ανεύθυνη πολιτική, διότι εμείς υπηρετούμε τη χώρα, δεν βγάζουμε το συναισθηματικό μας άχτι. Όταν κάνεις κρατική πολιτική, δεν κάνεις μια διαδήλωση σε τι δεν σου αρέσει, αλλά υπερασπίζεσαι αυτό, που θεωρείς ορθό για τη χώρα.

Άκουσα κάποιον να λέει ότι με την επίσκεψη και έτσι όπως εξελίχθηκε, χάθηκε μια ευκαιρία. Το ορθό είναι, ποιος έφτιαξε την ευκαιρία; Και θα δούμε, αν χάθηκε ή όχι, μετά.

Παραδείγματος χάριν, εγώ έχω κουβεντιάσει με τον Ερντογάν περί Ίμβρου. Σήμερα, η Ίμβρος – στην οποία δεν εφαρμόζεται η Συνθήκη της Λωζάνης και το έχω πει δημόσια – έχει ανοίξει Δημοτικό σχολείο, Γυμνάσιο και Λύκειο, έχουν επιστρέψει οικογένειες. Είναι καλό ή κακό αυτό; Αρκεί να καταγγέλλω την παραβίαση της Συνθήκης της Λωζάνης, όσον αφορά στην Ίμβρο ή πρέπει ταυτόχρονα να υπερασπίζομαι και να προωθώ τη δυνατότητα Ομογενείς να επιστρέφουν στο νησί τους και στον τόπο που μεγάλωσαν; Τι κάναμε; Τρία πράγματα. Πώς δουλέψαμε;

Πρώτον, κάναμε μια συμφωνία για τις διαδικασίες. Η συμφωνία για τις διαδικασίες κρατήθηκε και ιδιαίτερα, στη Θράκη, από την πλευρά της Τουρκικής Κυβέρνησης με μικρές αποκλίσεις. Η επίσκεψη Ερντογάν, τώρα, δεν έχει καμία σχέση με τα παρατράγουδα, που συνέβησαν το 2004. Το 2004 σας θυμίζω ότι ο Ερντογάν έκανε τέσσερις ομιλίες, που δεν είχαν συμφωνηθεί στη Θράκη. Θα σας αναφέρω, στη συνέχεια, αναλυτικότερα.

Δεύτερον, δεν έχουμε κανένα ζήτημα και ασφαλώς πρέπει να το κάνουμε, το ξεκαθάρισμα των διαφωνιών μας με την Τουρκία. Δεν αντιλήφθηκα, γιατί κάποιοι ενοχλούνται που έχουμε διαφωνίες με την Τουρκία ή γιατί τις λέμε και δημόσια; Αλλά ποιο είναι το πιο ουσιαστικό; Ότι υπήρξε μια μετακίνηση του κ. Ερντογάν – δεν λέω σεισμική, αλλά υπήρξε μια μετακίνηση του κ. Ερντογάν – όσον αφορά στις θέσεις του, που εξέφρασε ερχόμενος στην Ελλάδα και εξέφρασε φεύγοντας από την Ελλάδα. Αυτό έχει μεγάλη σημασία. Ότι μετά από δύο μέρες παρουσίας, στην Ελλάδα, ο κ. Ερντογάν τοποθετήθηκε με διαφορετικό τρόπο.

Τρίτον, πέρα από την παρουσίαση των διαφωνιών και ούτω καθεξής, έχει μεγάλη σημασία η θετική ατζέντα, δηλαδή, η προώθηση της θετικής μας ατζέντας. Στη δομή που έχουμε κάνει στη Ρόδο, που λέγεται «το πνεύμα της Ρόδου», αυτό που έχουμε συμφωνήσει με όλους και από φέτος καλούμε τους Παλαιστίνιους – δεν καλούμε το Ισραήλ και την Τουρκία – είναι ότι θα έχουμε θετική ατζέντα για την Μέση Ανατολή, διότι η περιοχή έχει κουραστεί μόνον απ’ το να κουβεντιάζει συγκρουσιακά ζητήματα.

Μπορούμε να οικοδομήσουμε οι οκτώ ευρωπαϊκές χώρες που συμμετέχουν με τις 14 Αραβικές χώρες, αυτή τη θετική ατζέντα. Τι κάναμε, λοιπόν, για να υλοποιήσουμε αυτές τις Αρχές; Τον Σεπτέμβριο, αμέσως μετά το καλοκαίρι, στο Ταλίν, συναντήθηκα με Υπουργό των Ευρωπαϊκών Υποθέσεων και συζήτησα ότι δεν μπορούμε να συνεχίσουμε να μην έχουμε επικοινωνίες, όπως ουσιαστικά συμβαίνει μετά το πραξικόπημα. Γιατί δεν είναι καλό αυτό; Δεν είναι καλό, διότι υπάρχει μεγάλη νευρικότητα στη γείτονα χώρα. Αυτή η νευρικότητα μπορεί να οδηγήσει εύκολα σε λάθη και ατυχήματα και εάν δεν έχεις διόδους και διαύλους επικοινωνίας, για να αντιμετωπίσεις τα ατυχήματα και τα λάθη, αυτά μπορούν να γίνουν, όπως λέει και η θεωρία των παιγνίων, «χιονόμπαλα».

Κατά συνέπεια, εμείς είπαμε ότι πρέπει να κουβεντιάζουμε. Τι έγινε, από κει και πέρα; Έγιναν ακόμη τρεις συναντήσεις σε επίπεδο Υπουργών, πέρα από την επίσκεψή μου, στην ίδια την Τουρκία. Η τελευταία συνάντηση έγινε δύο ημέρες, πριν από την έλευση του Τούρκου Προέδρου. Το λέω αυτό, γιατί μερικοί νομίζουν ότι οι προηγούμενες ημέρες ήταν έτσι και κάναμε βόλτες.

Τώρα, θα αναφερθώ στο ποια άλλη προετοιμασία έγινε. Πέρα από την προετοιμασία των Υπουργών, έγινε η προετοιμασία στο Υπουργείο Εξωτερικών. Το Υπουργείο Εξωτερικών έχει θαυμάσιους διπλωμάτες. Ο Πρέσβης μας, στην Άγκυρα, είναι εξαιρετικός, που υβρίσθει από Βουλευτή της Αντιπολίτευσης. Επαναλαμβάνω ότι είναι εξαιρετικός. Είναι ένας άνθρωπος, ο οποίος υπερασπίστηκε τη χώρα, τις μέρες που βομβαρδιζόταν το Βελιγράδι. Είναι ένας άνθρωπος, ο οποίος έμεινε επτά χρόνια στο Πακιστάν και στο Αφγανιστάν, που υπηρέτησε. Είναι ένας άνθρωπος, ο οποίος έφταιξε τα μέτρα οικοδόμησης εμπιστοσύνης με γειτονικές χώρες και ευρέθη υβριζόμενος. Είναι εξαιρετικός, όπως εξαιρετικός είναι και ο Γενικός Γραμματέας. Αυτοί οι διπλωμάτες δεν προέρχονται και ούτε ανήκουν στο κυβερνητικό χώρο, για να είμαστε σαφής. Είναι καλοί – εξαιρετικοί, θα έλεγα – υπηρεσιακοί παράγοντες.

Υπήρξαν συναντήσεις ανάμεσα στους υπηρεσιακούς παράγοντες της χώρας, με υπηρεσιακούς παράγοντες της Τουρκίας. Υπήρχαν συναντήσεις ανάμεσα στους Γενικούς Γραμματείς, ανάμεσα στους αρμόδιους επί του ζητήματος της Τουρκίας. Γι' αυτό, χάρη σε αυτή την προετοιμασία μαζί και με άλλα Υπουργεία, υπήρξε σειρά συμφωνιών ανάμεσα σε Υπουργεία. Αυτές οι συμφωνίες, οι πιο απλές, επειδή δημοσιοποιήθηκαν, είναι η προσπάθεια που κάνουμε, για να σωθούν ζωές μεταναστών και να μπορέσουν να μετακινηθούν από τα νησιά στην Ηπειρωτική Ελλάδα, χωρίς να θεωρηθεί από την Τουρκία ότι σπάμε τη Συμφωνία Ευρωπαϊκής Ένωσης - Τουρκίας. Επίσης, είναι τα τρία μεγάλα έργα που συμβολίζουν την παραπέρα διασύνδεση των δύο κρατών, που είναι τα εξής, στον Έβρο, η δεύτερη μεγάλη γέφυρα, είναι η διασύνδεση με φεριμπότ ανάμεσα στη Σμύρνη και τη Θεσσαλονίκη και η σιδηροδρομική διασύνδεση με σύγχρονο σιδηρόδρομο, ανάμεσα στην Κωνσταντινούπολη και στη Θεσσαλονίκη. Επίσης, είναι η προετοιμασία για τις συναντήσεις ανάμεσα στις δύο Κυβερνήσεις.

Πέρα από τις συμφωνίες, που δεν έχω χρόνο να τις αναλύσω όλες, είχαμε και πολιτικές κινήσεις. Η αρχική και παλιά θέση του Ερντογάν, που αμφισβητούσε τη Λωζάνη, μετατράπηκε σε επικαιροποίηση της Λωζάνης σε ό,τι αφορά στην άλλη πλευρά, δηλαδή την ανατολική τους πλευρά και όχι την Ελλάδα. Εγώ δεν λέω ότι το πιστεύει ή δεν το πιστεύει, αλλά υπήρξε σαφή δήλωση ότι δεν διεκδικεί εδάφη η Τουρκία από την Ελλάδα. Αυτό δεν το έχει ξανακάνει ο Πρόεδρος της Τουρκίας. Υπήρξε αναγνώριση ότι η μουσουλμανική κοινότητα συμπεριλαμβάνει Πομάκους και Ρόμα. Αυτό είναι πρωτοφανής παραδοχή από την πλευρά τους. Ακόμη, όταν μίλαγε για την μουσουλμανική κοινότητα ο Ερντογάν και ενώπιον της τηλεόρασης, είπε ότι διατυπώνουμε μια παράκληση, γιατί δεν μας πέφτει λόγος, ουσιαστικά και δεν μπορούμε να έχουμε απαιτήσεις.

 Επίσης, ζήτησε συγνώμη για τους διωγμούς της Κωνσταντινούπολης, της δεκαετίας του 1950. Αυτά είναι θετικά ζητήματα, που διαφεύγουν από το «ραντάρ» ορισμένων. Και να σας πω και κάτι; Μέγιστο κέρδος. Η Ευρωπαϊκή Ένωση και οι Ηνωμένες Πολιτείες της Αμερικής βγήκαν και υπερασπίστηκαν από τη δικιά μας σκοπιά τη Συνθήκη της Λωζάνης και νομίζει κανείς – ναι, δεν την υπερασπίστηκαν ποτέ επί της δικής σας διακυβέρνησης – ότι αυτή η υπεράσπιση έπεσε από τον ουρανό; Έπεσε από τον ουρανό ή είναι αποτέλεσμα επίπονης εργασίας;

 Και για να δούμε, τι έγινε στη Θράκη; Αυτά έγιναν την πρώτη μέρα. Για να δούμε, τι έγινε μετά στη Θράκη; Σωστά ο εκπρόσωπος, πολύ σωστά – συμφωνώ απόλυτα – της Νέας Δημοκρατίας έγραψε στο tweet του, στις 6/12, «*Ο πήχης είναι τι θα γίνει στη Θράκη*». Για να δούμε τώρα. Συμφωνήσαμε εμείς μαζί του να μην κάνει μεγάλη συγκέντρωση και με σημαίες. Δεν την έκανε. Συμφωνήσαμε μαζί του να μην κάνει ομιλίες. Πήρε το μεγάφωνο μέσα στο σχολείο και έκανε ένα χαιρετισμό. Τι έκανε στην προηγούμενη επίσκεψη; Τέσσερις ομιλίες χωρίς συμφωνία. Αυτοί που δέχτηκαν ο Ερντογάν να κάνει τέσσερις ομιλίες χωρίς συμφωνία, μας κάνουν μαθήματα προετοιμασίας τώρα. Τι άλλο; Το πρόγραμμα του Ερντογάν καθυστέρησε κατά μία ώρα, γιατί είχε ανάγκη λίγης ανάπαυσης σ' αυτή την επίσκεψη. Στην προηγούμενη επίσκεψη άργησε κατά τέσσερις ώρες. Γιατί άργησε κατά τέσσερις ώρες; Γιατί εκτός προγράμματος επισκέφθηκε χωριά, όπου γίνανε μεγάλες συγκεντρώσεις και κατοίκων της Θράκης, αλλά και αυτών, που είχαν μεταφερθεί από την Κωνσταντινούπολη, με επικεφαλής τον γραμματέα του ΑΚΠ, στην Κωνσταντινούπολη. Αυτή τη φορά δεν πάτησε το πόδι του κανείς από την Τουρκία στην ελληνική Θράκη, μα κανείς, διότι πάρθηκαν τα μέτρα να μην έρθουν.

Έχουμε, λοιπόν, έναν Ερντογάν που κάνει τέσσερις ομιλίες, που πάει σε όποια χωριά γουστάρει, που έχει πλακώσει χιλιάδες κόσμος από τα χωριά και από την Κωνσταντινούπολη και αυτό θεωρείται καλή προετοιμασία, ενώ το ότι δεν τα έκανε όλα αυτά, κρίνονται ως μη προετοιμασμένα. Να σας διαβάσω το τηλεγράφημα, λοιπόν, της εποχής, επειδή αυτά «βγήκαν στη φόρα» τότε. Λοιπόν, λέει «*επισημαίνουμε τελικά*» – δεν είναι ειδικού χειρισμού και απόρρητα, από αυτά που βγάζουν άλλοι – «*σκόπιμη αοριστία προγράμματος που είχαμε*» –μιλάμε για το 2004 – «*κατά επίμαχα χρονικά διαστήματα ότι δεν μπορέσαμε, παρά ημετέρες πιέσεις προς προπομπούς και Γενικό Πρόξενο, δεν κατέστη δυνατόν να διευκρινιστούν ζητήματα προγράμματος*» λέει την ίδια μέρα, ο διπλωμάτης που εσείς είχατε στη Θράκη. «*Στο πλαίσιο αυτό, μάλλον, εξέφυγαν προγράμματος ανοικτές ομιλίες Τούρκου Πρωθυπουργού, όπως και στην «αναπάντεχη» επιθυμία του να επισκεφτεί…..*». Κοιτάξτε ποιοι μιλάνε τώρα για προετοιμασία. Τι λέει τότε – όχι τι βγήκε στις εφημερίδες – τι λέει τότε αυτή η ιστορία; Κατά συνέπεια, έχουμε μεγάλη διαφορά στο τι συνέβη στη Θράκη και τι ειπώθηκε στην Αθήνα.

Το να απαντάω με επιχειρήματα, κάποιος το θεωρεί ύβρη και σηκώνει και το χέρι και κάνει έτσι.

ΑΝΔΡΕΑΣ ΛΟΒΕΡΔΟΣ: Δεν το κάνω σε σας.

ΝΙΚΟΛΑΟΣ ΚΟΤΖΙΑΣ (Υπουργός Εξωτερικών): Ναι, βλέπω, σε μένα το κάνετε.

ΑΝΔΡΕΑΣ ΛΟΒΕΡΔΟΣ: Δεν έχω κανένα λόγο να μιλάω σε εσάς, στον κ. Πρόεδρο μιλάω. Να προσέχετε τι λέτε.

ΝΙΚΟΛΑΟΣ ΚΟΤΖΙΑΣ (Υπουργός Εξωτερικών): Εκατόν σαράντα συνεντεύξεις έχετε δώσει, εσείς να προσέχετε τι έχετε πει.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Προχωράμε καλά, τώρα τι έγινε και δημιουργήθηκε πρόβλημα;

ΝΙΚΟΛΑΟΣ ΚΟΤΖΙΑΣ (Υπουργός Εξωτερικών): Καταλαβαίνω ότι είστε εκνευρισμένος, όταν ακούτε την αλήθεια.

ΑΝΔΡΕΑΣ ΛΟΒΕΡΔΟΣ: Δεν είμαι εκνευρισμένος.

ΚΩΝΣΤΑΝΤΙΝΟΣ ΔΟΥΖΙΝΑΣ(Πρόεδρος της Επιτροπής): Να παρακαλέσω και τους δύο να αφήσουμε τον διάλογο, για να τελειώσει η ενημέρωση του κ. Υπουργού.

ΝΙΚΟΛΑΟΣ ΚΟΤΖΙΑΣ (Υπουργός Εξωτερικών): Πώς προέκυψε αυτή η ιστορία; Πώς την είπανε; Φιάσκο την είπανε; Πώς την είπανε; Φιάσκο, έ; Το διάβασα κι εγώ, παρόλο που λείπω έξω. Σύμφωνα με την «Ελεύθερη Ώρα» ο Βασιλεύς είπε: «Μέγα φιάσκο η επίσκεψη Ερντογάν». Ο Κωνσταντίνος για πρώτη φορά τόσο θυμωμένος. Για να ξέρουμε από πού προέρχεται και η «γραμμή» περί φιάσκου. Πώς προέκυψε, λοιπόν, ο «Βασιλεύς», ο άνθρωπος που οργάνωσε το πραξικόπημα για το 1967 και του βγήκε το μικρό πραξικόπημα; Πώς συνέβη αυτό; Από μια μικρή αλλαγή. Το μόνο πράγμα, που άλλαξε ουσιαστικά από πρόγραμμα, ήταν ότι ο Ερντογάν είχε να δώσει συνέντευξη στο ΑΠΕ και την έδωσε στον ΣΚΑΪ. Πώς μας προέκυψε η συνέντευξη στον ΣΚΑΪ, ενώ είχε συμφωνήσει;

Διότι, όπως ομολόγησε ο ίδιος στο «Θράκη», «φαίνεται, έκανα λάθος» το είπε στους δημοσιογράφους του και γράφτηκε στις τουρκικές εφημερίδες, «φαίνεται ότι με μετέπεισε» λέει «ο διευθυντής μου ενημέρωσης». Πώς τον μετέπεισε ο διευθυντής ενημέρωσής του; Είναι ένας Τούρκος, παραγωγός σε σίριαλ, σε πολλές ενδιαφέρουσες τηλεοράσεις, όπως Survivor και άλλαξε. Εκεί άλλαξε, λοιπόν, η συμφωνία. Πώς άλλαξε η συμφωνία;

*ΘΟΡΥΒΟΣ ΣΤΗΝ ΑΙΘΟΥΣΑ*

Αυτή είναι η αλήθεια. Ποιος άνοιξε το θέμα της Λωζάνης εκεί; Ποιος επέμενε συνέχεια και δεν του έφτασε η πρώτη απάντηση, που δεν είχε κανένα πρόβλημα και επανερχόταν; Αυτοί οι οποίοι άλλαξαν τη συνέντευξη του Προέδρου της Τουρκίας. Τι λέει, ορθά, η αξιολόγηση του τελευταίου ταξιδιού του Ερντογάν στη Θράκη; Λέει ότι «δεν πρέπει να κάνουμε αξιολόγηση την ίδια μέρα, διότι αυτά τα ζητήματα της εξωτερικής πολιτικής κρίνονται σε βάθος χρόνου». Τι έγινε εδώ, λοιπόν; Εδώ είδα το εξής καταπληκτικό. Είμαι στο αεροδρόμιο και περιμένω τον Πρόεδρο της Τουρκίας, τον Ερντογάν και με παίρνουν τηλέφωνο και μου λένε «φιάσκο η επίσκεψή του. Απέτυχε. Δεν ήταν προετοιμασμένη». Πού, λέω, δεν ήταν προετοιμασμένη; Πού το πήραν χαμπάρι αυτό το ατόπημά μου;

ΚΩΝΣΤΑΝΤΙΝΟΣ ΤΑΣΟΥΛΑΣ: Ποιος σας πήρε ο Βασιλιάς;

ΝΙΚΟΛΑΟΣ ΚΟΤΖΙΑΣ (Υπουργός Εξωτερικών): Αν τον αγαπάτε, είναι δικαίωμά σας. Εγώ πάλεψα όλη μου τη ζωή ενάντια στις μονοαρχοντικές σκέψεις.

*ΘΟΡΥΒΟΣ ΣΤΗΝ ΑΙΘΟΥΣΑ*

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας παρακαλώ, κύριε Τασούλα. Κύριε Υπουργέ, συνεχίστε.

ΝΙΚΟΛΑΟΣ ΚΟΤΖΙΑΣ (Υπουργός Εξωτερικών): Αυτόν, που αποκαλείται Βασιλιά, είναι ο πρώην που οργάνωσε πραξικόπημα ενάντια στην Ελληνική Δημοκρατία και το έχει κρίνει ο ελληνικός λαός. Αν τολμάτε, επαναφέρετε το θέμα.

Το φιάσκο στην εφημερίδα «Ελεύθερη Ώρα».

*ΘΟΡΥΒΟΣ ΣΤΗΝ ΑΙΘΟΥΣΑ*

Μου αρέσει, γιατί έχουν δώσει 150 συνεντεύξεις και απαντάω μια φορά, μέσα σε ένα μήνα και δεν μπορούν να την ακούσουν την απάντηση. Σας έχει κουράσει η υπόθεση. Τι είχαμε το εκπληκτικό; Το πρωτοφανές στην εξωτερική πολιτική ότι πριν καν προσγειωθεί ο Ερντογάν, είχαν βγει τα συμπεράσματα. Ποια είναι η ώρα που βγήκε το πρώτο συμπέρασμα; Είναι την προηγούμενη το βράδυ από πρώην Υπουργό της κυβέρνησης της Νέας Δημοκρατίας και 8.43΄ το πρωί, στον «ΣΚΑΪ», από βουλευτές της Νέας Δημοκρατίας και άλλων Κομμάτων. Και ερωτώ, πώς είναι δυνατόν να χαρακτηρίζεται με αυτό τον τρόπο μια επίσκεψη, που δεν έχει αρχίσει;

Μόνο αν έχεις σκόπιμα επιλέξει να την υπονομεύσεις, να μην την αφήσεις να πετύχει. Επίσης, όταν λέει ότι δεν επιτευχθεί ο σκοπός επανεκκίνησης των ελληνοτουρκικών σχέσεων, πού στηρίζεται αυτό; Όλα τα κανάλια διαλόγου, που έχουμε, από τις διερευνητικές μέχρι τις G to G, δηλαδή, Κυβέρνηση προς Κυβέρνηση, συμφωνήθηκαν να γίνουν τους επόμενους τρεις μήνες. Αυτή είναι επανεκκίνηση. Λέγεται ότι τραυματίστηκε η σχέση μας, αντί να θεραπευθεί. Σε τι τραυματίστηκε ακριβώς η σχέση μας; Ή τραυματίστηκε η αντίληψη και οι αρχικές δηλώσεις ότι όλα δεν θα πάνε καλά; Ή οι δηλώσεις της Αντιπολίτευσης ότι πρόκειται περί τραγωδίας, όπου υπονομεύτηκαν, λέει η άλλη πλευρά της Αντιπολίτευσης, τα ελληνικά συμφέροντα και ελληνικές θέσεις; Θέλετε να κουβεντιάσουμε για το πότε χάθηκαν οι ελληνικές θέσεις;

Εγώ δεν θέλω να ανοίξω τέτοιες συζητήσεις, αλλά πρέπει να είσαστε πιο σεμνοί και λίγο λιγότερο υπερβολικοί, όταν χαρακτηρίζετε μια συζήτηση, που δεν ξέρετε τι ειπώθηκε και τι συμφωνήθηκε και θα έπρεπε να περιμένετε την ενημέρωση. Υπάρχει και το τελευταίο ερώτημα. Γιατί όλο αυτό το θέατρο;

Γιατί, ξαφνικά, μόλις ήρθε ο Ερντογάν, ο οποίος προσγειώθηκε περίπου στις 11.03΄ και στις 8.43΄ ήμασταν, ήδη, στο «ΣΚΑΪ» και λέγαμε ότι απέτυχε η επίσκεψη. Γιατί αυτό;

Διότι είναι η ίδια λογική σε οτιδήποτε κάνει αυτή η Κυβέρνηση. Είναι η ίδια λογική, που θέλει αδράνεια και ενοχλείται από την ενεργητική εξωτερική πολιτική. Τα ίδια δεν έγιναν με την επίσκεψη στις ΗΠΑ; Να μην σας πω ότι πάτε στις ΗΠΑ και βλέπετε βοηθό Αναπληρωτή Υφυπουργού και εμφανίζετε ότι είδατε τον Υφυπουργό και πανηγυρίζετε για την επίσκεψη, υβρίζοντας, που είδαμε τους πάντες στις ΗΠΑ. Δεν έγινε το ίδιο, όταν καλέσαμε τον Πρέσβη μας από την Τσεχία να επιστρέψει, διότι, ο Τσέχος Πρόεδρος έβριζε τη χώρα; Δεν βγήκατε πάλι και με υβρίζατε ότι δεν είναι διπλωματικά αυτά και την επομένη το βράδυ ζήτησε η Τσεχική Κυβέρνηση συγνώμη, γιατί είχαμε δίκιο; Δεν συνέχισαν τα ίδια με τους Ισπανούς, όπου υβριστήκαμε για την τοποθέτησή μας για τους Ισπανούς, την ώρα που μας είχε, ήδη, ζητήσει η Ισπανική Κυβέρνηση συγνώμη; Δεν έγιναν τα ίδια για την Κίνα; Δεν γίνονται τα ίδια για την Αλβανία και την FYROM;

Οτιδήποτε και αν κάνουμε, χωρίς να το εξετάσετε, υβρίζετε. Η εξωτερική πολιτική έχει και απαιτεί σοβαρότητα. Θέλει νηφαλιότητα, θέλει μεγάλο στομάχι και να σκέφτεσαι τι είναι χρήσιμο στη χώρα και όχι, στον ίδιο προσωπικά ή στο χώρο, στον οποίο ανήκεις. Θέλει να εξυπηρετεί τα συμφέροντα του λαού. Πρέπει να είναι μια εξωτερική πολιτική, πολυδιάστατη και ενεργητική. Πολύ φοβάμαι ότι οι περισσότεροι γνωρίζουν εδώ μέσα ότι η εξωτερική πολιτική της χώρας σήμερα έχει μεγάλη αποδοχή, αλλά για λόγους εσωτερικού ανταγωνισμού, στους χώρους που ανήκουν ή για λόγους ανταγωνισμού έναντι άλλων κομμάτων βομβαρδίζουν με ανορθολογικά επιχειρήματα τον ελληνικό λαό. Το θυμικό μπορεί να δουλεύει καμιά φορά. Στα συμφέροντα της ελληνικής εξωτερικής πολιτικής είναι η νηφαλιότητα, η ηρεμία, η ειλικρίνεια και η αλήθεια.

Αυτή η Κυβέρνηση είναι περήφανη, που συνολικά έχει αναβαθμίσει τη χώρα και μέσω της εξωτερικής πολιτικής της έχει αναβαθμιστεί – σας ανέφερα μερικά παραδείγματα μόνο το τι κάνουμε αυτή την εβδομάδα – συνολικά. Η αναβαθμισμένη Ελλάδα δεν έχει κανένα πρόβλημα ούτε να καλεί και να συζητάει τον οποιονδήποτε ούτε να απαντάει δημόσια, αν χρειαστεί, τον οποιοδήποτε ούτε να τον βάζει να εφαρμόζει το πρόγραμμα στη Θράκη, σε αντίθεση με ό,τι συνέβη πριν μερικά χρόνια, που η Θράκη έγινε φύλλο και φτερό. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Βαρεμένος.

ΓΕΩΡΓΙΟΣ ΒΑΡΕΜΕΝΟΣ: Ευχαριστώ, κύριε Πρόεδρε. Η επίσκεψη Ερντογάν ήταν μια τολμηρή κίνηση. Άξιζε; Νομίζω πως άξιζε, όχι μόνο για τον λόγο ότι είμαστε γείτονες και η καλή γειτονία ή η απλή γειτονία επιβάλλει ορισμένους κανόνες, αλλά, γιατί νομίζω κανείς δεν αντιλέγει ότι οι σχέσεις μας με την Τουρκία είναι το βασικό μας θέμα στην εξωτερική και αμυντική πολιτική. Υπάρχει κάποιος, που να αμφιβάλλει περί αυτού; Δεν νομίζω ότι υπάρχει καμία αμφιβολία. Αν αφήσουμε απέξω ένα τοξικό αντιπολιτευτικό λόγο, τον οποίο, οφείλω να πω ότι μετά από το 1974 ήταν ένα κεκτημένο, τότε τον είχαμε αφήσει αυτόν τον τοξικό πόλεμο απέξω, όσον αφορά στα θέματα εξωτερικής πολιτικής. Ήταν ένα κεκτημένο, ίσως και το μοναδικό από το 1974. Ο τοξικός πόλεμος, ο οποιοσδήποτε πόλεμος έχει και κανόνες. Υπάρχουν ορισμένα πράγματα που απαγορεύονται. Ορισμένα όπλα απαγορεύονται σε ένα νορμάλ πολιτικό διάλογο και θα έλεγα ότι κάπου αυτό πρέπει να σταματήσει.

ΓΕΩΡΓΙΟΣ ΒΑΡΕΜΕΝΟΣ: Λοιπόν, ήρθε ο Ερντογάν. Είπε αυτά που είπε. Πήρε απαντήσεις; Όχι μόνον από την ελληνική πλευρά. Όσον αφορά αυτά που είπε για τη Συνθήκη της Λωζάνης πήρε απάντηση και από ευρωπαϊκής και από αμερικανικής πλευράς και νομίζω ότι ο κ. Ερντογάν συνειδητοποίησε ότι δεν μπορεί να έρθει με σκοπό να πλησιάσει την Ευρώπη, κομίζοντας τον αναθεωρητισμό των Διεθνών Συνθηκών. Αυτό νομίζω ότι το συνειδητοποίησε ο κ. Ερντογάν και δεν κάνω ερμηνεία προθέσεων. Το βλέπω από ό,τι ακολούθησε.

Και να σας πω κάτι; Να δείτε μια παρενέργεια, που εγώ θέλω να μιλήσω ειλικρινά, με τον τρόπο που γίνεται η εμπλοκή της εξωτερικής πολιτικής σε αυτό τον τοξικό αντιπολιτευτικό πόλεμο. Εγώ δεν συμφωνώ να θριαμβολογούμε για όσα θετικά μπορεί να έγιναν στη διάρκεια, την οποιαδήποτε θετική μετατόπιση του κ. Ερντογάν. Δεν συμφωνώ, όχι επί της ουσίας, όχι ότι δεν έγινε οποιαδήποτε μετατόπιση, αλλά για διαπραγματευτικούς λόγους. Μόνον γι' αυτό. Μπορείτε να το καταλάβετε; Για σκεφτείτε λίγο παραπάνω. Και εγώ δεν είμαι κατά της διατύπωσης της οποιασδήποτε αντιπολιτευτικής θέσης στο θέμα της εξωτερικής πολιτικής, αρκεί να είναι λειτουργική. Για σκεφθείτε στο παρελθόν, διότι και η αντιπολίτευση κάνει εξωτερική πολιτική, έγιναν ορισμένα πράγματα, που δεν μπορούσε να τα πει η κυβέρνηση και τα έλεγε η αντιπολίτευση. Κάνει, λοιπόν, και η Αξιωματική Αντιπολίτευση εξωτερική πολιτική.

Λοιπόν, είναι ένα θετικό αυτό; Το ότι δηλαδή, ο Ερντογάν πήρε την απόφαση αυτή και πιστεύω ότι συνειδητοποίησε η ίδια η Τουρκία ότι δεν μπορεί να πλησιάσει την Ευρωπαϊκή Ένωση, την Ευρώπη, κομίζοντας έναν αναθεωρητισμό. Και δεν είναι ερμηνεία ή εικασία, είναι μια απάντηση που πήρε και από την Ευρώπη και από την Αμερική. Αυτό είναι – factum, δεν το λέμε; – γεγονός.

Και να πω και κάτι άλλο; Ο κ. Ερντογάν από ό,τι διαγνώσαμε εδώ, δυστυχώς και από την πλευρά της Τουρκίας γίνεται εξωτερική πολιτική με τα μάτια στραμμένα προς το εσωτερικό. Και θέλετε να πούμε κάτι; Βέβαια, είναι ανοιχτή η συνεδρίαση μας, αλλά δεν πειράζει, θα το πούμε. Όσο ο κ. Ερντογάν ένιωθε ισχυρός, αν όχι πανίσχυρος, στην Τουρκία, για κάντε μια παρατήρηση να δείτε, είχαμε τα λιγότερα δυνατά προβλήματα.

Λέω, λοιπόν, ότι είναι αρνητικό το ότι μετετράπη σε θέμα εσωτερικής διαμάχης στην Τουρκία η εξωτερική σχέση με την Ελλάδα. Δεν είναι θετικό. Είναι αρνητικό. Αυτό δεν είναι τωρινό. Τελικά δεν έχω καταλάβει – ειλικρινά, σας λέω, γιατί έχει μια παράδοση και η Αξιωματική Αντιπολίτευση στην εξωτερική πολιτική – αυτή τη στιγμή, δεν καταλαβαίνουμε τι συμβαίνει. Δηλαδή, πού βαδίζουμε, ποια μετάλλαξη έχει επέλθει, ποια είναι προτεραιότητα, ύψιστη; Υπάρχουν ύψιστες εθνικές προτεραιότητες ή πάνω από αυτές μπορεί κάποια στιγμή να υπάρξει η υπέρτατη προτεραιότητα, που μπορεί να είναι η αντιμετώπιση μιας κυβέρνησης πάση θυσία;

Εγώ, λοιπόν, λέω να χαμηλώσουν οι τόνοι επί της ουσίας και να δούμε, πώς πρέπει να διαφυλάξουμε, κατά τη γνώμη μου, αυτό το κεκτημένο που είχαμε μετά το 1974.

Κατ’ αρχάς, να πω το εξής. Υπάρχει μια παράδοση στην εξωτερική πολιτική και του ιδρυτή σας η παράδοση…

ΓΕΩΡΓΙΟΣ ΚΟΥΜΟΥΤΣΑΚΟΣ: Μην μας κάνετε μαθήματα…

ΓΕΩΡΓΙΟΣ ΒΑΡΕΜΕΝΟΣ: Καμιά φορά χρειάζεται, κύριε Κουμουτσάκο, όπως τώρα τελευταία διαπιστώνω.

ΒΑΣΙΛΕΙΟΣ ΚΙΚΙΛΙΑΣ: Μιλάτε δια του Προέδρου.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κύριε Κικίλια, σας παρακαλώ, δεν είστε μέλος της Επιτροπής. Προφανώς, μπορείτε να κάνετε σχόλια, αλλά μην διακόπτετε τους ομιλητές.

ΒΑΣΙΛΕΙΟΣ ΚΙΚΙΛΙΑΣ: Τι λέτε, κύριε Πρόεδρε;

ΓΕΩΡΓΙΟΣ ΒΑΡΕΜΕΝΟΣ: Υπήρχε μία παράδοση, που βλέπω τώρα καινοφανή ήθη να εισάγονται, χωρίς καμία διάθεση να μετατρέψω την Επιτροπή σε βήμα πολιτικής αντιπαράθεσης άλλου είδους, που δεν αρμόζει στο θέμα, που συζητάμε σήμερα. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κύριε Κικίλια, πήρα μόλις τώρα τον κατάλογο των μελών της Επιτροπής. Δεν έχουμε μπει στη νέα Σύνοδο. Στη Σύνοδο, που ισχύει αυτή τη στιγμή, τα μέλη της Επιτροπής που έχω είναι με αλφαβητική σειρά και δεν είναι το όνομά σας μέσα.

ΒΑΣΙΛΕΙΟΣ ΚΙΚΙΛΙΑΣ: Κύριε Πρόεδρε, μήπως πρέπει να μιλήσετε με τον Πρόεδρο της Βουλής; Γιατί ο ίδιος παρακάλεσε για τυπικούς λόγους εδώ και ένα μήνα, που παρίσταμαι στην Επιτροπή Εξοπλισμών, που είμαι μέλος και Εξωτερικών και Άμυνας, που επίσης είμαι μέλος, για διαδικαστικούς λόγους δικής σας λειτουργίας του Κοινοβουλίου, τυπικά, να μην υφίσταται. Οπότε μην μεταθέτετε σε εμένα μία ευθύνη, για κάτι που δεν ισχύει. Είναι ποτέ δυνατόν να μην είμαι μέλος της Επιτροπής; Εδώ και ένα μήνα είμαι.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Δεν τα ήξερα αυτά, κύριε Κικίλια. Έχω τον κατάλογο των μελών και αυτό είδα. Τον λόγο έχει ο κ. Κουμουτσάκος.

ΓΕΩΡΓΙΟΣ ΚΟΥΜΟΥΤΣΑΚΟΣ: Κυρίες και κύριοι συνάδελφοι, σήμερα είμαστε εδώ για να συζητήσουμε τα συμπεράσματα, τις αξιολογήσεις και τις εκτιμήσεις μίας επίσκεψης, ιστορικής, διότι ήταν η πρώτη Τούρκου Προέδρου μετά από 65 χρόνια στην Ελλάδα. Δεν είμαστε εδώ, για να ρίξουμε τα ζητήματα εξωτερικής πολιτικής στην αρένα της μικροπολιτικής αντιπαράθεσης. Κανείς δεν έχει τέτοια πρόθεση. Όμως, η εξωτερική πολιτική, θέλω να τονίσω στον χαμογελώντα, κ. Υπουργό, δεν είναι τμήμα της κυβερνητικής δράσης, που εξαιρείται του Κοινοβουλευτικού Ελέγχου. Θα υπάρχει Κοινοβουλευτικός Έλεγχος στην εξωτερική πολιτική, όπως σε κάθε Κυβερνητική πολιτική. Συνηθίστε με αυτή την ιδέα, διότι έτσι λειτουργούν οι δημοκρατίες. Σκοπός μας, λοιπόν, δεν είναι να ρίξουμε τα ζητήματα εξωτερικής πολιτικής στην αρένα του μικροκομματισμού, αλλά να κάνουμε μια νηφάλια αξιολόγηση, να βγάλουμε συμπεράσματα και ενδεχομένως, να χαράξουμε – διότι, χρειάζεται να βοηθήσουμε το Υπουργείο Εξωτερικών – μερικές γραμμές ακολουθητέας πολιτικής, από εδώ και πέρα.

Θα ήθελα να κάνω μία γενική τοποθέτηση για τη θέση της Ελλάδας, αλλά θα χαθεί χρόνος. Πάμε, λοιπόν, στην ουσία. Η επίσκεψη αυτή, για να αξιολογηθεί, πρέπει να απαντηθεί ένα ερώτημα. Γιατί γίνονται οι επισκέψεις κορυφής σε όλο τον κόσμο; Ποιοι είναι οι στόχοι, που επιδιώκονται με τέτοιους είδους επισκέψεις; Υπάρχουν δύο λόγοι και δύο σκοποί, εκτός και αν κάποιος ανακαλύψει κάποιον άλλον. Πρώτον, να επιβεβαιωθεί και να επισφραγιστεί σε ανώτατο επίπεδο μία καθοριστική εξέλιξη, μία απόφαση, που αλλάζει τα δεδομένα διμερών σχέσεων προς το θετικότερο. Να έχει ληφθεί μία ουσιαστική απόφαση, που αλλάζει δεδομένα και έρχονται οι ηγέτες να την επισφραγίσουν και να την επιβεβαιώσουν. Δεύτερος στόχος, να προβληθεί ένα ενιαίο θετικό μήνυμα για το μέλλον. Από αυτά τα δύο, στη συγκεκριμένη επίσκεψη, δεν έγινε τίποτα.

ΝΙΚΟΛΑΟΣ ΦΙΛΗΣ: Υπάρχει και τρίτο, να γίνουν κουμπαριές.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κύριε Φίλη, σας παρακαλώ.

ΓΕΩΡΓΙΟΣ ΚΟΥΜΟΥΤΣΑΚΟΣ: Την προβοκατόρικη παρέμβασή σας θα την αγνοήσω, κύριε Φίλη. Τίποτα, λοιπόν, από αυτά τα δύο δεν συνέβη σε αυτή την επίσκεψη. Ούτε κάποια απόφαση ρηξικέλευθη ανακοινώθηκε ούτε κάποιο μήνυμα σταθερό υπήρξε. Σίγουρα οι επισκέψεις αυτές και οι συναντήσεις αυτές δεν γίνονται, για να διαμορφωθούν δίαυλοι επικοινωνίας. Οι δίαυλοι επικοινωνίας υπάρχουν, ακριβώς, για να τις προετοιμάσουν. Είναι ένα αστείο επιχείρημα. Δεν διαμορφώνονται δίαυλοι επικοινωνίας σε επίπεδο κορυφής.

Άλλωστε, ειδικά για τις ελληνοτουρκικές σχέσεις, τέτοιοι δίαυλοι υπάρχουν και λειτουργούν, συνεχώς, σε υπηρεσιακό επίπεδο, σε Υπουργικό επίπεδο – το είπε ο ίδιος, ο κ. Υπουργός, ότι συνάντησε τον ομόλογό του, ξανά και ξανά – σε Πρωθυπουργικό επίπεδο. Επομένως, δίαυλοι υπάρχουν και δεν γίνονται οι συναντήσεις κορυφής, για να διαμορφωθούν δίαυλοι, το πρώτον. Χωρίς αυτούς τους διαύλους δεν γίνονται τέτοιες συναντήσεις. Άρα, για να γίνονται, υπάρχουν. Επίσης, οι συναντήσεις αυτές, δεν γίνονται για να διαπιστωθεί και μάλιστα, σε ανώτατο επίπεδο και δημόσια, ότι υπάρχουν έντονες διαφορές μεταξύ των κρατών. Γίνονται, για να παραχθεί ένα θετικό μήνυμα.

Βεβαίως, υπεύθυνη για την εκδήλωση και την οργάνωση αυτής της επίσκεψης είναι η Κυβέρνηση και κανείς άλλος. Για να δούμε, λοιπόν, τι συνέβη; Δεν συνέβησαν αυτά.

Είναι η πρώτη επίσκεψη Τούρκου προέδρου σε ευρωπαϊκή χώρα, σε μια ευρωπαϊκή πρωτεύουσα, μετά από μακρύ χρόνο. Υπάρχει στην Πολωνία, ξέρω, κύριε Υπουργέ, μην ανησυχείτε, είμαι πολύ καλά διαβασμένος. Βρίσκει παντού κλειστές πόρτες και ενώ συμβαίνει αυτό, έρχεται στη χώρα μας, αναδεικνύει το θέμα της μουσουλμανικής μειονότητας στη Θράκη, ως μείζον θέμα των ελληνοτουρκικών σχέσεων, προσπαθώντας δε, να εδραιώσει και ένα δικαίωμα επιτήρησης του τι συμβαίνει στη Θράκη.

Το δεύτερο. Ήγειρε, επισήμως και δημόσια, θέμα συνολικής αναθεώρησης της Συνθήκης Ειρήνης της Λωζάνης, επέκρινε την ελληνική Κυβέρνηση για τη στάση της στο Κυπριακό και στη γνωστή τηλεοπτική του συνέντευξη, με την οποίαν, κατ' ουσίαν, ξεκίνησε η επίσκεψή του, διότι η επίσκεψη ξεκίνησε με τη συνέντευξη, που δόθηκε στον κ. Παπαχελά. Μια συνέντευξη, που δεν θα έπρεπε να είχε δοθεί, αν εφαρμοζόταν η συμφωνία Μέτρων Οικοδόμησης Εμπιστοσύνης, που υπογράψατε το 2016, μεταξύ των πρακτορείων των δύο χωρών. Η Τουρκική πλευρά αγνόησε και τη Συμφωνία, που υπάρχει μεταξύ ΑΠΕ και Τουρκικού πρακτορείου. Και κάνει τη συνέντευξη. Στη συνέντευξη αυτή, τι λέει; Πέρα του ότι βάζει όλα τα αναθεωρητικά, προσβάλλει τον Έλληνα Πρωθυπουργό, μία μέρα πριν από την επίσκεψη, λέγοντας ότι τον κορόιδεψε στο θέμα των 8, ότι του υποσχέθηκε ότι θα τους δώσει πίσω σε οκτώ μέρες και δεν τους έδωσε. Δηλαδή, σε λιγότερο από 24 ώρες, πριν από την επίσκεψη, λέει, δημοσίως, τον Έλληνα Πρωθυπουργό, ψεύτη. Τι άλλο έγινε; Παρέμβαση στην ελληνική Δικαιοσύνη και υποδείξεις, για το πώς έπρεπε να λειτουργήσει.

Τέλος, η επίσκεψη αυτή, ουσιαστικά – ουσιαστικά, όχι τυπικά – έκλεισε με τις δηλώσεις Γιλντιρίμ, προχθές, περί Γκρίζων Ζωνών, που τις επαναφέρει και τις ενισχύει. Εδώ, θέλω να πω ότι ο πρώτος, που αντέδρασε στη συνέντευξη αυτή, ήταν οι άλλες πολιτικές δυνάμεις, πλην της Νέας Δημοκρατίας, που αντέδρασε την επομένη το πρωί. Μεταξύ δε των οποίων, περιέργως, αντέδρασε και ο κ. Τζανακόπουλος, δηλαδή η Κυβέρνηση, μεσάνυχτα και κατηγορούμεθα, τώρα, ότι αντιδράσαμε την επόμενη ημέρα, στις 9.

Πάμε, λοιπόν, παρακάτω. Ακούστηκε ότι όλα αυτά, που έθεσε ο κ. Ερντογάν, απαντήθηκαν από την ελληνική πλευρά. Αλίμονο, αν δεν είχαν απαντηθεί. Αλίμονο, αν δεν είχαν απαντηθεί. Σκέπτεστε τι θα γινόταν, εάν δεν είχαν απαντηθεί; Μην το παρουσιάζουμε και ως ηρωισμό αυτό, αλλά υπάρχουν και πράγματα, που δεν απαντήθηκαν. Δεν απαντήθηκε η απαράδεκτη δήλωση περί διαφοράς κατά κεφαλήν εισοδήματος στη Θράκη, μια αγροτική περιοχή, που συγκρίθηκε με το συνολικό ΑΕΠ της χώρας. Δεν απαντήθηκε το γεγονός ότι, ουσιαστικά, τους χρωστάμε την υποστήριξη για ένταξη στην Ευρωπαϊκή Ένωση, γιατί εκείνοι μας βοήθησαν στο ΝΑΤΟ – πράγμα, το οποίο δεν είναι αληθές, διότι η Ελλάδα δεν έχει φύγει ποτέ από το στρατιωτικό σκέλος του ΝΑΤΟ – και αυτό δεν απαντήθηκε. Και, κυρίως και χειρότερο απ' όλα, υιοθετήθηκε η δέσμευση Ερντογάν ότι δεν αμφισβητεί την κυριαρχία της Ελλάδος. Και, 48 ώρες μετά, επανήλθαν οι «γκρίζες ζώνες».

Ειλικρινά, κύριε Υπουργέ, ακούγοντας αυτό, που το υιοθέτησε ο Πρωθυπουργός, πιστέψατε ότι είχε τελειώσει το θέμα των Γκρίζων Ζωνών, με αυτήν την τότε δήλωση; Προφανώς, η Τουρκία δεν αμφισβητεί αυτά, που δεν αμφισβητεί, ενώ συνεχίζει να αμφισβητεί εκείνα, που αμφισβητεί. Και εσείς τα υιοθετήσατε και είπατε «δεν τρέχει τίποτα». Στην επίσκεψη αυτή, λοιπόν, γίνανε δύο μεγάλα λάθη.

Πρώτον, ανακοινώθηκε – και ανακοινώθηκε με συνέντευξη του κ. Υπουργού, στις 24 Οκτωβρίου – η επίσκεψη αυτή και μάλιστα, ο ίδιος, σε συνέντευξή του, στην Άγκυρα, λέει «Θα σας το πω, αν και δεν είναι κομψό» – 24 Οκτωβρίου, ο ίδιος το κρίνει μη κομψό – «ότι θα απευθύνουμε, σήμερα, επίσημη πρόσκληση στον Πρόεδρο Ερντογάν». Αυτό, στις 24 Οκτωβρίου.

Αυτό είναι λάθος, διότι δεσμεύεσαι ότι θα γίνει επίσκεψη, ό,τι και να ακολουθήσει, ενώ η επίσημη ανακοίνωση έγινε λίγες μέρες, πριν από την επίσκεψη. Βιαστικά, αυτοδεσμεύεσαι σε μια πρόσκληση, την οποία δεν μπορείς να ακυρώσεις, χωρίς κρίση, ό,τι και να ακολουθήσει. Και τι ακολούθησε επί ένα μήνα; Ακολούθησαν 300 παραβιάσεις του ελληνικού εναέριου χώρου. Είναι δημοσιοποιημένο το στοιχείο αυτό. Επειδή άκουσα κάτι για 10 ημέρες, είναι αστεία αυτά, γιατί δεν ήταν καν 10 ημέρες συνεχόμενες. Ήταν δύο ή δυο - τρεις, όπως συνήθως γίνεται, γιατί υπάρχει κόπωση υλικού και κόπωση πιλότων και αυτό παρουσιάστηκε ως μεγάλη νίκη.

Να, το πρώτο λάθος, λοιπόν, η βιασύνη για την ανακοίνωση, η αυτοδέσμευση και ο περιορισμός. Το δεύτερο μεγάλο λάθος ήταν ότι ανακοινώθηκε και διαβάζω, «*κουβεντιάσαμε, επίσης, οι δύο Υπουργοί των Εξωτερικών*», λέει ο Υπουργός, «*τα ζητήματα που αφορούν στην καλύτερη διαβίωση της μουσουλμανικής μειονότητας και της εκπαίδευσης και της ελληνικής παρουσίας στην Ίμβρο και την Τένεδο, για να λυθούν ορισμένα προβλήματα*». Αυτό είναι επίσημη διμεροποίηση και παραδοχή ότι τα ζητήματα αυτά αποτελούν μέρος της διακρατικής συζήτησης, ενώ η επίσημη θέση επί χρόνια είναι ότι η Ελληνική Κυβέρνηση φροντίζει, όπως όλους τους πολίτες της, και τους μουσουλμάνους πολίτες της Θράκης. Αποφεύγαμε, δημοσίως και επισήμως, να εντάξουμε το ζήτημα αυτό στις διμερείς μας σχέσεις. Ουσιαστικά, προετοιμάστηκαν οι δηλώσεις του κ. Ερντογάν, όταν ήρθε στην Αθήνα, για να παίξει αυτό το παιχνίδι για τη μουσουλμανική μειονότητα.

Επειδή άκουσα κριτική για το τι έγινε στην επίσκεψη του 2004, δεν είναι ο αριθμός των συναντήσεων, που την προσδιόρισε, αλλά το μήνυμα, το οποίο εστάλη. Ο Τούρκος Πρωθυπουργός τότε και νυν Πρόεδρος, είπε «βεβαίως, γνωρίζουμε την καταγωγή σας, αλλά εδώ είστε Έλληνες πολίτες και θα πρέπει να κάνετε τα πάντα για το καλό και το συμφέρον αυτού του κράτους, στο οποίο ζείτε». Ήταν περίπου αυτό. Έχουμε δύο λάθη, την εσπευσμένη ανακοίνωση και η δημόσια τοποθέτηση και αναγνώριση ότι διμερώς, σε διπλωματικό επίπεδο, συζητούνται τα θέματα Θράκης.

Είναι πολύ βασικό ότι κατά την περίοδο της προετοιμασίας αγνοήθηκαν τρία προμηνύματα ότι η επίσκεψη θα ήταν δύσκολη και, ενδεχομένως, πολύ δύσκολη, που επέβαλε πολύ καλύτερη προετοιμασία.

Ποια ήταν αυτά τα τρία προμηνύματα, τα οποία αγνόησε να τα μελετήσει ή δεν μπόρεσε να μελετήσει το Υπουργείο Εξωτερικών; Μήνυμα πρώτον, ήταν οι 300 παραβιάσεις του ελληνικού εναερίου εθνικού χώρου τον μήνα πριν από την επίσκεψη, ίσως και περισσότερες. Αν μια χώρα πραγματικά θέλει να προετοιμάσει σωστά μια επίσκεψη σε ανώτατο επίπεδο, δεν κάνει 300 παραβιάσεις σε ένα μήνα, που είναι και αριθμός, σε σύγκριση με άλλους μήνες, πολύ μεγαλύτερος. Θυμίζω ότι δύο από αυτές ήταν υπερπτήσεις ελικοπτέρων του τουρκικού πολεμικού ναυτικού πάνω από τα Ίμια.

Το δεύτερο μήνυμα, το οποίο υποβαθμίσθηκε, ήταν η επίσκεψη του κ. Χακάν Τσαβούσογλου στη Θράκη, ένα μήνα, πριν. Εκεί ο αρμόδιος Αντιπρόεδρος της Τουρκικής Κυβέρνησης για τους Τούρκους εκτός Θράκης – σημειώστε, παρακαλώ, την αρμοδιότητα – έκανε μια επίσκεψη που δημιούργησε τριβές, προβληματισμούς και ενοχλήσεις.

Δεν θέλω να φέρω εδώ την Θράκη, ως ζήτημα, αλλά, όταν ακούγεται ότι έγινε «φύλλο και φτερό» το 2004, θα ρωτήσω το εξής και αναρωτιέμαι κι εγώ ο ίδιος. Ο κ. Γιλντιρίμ επισκέφτηκε τη Θράκη, λίγους μήνες μετά ο κ. Χακάν Τσαβούσογλου και τέλος, ο Τούρκος Πρόεδρος. Είχαμε τρεις επισκέψεις, σε ανώτατο επίπεδο, μέσα σε 6 μήνες. Κύριε Υπουργέ, γνωρίζετε ένα μέρος της Τουρκίας, μια τουρκική επαρχία, την οποία οι τρεις αυτοί επισκέφτηκαν μέσα σε 6 μήνες; Να μας την πείτε.

Τέλος, το τρίτο προμήνυμα, το οποίο αγνόησε η Κυβέρνηση, ήταν σε ποια θέση βρίσκεται στην εσωτερική του πολιτική ο κ. Ερντογάν. Έχει μπροστά του ένα δύσκολο 2019, με τρεις εκλογές – προεδρικές, βουλευτικές και δημοτικές – και εξαρτάται απολύτως ή έχει ανάγκη τους σκληρούς εθνικιστές στην Τουρκία, το ΜΗP, δηλαδή, το κόμμα των Γκρίζων Λύκων. Ήταν δυνατό ποτέ να έρθει εδώ και να πει άλλα πράγματα από αυτά, που είπε; Αυτά, δεν τα λέω, γιατί δεν έπρεπε να γίνει η επίσκεψη. Εμείς, άλλωστε, πολύ νωρίς είπαμε ότι είναι καλοδεχούμενη η επίσκεψη, αρκεί – είχαμε τονίσει, λες και το ξέραμε – να είναι καλά προετοιμασμένη, ώστε να είναι ουσιαστική και να μην είναι επικοινωνιακή. Το συμπέρασμα είναι, κυρίες και κύριοι συνάδελφοι, ότι στη θητεία αυτής της Κυβέρνησης, όσον αφορά στις ελληνοτουρκικές σχέσεις, έχει γίνει το εξής: Έχουν γίνει οι περισσότερες παραβιάσεις εναέριου και θαλάσσιου χώρου από την Τουρκία. Στις 17 Φεβρουαρίου, έγιναν ασκήσεις σε χωρικά ύδατα, με πραγματικά πυρά. Στο Αγαθονήσι υπάρχει δήλωση Υπουργού, της τουρκικής κυβέρνησης, για πρώτη φορά, ότι δεν είναι ελληνικό, αλλά τουρκικό νησί – επί ημερών σας έχουν ειπωθεί αυτά και επί ημερών σας, επίσης, ο κ. Γιλντιρίμ μίλησε για 130 νησιά αμφισβήτησης στο Αιγαίο – και καλό θα είναι, για να είμαστε όλοι σοβαροί, να κατεβούν οι τόνοι, να μη θριαμβολογείτε, αλλά να μιλάτε σοβαρά και να επιχειρείτε να ακούτε την Αξιωματική Αντιπολίτευση, διότι όταν δεν την ακούτε και την υβρίζετε, αντιμετωπίζετε αυτά, τα οποία μόλις ακούσατε. Ευχαριστώ.

 ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Συμφωνώ με τον κ. Κουμουτσάκο ότι οι τόνοι πρέπει να είναι χαμηλοί, αλλά νομίζω ότι κάνατε μια κατάχρηση, κύριε Κουμουτσάκο, ξέρετε ότι σας σέβομαι, να μιλήσετε διπλάσιο χρόνο από αυτόν, που είχαμε συμφωνήσει. Δεν είναι σωστό αυτό, θα το ζητήσουν και οι άλλοι συνάδελφοι, δικαίως. Τον λόγο έχει ο κ. Λοβέρδος.

 ΑΝΔΡΕΑΣ ΛΟΒΕΡΔΟΣ: Κύριε Πρόεδρε, κυρίες και κύριοι Βουλευτές, θέλω, πριν ξεκινήσω την τοποθέτησή μου στο κέντρο του προβλήματος – που σήμερα καλούμαστε να εξετάσουμε, εάν πήγε καλά ή όχι η προσπάθεια προώθησης των θεμάτων μας, επίλυσης των προβλημάτων μας κ.ο.κ. – πρέπει να συνεννοηθούμε σε κάτι, που είναι θεσμικό και για το οποίο θέλω να κάνω τη συγκεκριμένη διευκρίνιση.

Ο Πρόεδρος της Δημοκρατίας είναι πολιτικώς ανεύθυνος, δηλαδή, δεν έχει πολιτικές αρμοδιότητες. Είναι ρυθμιστής του Πολιτεύματος και στην Αναθεώρηση του Συντάγματος, που έγινε το 1986, του αφαιρέθηκε και η αρμοδιότητα να απευθύνει διαγγέλματα στον ελληνικό λαό, χωρίς προσυπογραφή. Τα διαγγέλματά του και τα έκτακτα ήταν στη διακριτική του ευχέρεια, χωρίς να χρειάζεται να συμφωνεί η κυβέρνηση γι’ αυτά και με την αναθεώρηση του 1986, ακόμη και τα διαγγέλματά του, έπρεπε να φέρουν πρωθυπουργική προσυπογραφή.

Η πρακτική αυτή – σκληρή στην αρχή και άκαμπτη σε ό,τι αφορά στις σχέσεις Προέδρων της Δημοκρατίας με τις κυβερνήσεις – εξομαλύνθηκε, λειάνθηκε στην πορεία και επικράτησε το πνεύμα των συνεννοήσεων. Τι έπρεπε να υπάρχει, για να πηγαίνουν καλά οι συνεννοήσεις; Οπωσδήποτε άνθρωποι, φορείς των αξιωμάτων που να θέλουν να συνεννοηθούν – υπήρξαν αυτοί, περίπου σε όλες τις περιόδους – και σοβαροί και έμπειροι διπλωμάτες. Εν προκειμένω, το Υπουργείο Εξωτερικών έχει πολλούς, σοβαρούς και πολύ καλούς διπλωμάτες και η Προεδρία της Δημοκρατίας έχει Διευθυντή, τον Πρέσβη, κ. Γεννηματά, ο οποίος είναι, για όσους τον ξέρουν, ένας εξαιρετικός διπλωμάτης, επίσης. Έχω επιφυλάξεις για το Διπλωματικό Γραφείο του Πρωθυπουργού, αλλά δεν είναι τώρα η ώρα. Ωστόσο, έχουμε τους ανθρώπους να κάνουν τις συνεννοήσεις καλά. Δεν στερούμεθα διπλωματικού προσωπικού, αντιθέτως, έχουμε επάρκεια πολύ σοβαρών ανθρώπων.

Τι μας συνέβη; Μας συνέβη ότι για μια επίσκεψη του Τούρκου Προέδρου στην Ελλάδα, η δική μας Κυβέρνηση, όχι ο Πρόεδρός μας – σήμερα ακούσαμε και στοιχεία περί αυτού – κλήθηκε να αντιδράσει σε μια συνέντευξη Ερντογάν, την προτεραία της επισκέψεως. Αυτή η συνέντευξη δημιούργησε μια αναστάτωση. Πώς επέλεξε η ελληνική Κυβέρνηση να αντιδράσει στα όσα είπε ο Τούρκος Πρόεδρος; Επέλεξε να αντιδράσει, μετατρέποντας το Προεδρικό Μέγαρο σε βήμα του Τούρκου Προέδρου, με διεθνές ακροατήριο, με το δικό του ακροατήριο και το δικό μας, προφανέστατα, ακροατήριο. Και όχι μόνο αυτό, σε ό,τι αφορά στα θέματα, τα οποία έθεσε απαντώντας στον Έλληνα Πρόεδρο της Δημοκρατίας, αλλά του ετέθη και ζήτημα, όταν αυτός μιλάει για επικαιροποίηση της Συνθήκης της Λωζάνης, του αντιτάχθηκε η δυνατότητα της ερμηνείας της Συνθήκης της Λωζάνης, της ερμηνείας των Διεθνών Συνθηκών, σε μια συζήτηση που αφορούσε στη Συνθήκη της Λωζάνης. Αυτή ήταν η Κυβερνητική επιλογή!

Γιατί λέω ότι ήταν Κυβερνητική επιλογή; Διότι θύμισα ότι ο Πρόεδρος της Δημοκρατίας δεν είναι αρμόδιος να τα λέει αυτά, θυμίζω ότι, ειδικά, όταν αναφέρθηκε για την ερμηνεία των Συνθηκών, ο Πρόεδρος παρέπεμψε δύο φορές στον Υπουργό Εξωτερικών και, τρίτον, διότι στην επικαιροποίηση ή στα όσα λέει ο Τούρκος Πρόεδρος επιλέχθηκε να απαντηθεί το επιχείρημά του, με τη λέξη «ερμηνεία». Τι ήθελε ο Τούρκος Πρόεδρος; Ήθελε να εξωραΐσει το διεθνές και το ευρωπαϊκό του προφίλ, έχει υποστεί πάρα πολλά πλήγματα και ήθελε να μιλήσει και στο εσωτερικό του ακροατήριο, όπως αποδείχθηκε, και τις επόμενες ημέρες. Έχει πρόβλημα, όπως όλοι ξέρουμε και ήθελε να απευθυνθεί και σ’ αυτούς.

Τι έγινε; Η Κυβέρνηση με την αστοχία της και ο Υπουργός Εξωτερικών, προσωπικώς – γιατί αυτός είναι ο αρμόδιος – με την αστοχία του, τον βοήθησε να κάνει τη δουλειά του, όπως αυτός είχε στο μυαλό του να κάνει. Σε μια επίθεση, σε ένα επιχείρημα, σε μια διαμόρφωση ατζέντας, που περιμέναμε, επιλέχθηκαν τα ακατάλληλα μέτρα, προκειμένου να αντιμετωπίσουμε, έτσι όπως την περιμέναμε, κατά μια εκδοχή κι έτσι όπως μας προέκυψε, με τη συνέντευξη της προτεραίας. Εγώ θεωρώ ότι οι ευθύνες υπάρχουν γι’ αυτά, τα οποία υπογραμμίζω, έναντι πολλών, τα οποία θα συζητήσουμε στο Εθνικό Συμβούλιο Εξωτερικής Πολιτικής. Κρατάω απ' όλη αυτή τη συζήτηση το μεγάλο θέμα. Τα μικρότερα ή τα ισοϋψή ή, εν πάση περιπτώσει, τα άλλα θέματα θα τα πούμε στο Εθνικό Συμβούλιο Εξωτερικής Πολιτικής.

Αυτό, όμως, που έγινε μπροστά στα μάτια μας, μπροστά στους εμβρόντητους εαυτούς μας, που ανταλλάσσαμε μηνύματα, με διπλωμάτες, με πρώην πρωθυπουργούς, με πρώην υπουργούς εξωτερικών και λέγαμε τι είναι αυτό; Η λέξη «ερμηνεία» ξανακούστηκε από την ελληνική πλευρά, από τον Έλληνα Υπουργό Εξωτερικών; Διότι αυτός μιλάει, δεν μιλάει κανένας άλλος! Όλα αυτά τα θεσμικά θέματα είναι λυμένα προ πολλών ετών.

Οδηγηθήκαμε, λοιπόν, σε μια ιστορική επίσκεψη – βιάζεται να λέει, επανειλημμένα και διάλεξε και τη Βουλή, για να έρθει να το πει κι εδώ ο Υπουργός – και θέλω απλώς να θυμίσω στην αίθουσα αυτή ότι υπάρχουν και ιστορικές και πολιτικές και διπλωματικές ήττες. Υπό την έννοια αυτή, είναι ιστορική, ως ήττα, όμως, όχι ως νίκη.

Επειδή πολλά ελέγχθηκαν με διεθνές ακροατήριο κι επειδή η ήττα αυτή είναι της Κυβέρνησης, δεν είναι της χώρας μας, είναι καλό σήμερα να αδράξουμε την ευκαιρία εμείς, τα κόμματα της υπεύθυνης Αντιπολίτευσης και να πούμε, για να ακουστούμε και εκτός αίθουσας, ότι η Ελλάδα ένα μόνο διμερές θέμα αναγνωρίζει με την Τουρκία: Το θέμα της υφαλοκρηπίδας! Όλα τα άλλα είναι είτε προφάσεις είτε προσχήματα είτε πράγματα, τα οποία λέγονται, αλλά η δική μας πλευρά δεν τα βάζει πάνω στο τραπέζι και αυτό είναι σαφές και αυτό πρέπει να υπογραμμιστεί και πρέπει να είναι η κοινή συνισταμένη των ομιλιών των κομμάτων, όταν θα φύγουμε σήμερα από εδώ. Δεν θα αλλάξει ένας υπουργός, που πέρασε ή μία κυβέρνηση, που πέρασε μια σταθερή γραμμή της χώρας, που τηρήθηκε και απ' αυτούς τους ίδιους και από την βοηθούσα Αντιπολίτευση επί τρία χρόνια, σχεδόν, μέχρι να φτάσουμε στα γεγονότα αυτά.

Είναι κωμικά ορισμένα επιχειρήματα, που κατατέθηκαν και στην αίθουσα αυτή. Περίμενα ότι θα είναι μόνο έπεα πτερόεντα, του εκτός αιθούσης της Βουλής διαλόγου, που αφορούν άλλες χώρες, σε άλλα μέρη του πλανήτη. Το επιχείρημα για την ανάγκη επικοινωνίας χωρών, που έχουν προβλήματα, είναι σωστό, αυτό καθαυτό, per se επιχείρημα, που είναι σωστό, όταν το εξετάζεις στην εστία του. Το να μεταφέρεται, ως δικαιολογία, για άστοχους χειρισμούς, είναι φθηνό. Και όχι μόνο φθηνό, προκαλεί και μια αίσθηση γελοιότητας, εάν το αναφέρεις.

Εν κατακλείδι, κύριε Υπουργέ, το αποδείξατε και σήμερα. Σας λείπει ένα πολύ βασικό χαρακτηριστικό, για να είστε Υπουργός Εξωτερικών, που οδηγεί τη χώρα, με καλό τρόπο, στο διεθνές και ευρωπαϊκό επίπεδο στα θέματά της και στα θέματα, που απασχολούν γενικότερα την περιοχή. Σας λείπει η ψυχραιμία. Δεν μπορείτε να αντιμετωπίσετε θέματα, όταν είστε υπό πίεση. Έτσι εξηγήσαμε και μια υβριστική σας ανακοίνωση, έτσι εξηγήσαμε και το ότι δεν μπορέσατε να καταλάβετε ότι, όταν, από την αρχή μιας επίσκεψης, στο Προεδρικό Μέγαρο, δημιουργούνται προβλήματα, είναι καθήκον της Αντιπολίτευσης να τα υπογραμμίσει, γιατί υπάρχει ακόμα χρόνος να γίνουν πράξεις, σε αντίθετη κατεύθυνση και έγιναν τέτοιες πράξεις, που όπως φάνηκε στην συνέντευξη του Τούρκου Προέδρου με τον Έλληνα Πρωθυπουργό, που υπογραμμίσαμε και εγώ προσωπικά το έκανα, ότι ήταν μια απόπειρα να εξισορροπηθούν οι ανισορροπίες που δημιουργήθηκαν, με δική σας ευθύνη, την προηγούμενη ώρα. Ευχαριστώ, κύριε Πρόεδρε.

ΝΙΚΟΛΑΟΣ ΚΟΤΖΙΑΣ (Υπουργός Εξωτερικών): Έχεις προσωπικό πρόβλημα.

ΑΝΔΡΕΑΣ ΛΟΒΕΡΔΟΣ: Να μου μιλάτε στον πληθυντικό.

*ΘΟΡΥΒΟΣ ΣΤΗΝ ΑΙΘΟΥΣΑ*

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστούμε, τον κ. Λοβέρδο. Κύριε Λοβέρδο, σας παρακαλώ. Εάν μου επιτρέπετε, ως συνάδελφο νομικό, να σας πω ότι ακούγοντας την ομιλία σας, για να κατανοήσει κανείς τον γραπτό ή τον προφορικό λόγο, κάνει ερμηνεία. Η ερμηνεία είναι κατανόηση του λόγου. Όσον δε, τι γίνεται τεχνικά η ερμηνεία, έχουμε την Διεθνή Συνθήκη της Βιέννης, περί των Διεθνών Συνθηκών, η οποία καθορίζει πώς γίνεται τεχνικά η ερμηνεία των υπαρχουσών Συμβάσεων, πώς γίνονται οι επαναδιαπραγματεύσεις κ.τ.λ.. Δεν νομίζω, πραγματικά, ότι αυτό που είπε ο Πρόεδρος της Δημοκρατίας, τον οποίο, δεν είμαι εγώ εδώ για να τον υπερασπίσω, ότι είχε την παραμικρή αλλαγή σε αυτό το βασικό ότι ερμηνεύουμε, για να καταλάβουμε τι λέει ο άλλος.

ΑΝΔΡΕΑΣ ΛΟΒΕΡΔΟΣ: Θέλετε αντίλογο επ’ αυτού;

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Όχι, σας το λέω ως νομικός. Δεν έπρεπε να το πω, αλλά μου κάνει εντύπωση ότι κάνετε τέτοια μεγάλη αναφορά.

ΑΝΔΡΕΑΣ ΛΟΒΕΡΔΟΣ: Έπρεπε να προσέξετε και το πώς το τοποθέτησα.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Κασιδιάρης.

ΗΛΙΑΣ ΚΑΣΙΔΙΑΡΗΣ:

*Η ομιλία του Βουλευτή, κ. Ηλία Κασιδιάρη, διεγράφη εξ ολοκλήρου από τα πρακτικά, μετά από απόφαση του Προέδρου της Επιτροπής, κ. Κων/νου Δουζίνα.*

**ΔΙΑΚΟΠΗ ΤΗΣ ΣΥΝΕΔΡΙΑΣΗΣ**

**(ΜΕΤΑ ΤΗ ΔΙΑΚΟΠΗ)**

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Μετά από αυτή την αήθη επίθεση στον Προέδρο της Δημοκρατίας, μέσα στο σπίτι της Ελληνικής Κοινοβουλευτικής Δημοκρατίας και τη διακοπή που είχαμε, για να σταματήσει αυτή η τελείως απαράδεκτη επίθεση, ζητώ να διαγραφεί ολόκληρη η ομιλία από τα πρακτικά.

Επίσης, θα ήθελα να διαβάσω από την επίσημη μετάφραση της ομιλίας του Ερντογάν στο μειονοτικό Γυμνάσιο-Λύκειο Τζελάν Μπαγιάρ το σημείο, που αναφέρεται στους τέσσερις συναδέλφους μας Βουλευτές. Αυτή είναι η επίσημη μετάφραση, την έχω εδώ και θα την καταθέσω και στα πρακτικά. Μιλάει ο Ερντογάν: «*Αυτή τη στιγμή, εξ όσων γνωρίζω, υπάρχουν στο ελληνικό Κοινοβούλιο τέσσερις βουλευτές, που σας εκπροσωπούν, τρεις και ένας*». Τρεις του ΣΥΡΙΖΑ και ένας της Δημοκρατικής Συμπαράταξης.

Ο συνάδελφός μας, Μουσταφά Μουσταφά, ήμουν παρών – πριν από δύο - τρεις μέρες σε μια συνεδρίαση άλλης Επιτροπής – δήλωσε ξεκάθαρα, χρησιμοποιώντας και την τουρκική πρόταση ότι ήταν αυτό, που είπε ο Ερντογάν: «Ότι εσείς, η μειονότητα, έχετε τέσσερις Βουλευτές που σας εκπροσωπούν στην Ελληνική Βουλή». Δεν είπε ποτέ ότι είχαν οποιαδήποτε σχέση με την Τουρκία αυτοί οι τέσσερις βουλευτές και νομίζω ότι και αυτή είναι μια προσβολή, που εγώ, σαν Πρόεδρος αυτής της Επιτροπής και μέλος του Ελληνικού Κοινοβουλίου, δεν μπορώ να την ανεχθώ. Αυτές οι κουβέντες που ακούστηκαν, νομίζω, ότι είναι όνειδος για όλους μας και δεν έχουν καμία θέση στην κοινοβουλευτική μας Δημοκρατία. Συνεχίζουμε, λοιπόν, τη διακοπείσα συνεδρίαση. Τον λόγο έχει ο κ. Παφίλης.

ΑΘΑΝΑΣΙΟΣ ΠΑΦΙΛΗΣ: Δεν πρόκειται να κάνω κάποιο σχόλιο από το προηγούμενο κλίμα, έτσι είναι οι φασίστες, δεν είναι τίποτα το παράξενο. Προκαταβολικά, θα ήθελα να σχολιάσω, εκ μέρους του δικού μας κόμματος, την αντιπαράθεση που γίνεται ανάμεσα στην Κυβέρνηση και στα υπόλοιπα κόμματα, στη Νέα Δημοκρατία και στη Δημοκρατική Συμπαράταξη – όπως λέγεται τώρα, «Κίνημα Αλλαγής» – ότι εντός των τειχών είναι, οικογενειακός καυγάς. Με ποια έννοια;

Κι εσείς συμφωνείτε να είμαστε στο ΝΑΤΟ εμείς και η Τουρκία και μάλιστα, να έχεις απειλές από συμμάχους μέσα στο ΝΑΤΟ και εσείς συμφωνείτε να έλθει στην Ευρωπαϊκή Ένωση και κάνετε αγώνα γι’ αυτό, η Τουρκία όπως και η Ελλάδα, η οποία Ευρωπαϊκή Ένωση υπεράσπισε την Ελλάδα κατά τη διάρκεια της κρίσης, στέλνοντας τον κόσμο στην πείνα και στην ανεργία και γδέρνοντας, κυριολεκτικά, τον κόσμο. Επομένως, ο καβγάς για το αν προετοιμάστηκε ή δεν προετοιμάστηκε ή αν έγινε καλύτερα διπλωματικά ή δεν έγινε, κρύβει την ουσία.

Εμείς η κριτική που κάνουμε είναι από τελείως διαφορετική σκοπιά και κατεύθυνση, γιατί αυτό που αποδεικνύεται και ιστορικά, αλλά και σήμερα, είναι ότι η ένταξη των δύο χωρών στο ΝΑΤΟ και ίσως στην Ευρωπαϊκή Ένωση και των δύο αργότερα – ή όχι, δεν έχει σημασία – δεν εξυπηρετεί τους λαούς ούτε της Ελλάδας ούτε της Τουρκίας. Αυτό που εξυπηρετεί με τις αντιφάσεις, που μπορεί να υπάρχουν, είναι τα συμφέροντα αυτών που έχουν την οικονομική εξουσία της αστικής τάξης της Ελλάδας και της αστικής τάξης του Τουρκίας.

Δεύτερον θέμα. Το θέμα το Παλαιστινιακό, δεν πρόκειται να το αναλύσω. Η απόφαση των Ηνωμένων Πολιτειών να αναγνωρίσει την Ιερουσαλήμ, ως πρωτεύουσα του Ισραήλ, ρίχνει «λάδι στη φωτιά» και επιδιώκει να «κάψει» κυριολεκτικά τη λύση της σύνθεσης δύο κρατών, με κοινή πρωτεύουσα την Ιερουσαλήμ. Δεν είναι ξεκάρφωτη ή μεμονωμένη, συνδέεται με τους γενικότερους σχεδιασμούς στην περιοχή, για αλλαγή συνόρων, με στόχο τον έλεγχο των ενεργειακών πηγών και των δρόμων μεταφοράς τους.

Επομένως, τίθεται άμεσο θέμα και για την Κυβέρνηση να υλοποιήσει την απόφαση της Βουλής και να αναγνωρίσει επίσημα το Παλαιστινιακό Κράτος και δεύτερον, εμείς θέτουμε και θέμα των στενών σχέσεων, των κοινών στρατιωτικών γυμνασίων, στρατιωτικοπολιτικών κινήσεων με το Ισραήλ ότι πρέπει να σταματήσουν από την πλευρά της χώρας μας. Θα το συζητήσουμε και αργότερα. Αυτό που ανέλυσε ο κ. Υπουργός – από τη δική του σκοπιά και με τη δική του οπτική γωνία – είναι πραγματικότητα. Τι συμβαίνει στη Νοτιοανατολική Ασία, τι συμβαίνει στην περιοχή. Το ερώτημα είναι γιατί; Τι κρύβεται πίσω από αυτά;

Είναι οι ανταγωνισμοί των μεγάλων μονοπωλίων και κρατών βέβαια, που εκφράζουν αυτά τα συμφέροντα, για το μοίρασμα και το ξαναμοίρασα των αγορών. Το τοπίο είναι εκρηκτικό, έχει τεθεί ανοικτά το θέμα αλλαγής των συνόρων στην ευρύτερη περιοχή και αυτό βεβαίως, συνδέεται με την πολιτική, που ακολουθεί η κάθε κυβέρνηση και η προηγούμενη και η σημερινή, που μπαίνει μέσα σε αυτούς τους ανταγωνισμός, από τους οποίους δεν πρόκειται να ωφεληθούν οι λαοί.

Ήταν ιστορική η συνάντηση και η επίσκεψη του Ερντογάν; Ήταν ιστορική, με την έννοια ότι ήρθε μετά από τόσα χρόνια. Ωστόσο, όμως, οι αναμονές και προσδοκίες, κατά τη γνώμη μας, δεν δικαιώθηκαν, γιατί έγιναν μέσα σε ένα κλίμα – ας θυμηθούμε πριν – επιθετικής πολιτικής της Τουρκίας και λεκτικά και στην πράξη, με προφανείς παραβιάσεις, όπως γίνεται και τελικά στη συνέντευξη που δόθηκε την προηγούμενη μέρα αναφέρθηκαν όλες οι διεκδικήσεις της τουρκικής αστικής τάξης σε βάρος της χώρας μας, με αποκορύφωμα την αναθεώρηση της Συνθήκης της Λωζάνης.

Τώρα, αν λέγεται «επικαιροποίηση», ξέρετε ότι διπλωματικά τα αντιλαμβανόμαστε όλοι αυτά ότι μπορεί να την πει «επικαιροποίηση», που είναι καλύτερη μεν σαν φράση από την «αναθεώρηση», αλλά στην πραγματικότητα, είναι το ίδιο ακριβώς.

Εδώ, αυτό που συμβαίνει είναι δόθηκε η ευκαιρία να επαναλάβει και πάλι ο Ερντογάν εκ μέρους της τουρκικής αστικής τάξης, που κατέχει το 40% της Κύπρου, που έχει μπει μέσα στη Συρία, που μπαίνει μέσα στο Ιράκ και έθεσε το συνολικό πλαίσιο διεκδικήσεων, ανοιχτά και καθαρά, το οποίο, βεβαίως, ήταν γνωστό και για το Αιγαίο και για τη Θράκη και για τις «γκρίζες ζώνες».

Αλήθεια, κύριε Λοβέρδο, οι «γκρίζες ζώνες» ποτέ χρησιμοποιήθηκαν σαν όρος; Για να μην ξεχνιόμαστε σε αυτόν τον τόπο. Δεν ήταν από τη Συμφωνία της Μαδρίτης, τα ζωτικά συμφέροντα της Τουρκίας; Δεν ήταν από το Ελσίνκι ή τα ξεχάσαμε; Τότε άρχισαν να διατυπώνονται, πλέον, πιο καθαρά.

Άρα, είναι ενιαία η γραμμή όλων των κομμάτων, που κυβέρνησαν μέχρι τώρα, τα θέματα της Θράκης, τα οποία μπορεί να λειάνθηκαν στη δεύτερη, αλλά αυτά έφυγαν, όμως, στον αέρα. «Τα μάζεψε» λέει ο Ερντογάν;

Άρα, λοιπόν, από αυτή την άποψη, δεν μπορούμε να είμαστε ικανοποιημένοι, πολύ περισσότερο, ούτε άλλαξε και τίποτα στις σχέσεις που υπάρχουν ανάμεσα στην Ελλάδα και στην Τουρκία, με ποια έννοια;

Ότι υπάρχουν, βεβαίως, οικονομικές συμφωνίες, που μπορούν να προωθηθούν από την πλευρά των ελληνικών και των τουρκικών επιχειρηματικών ομίλων, ταυτόχρονα, όμως, υπάρχει ισχυρός ανταγωνισμός, ταυτόχρονα υπάρχουν και διεκδικήσεις, οι οποίες ανοιχτές.

Βέβαια, λέει, λοιπόν, το πολιτικό συμβούλιο του ΣΥΡΙΖΑ «*χαιρετίζουμε το γεγονός ότι και κατά τη διάρκεια της επίσκεψης διευκρινίστηκαν ζητήματα και λύθηκαν παρεξηγήσεις, που δεν επέτρεπαν την εμβάθυνση των σχέσεων της Ελλάδας με τη γείτονα, στο πλαίσιο της πολυδιάστατης και της ενεργητικής πολιτικής της Ελληνικής Κυβέρνησης*».

Αυτό είναι πρωτοφανές. Δηλαδή, από παρεξήγηση, συμβαίνουν όλα αυτά; Οι διεκδικήσεις, που εγείρονται, από πλευράς Τουρκίας είναι θέμα παρεξήγησης; Η αναθεώρηση της Συνθήκης της Λωζάνης, που ζητάει η Τουρκία, είναι θέμα παρεξήγησης; Οι «γκρίζες ζώνες» στο Αιγαίο είναι παρεξήγηση; Η Κύπρος και όλα τα υπόλοιπα είναι παρεξήγηση; Τι πολιτική ερμηνεία είναι αυτή; Λύθηκαν τώρα οι παρεξηγήσεις από αυτή την επίσκεψη; Κατά τη γνώμη μας, όχι.

Οι ανταγωνισμοί δυναμώνουν, οξύνονται επικίνδυνα σε ολόκληρη την περιοχή και επομένως, αυτά που λέγονται είτε με κουμπάρους παλιότερα με τη Νέα Δημοκρατία είτε με ζεϊμπεκιές και μάλιστα από τον πρωθυπουργό του ΠΑΣΟΚ είτε με επιδέξιους διπλωματικούς ισχυρισμούς, κατά τη γνώμη μας, δεν έχουν βάση.

Δεν είναι θέμα διπλωματικών χειρισμών να αντιμετωπίσεις μια κατάσταση, όπου έχει μπει στο «χειρουργικό τραπέζι» όλη η περιοχή, για να μη συνεχίσουμε για ολόκληρο τον κόσμο, κάτω από τον ανταγωνισμό των μεγάλων ιμπεριαλιστικών δυνάμεων. Δεν λύνονται έτσι.

Εμείς θέλουμε να πούμε ότι ο λαός πρέπει να επαγρυπνά, δεν πρέπει να παρασύρεται από όσα λέγονται ότι ομαλοποιείται η κατάσταση, αλλά το αντίθετο. Πρέπει να αντιπαλέψει τον εθνικισμό, που αναπτύσσεται και ο λαός της Ελλάδας και ο λαός της Τουρκίας.

Οι λαοί δεν έχουν να χωρίσουν τίποτα. Είναι θύματα και ίδιου του καπιταλιστικού συστήματος. Είναι κοινός ο αντίπαλος είτε λέγεται ελληνικό μονοπώλιο, ευρωπαϊκό μονοπώλιο, αμερικανικό, εβραϊκό είτε τουρκικό μονοπώλιο και προς αυτή την κατεύθυνση, επίσης, θέτουμε θέμα ο λαός μας και οι λαοί να παλέψουν για μια αλλαγή συνόρων, που έχει τεθεί στην ημερήσια διάταξη και μια αλλαγή διεθνών συνθηκών, γιατί, όπως γνωρίζουμε, από την ιστορία, αλλάζουν με αίμα και με αίμα όχι αυτών που έχουν την οικονομική δύναμη, όχι αυτών που έχουν την πραγματική εξουσία και είναι μια χούφτα και καταπιέζουν όλους τους υπόλοιπους, αλλά αλλάζουν με το αίμα του λαού για τα συμφέροντα αυτών.

Αυτό είναι, κατά τη γνώμη μας, το μέλλον και εκεί πρέπει να δούμε οι λαοί το πώς θα αντιπαλέψουν, συνολικά, το ιμπεριαλιστικό σύστημα, ώστε να δουν καλύτερες μέρες και να μην συρθούν στο σφαγείο του πολέμου. Σας ευχαριστώ, κύριε Πρόεδρε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ, τον κ. Παφίλη. Τον λόγο έχει ο κ. Κατσίκης.

Στο σημείο αυτό γίνεται η β ΄ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Θελερίτη Μαρία, Αυλωνίτου Ελένη, Μεϊκόπουλος Αλέξανδρος, Βαρεμένος Γιώργος, Δέδες Γιάννης, Δουζίνας Κωνσταντίνος, Δρίτσας Θοδωρής, Εμμανουηλίδης Δημήτριος, Γεννιά Γεωργία, Δημαράς Γεώργιος, Κασιμάτη Νίνα, Κυρίτσης Γεώργιος, Γκιόλας Ιωάννης, Μπαλλής Συμεών, Μπαλτάς Αριστείδης, Ντζιμάνης Γιώργος, Ξυδάκης Νικόλαος, Πάντζας Γιώργος, Ρίζος Δημήτρης, Στέφος Ιωάννης, Σταματάκη Ελένη, Τελιγιορίδου Ολυμπία, Τζαμακλής Χαρίλαος, Τριανταφύλλου Μαρία, Τσίρκας Βασίλης, Φίλης Νικόλαος, Αναστασιάδης Σάββας, Γεωργιάδης Σπυρίδων – Άδωνις, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Καλαφάτης Σταύρος, Κεδίκογλου Συμεών (Σίμος), Κεφαλογιάννης Ιωάννης, Κουκοδήμος Κωνσταντίνος, Κουμουτσάκος Γεώργιος, Μεϊμαράκης Ευάγγελος – Βασίλειος, Τασούλας Κωνσταντίνος, Τσιάρας Κωνσταντίνος, Κωνσταντινόπουλος Οδυσσέας, Λοβέρδος Ανδρέας, Κασιδιάρης Ηλίας, Κούζηλος Νικόλαος, Παππάς Χρήστος, Κανέλλη Λιάνα, Παφίλης Αθανάσιος, Συντυχάκης Μανώλης, Κατσίκης Κωνσταντίνος, Σαρίδης Ιωάννης και Δανέλλης Σπυρίδων.

ΚΩΝΣΤΑΝΤΙΝΟΣ ΚΑΤΣΙΚΗΣ: Σας ευχαριστώ, κύριε Πρόεδρε. Κυρίες και κύριοι συνάδελφοι, ο Υπουργός Εξωτερικών, ο κ. Κοτζιάς, έδωσε το στίγμα της εθνικής πολιτικής προσέγγισης, την οποία όλοι οι Βουλευτές του Ελληνικού Κοινοβουλίου, πιστεύω, πως οφείλουμε να στηρίξουμε και να το κάνουμε με κάθε τρόπο. Θα ήθελα προσωπικά να τον ευχαριστήσω γι' αυτό.

Η προσέγγιση του Υπουργού Εξωτερικών της Ελλάδας – θεσμικά επιφορτισμένου να εκφράζει την επίσημη θέση της χώρας – κατά τη γνώμη μου, πρέπει να υιοθετείται από το σύνολο των μελών του Ελληνικού Κοινοβουλίου και ο απλός λόγος, που το υποστηρίζω αυτό, είναι ο εξής. Η ελληνική εξωτερική πολιτική πρέπει να τηρείται ως μια και ενιαία στάση απέναντι στα εθνικά θέματα, πόσο μάλλον, όταν τα θέματα αυτά αφορούν στις σχέσεις μας με την γείτονα Τουρκία. Σχέσεις, οι οποίες χάνονται στα βάθη των αιώνων και έχουν τη δική της βαρύτητα τόσο για τη δική μας εθνική υπόσταση και ταυτότητα όσο και της γείτονος αυτής χώρας.

Τα ιστορικά γεγονότα των τελευταίων 100 ετών όσο και τα προγενέστερα αυτής της περιόδου είναι γνωστά και έχουν αποτυπωθεί έντονα στη συλλογική μνήμη αμφοτέρων των λαών. Μιλώντας για την ελληνική ιστορική συνείδηση οφείλουμε να λαμβάνουμε υπ' όψιν τόσο το μακρινό παρελθόν όσο και τα πρόσφατα γεγονότα της σύγχρονης πολιτικής ιστορίας. Γεγονότα που έχουν χαραχθεί έντονα στη μνήμη μεγάλου μέρους των Ελλήνων και των Κυπρίων πολιτών. Αναφέρομαι στους διωγμούς των Ελλήνων από την Κωνσταντινούπολη, αλλά και στην εισβολή του Αττίλα στην Κύπρο. Και στις δύο αυτές περιπτώσεις της σύγχρονης πολιτικής ιστορίας, καλό είναι να μην ξεχνάμε πως υπάρχουν ακόμα εν ζωή εκδιωχθέντες Έλληνες της Πόλης, χαροκαμένες Ελληνίδες και Κύπριες μάνες.

Οι συνάνθρωποί μας αυτοί φέρουν όχι απλά νωπές τις αναμνήσεις των γεγονότων, που κηλίδωσαν τις σύγχρονες σχέσεις Ελλάδας - Τουρκίας, αλλά αποτελούν και τη ζωντανή απόδειξη της αδικίας του πολέμου και των δεινών που επιφέρουν οι κακοί πολιτικοί χειρισμοί, οι ανίσχυροι διπλωματικοί δίαυλοι και εν τέλει η απευκταία μεν, αλλά αναπόφευκτη, συνάμα, στρατιωτική εμπλοκή.

Χωρίς να θέλω να επεκταθώ περισσότερο σε αυτό, όφειλα να προβώ στις παραπάνω επισημάνσεις, κυρίες και κύριοι συνάδελφοι, καθώς πιστεύω πως υπό αυτό το πρίσμα οφείλουμε να εξετάζουμε το υπό συζήτηση σήμερα θέμα, κάνοντας έναν απολογισμό της επίσκεψης Ερντογάν, χωρίς βιασύνη, αλλά με ψύχραιμη και ρεαλιστική προσέγγιση, κάτι που ήδη έκανε η Ελληνική Κυβέρνηση από την πρώτη στιγμή.

Και έρχομαι τώρα να αναφερθώ στη στάση των κομμάτων της Αντιπολίτευσης, θα ήθελα να μου το επιτρέψετε. Η κριτική είναι η πιο εύκολη διέξοδος, πολλώ δε μάλλον, ελλείψει προτάσεων. Στη συγκεκριμένη, ωστόσο, περίπτωση, κυρίες και κύριοι συνάδελφοι, θα έπρεπε, κατά τη γνώμη μου, να μην είστε τόσο βιαστικοί, να μην αδικήσετε και να μην υποβαθμίσετε το εθνικό συμφέρον, προς όφελος του κομματικού σας ναρκισσισμού. Τους λόγους σας τους ανέλυσα νωρίτερα. Όλοι εσείς που κατά καιρούς επικαλείστε την αναγκαιότητα σύγκλησης Συμβουλίων Πολιτικών Αρχηγών για τα εθνικά θέματα, όλοι εσείς, που κατά καιρούς, κάνετε λόγο για διακομματική εθνική συναίνεση απέναντι σε καίρια ζητήματα, φανήκατε κατώτεροι των περιστάσεων και, λυπούμαι που το λέω, καθώς σε αυτή την ευκαιρία που είχατε να επιδείξετε στην πράξη μία συμπαγή εθνική πολιτική στάση, κάνατε ακριβώς το αντίθετο. Προτιμήσατε να αμφισβητήσετε την άσκηση εξωτερικής πολιτικής της παρούσας Κυβέρνησης, από το να τηρήσετε έστω στάση αναμονής. Προτιμήσατε να απαξιώσετε την ίδια σας τη χώρα από το να δείξετε στην πράξη τη δέουσα πολιτική σύμπνοια, που πρέπει να υπάρχει στα εθνικά ζητήματα.

Ας μην έχουμε ψευδαισθήσεις. Κανείς δεν περίμενε να είναι μία απλή επίσημη επίσκεψη, η επίσκεψη του Τούρκου Προέδρου. Ο προσκεκλημένος μας δεν είναι ούτε ένας απλός εκπρόσωπος μιας αδιάφορης σε εμάς και ουδέτερης χώρας ούτε ένας χαρακτήρας ήπιων τόνων. Αυτό καθιστά και την επίσκεψη Ερντογάν εξ ορισμού ιστορική. Εξήντα πέντε χρόνια δεν είναι λίγα και η Ελλάδα, υπό την παρούσα Κυβέρνηση, έδειξε πως έχει το πολιτικό σθένος να ανοίξει ένα νέο ιστορικό κεφάλαιο με την Τουρκία και το έκανε. Η Ελλάδα για μία ακόμη φορά αποδεικνύει στην πράξη το ειδικό βάρος που τη χαρακτηρίζει. Η Ελλάδα τείνει μία χείρα ευκαιρίας απέναντι στην Τουρκία, προκειμένου η τελευταία να συμφιλιωθεί ξανά με την Ευρώπη και τα κράτη μέλη της Ευρωπαϊκής Ένωσης, με τα οποία έχει ουκ ολίγες διπλωματικές συγκρούσεις το τελευταίο ιδιαίτερα διάστημα.

Η Ελλάδα, ναι, ανήκει στη Δύση και η Τουρκία γνωρίζοντάς το πολύ καλά αυτό, έδωσε εξετάσεις μέσα από αυτή την πρόσφατη επίσκεψη του Τούρκου Προέδρου. Το εάν πήγε καλά ή όχι θα το αποδείξει η Ιστορία και μάλιστα, στο εγγύς μέλλον. Αυτό είναι, κατά τη γνώμη μου, αγαπητοί συνάδελφοι το ειδικό πολιτικό και ιστορικό βάρος της χώρας μας και αυτό πρέπει να αναδεικνύουμε. Εμείς, τουλάχιστον, ως Ανεξάρτητοι Έλληνες, το κάνουμε. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ, τον κ. Κατσίκη. Ο κ. Σαρίδης έχει τον λόγο.

ΙΩΑΝΝΗΣ ΣΑΡΙΔΗΣ: Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, ήρθα σήμερα εδώ, έχοντας δει την επίσκεψη Ερντογάν με ένα εθνικό μάτι, θα έλεγα και όχι με ένα κομματικό μάτι. Όλα τα εθνικά θέματα έτσι πρέπει να τα βλέπουμε, γι’ αυτό και τα λες και εθνικά θέματα. Μην ψάχνετε να βρείτε, αγαπητοί συνάδελφοι, απάντηση στα δεινά της χώρας στα εθνικά θέματα. Η απάντηση βρίσκεται μέσα εδώ, βρίσκεται μέσα σε αυτή την Αίθουσα. Καλά να έχουμε διαφορετικές εκτιμήσεις – πάρα πολύ καλό αυτό – αλλά να μην βλέπουμε τα ίδια πράγματα; Αυτό με ξεπερνάει. Δεν μπορούμε να βλέπουμε τα στραβά και να τα μεγιστοποιούμε και να απορρίπτουμε τα θετικά και να μην τα παίρνουμε τα θετικά σαν όπλα για έναν εθνικό στόχο.

Θα σας μεταφέρω, λοιπόν, τι είδα εγώ από την επίσκεψη Ερντογάν με το δικό μου μάτι, αυτό της μικρής εμπειρίας, της κοινοβουλευτικής εμπειρίας, σε αυτά τα έδρανα αυτά τα δύο χρόνια και χωρίς κανένα μικροκομματικό σκοπό.

Συμπέρασμα πρώτο. Η Τουρκία αποτελεί πραγματική απειλή για την Ελλάδα. Οποιοσδήποτε αντικειμενικός παρατηρητής των ελληνοτουρκικών σχέσεων μπορεί έπειτα και από την επίσκεψη Ερντογάν να βγάλει το ασφαλές συμπέρασμα πως η τουρκική παραβατικότητα δεν πηγάζει από κάποια προσωπική εμμονή του Προέδρου Ερντογάν ή του οποιουδήποτε Τούρκου ηγέτη, αλλά από την συνειδητή ιστορική επιλογή της Τουρκίας να επιδιώξει να αρπάξει, να λεηλατήσει και να τιμήσει το οθωμανικό της παρελθόν.

Συμπέρασμα δεύτερο. Αποδείχθηκε ο κρίσιμος ρόλος της ελληνικής διπλωματίας σε διεθνές επίπεδο. Η συμμετοχή της Ελλάδας σε υψηλού επιπέδου διεθνείς διπλωματικούς σχεδιασμούς ενισχύει το γεωστρατηγικό της κεφάλαιο και έχει πρωταγωνιστικό ρόλο. Αυτό φαίνεται πλέον – θα συμφωνήσω με αυτό, το οποίο είπε ο Υπουργός – ως εκτελεστικός βραχίονας της δυτικής διπλωματίας.

Συμπέρασμα τρίτο. Ο Πρόεδρος Ερντογάν υπέπεσε σε πολλά και τραγικά λάθη, τα οποία οφείλει να εκμεταλλευτεί η ελληνική πλευρά κι αν δεν το κάνει, θα είναι υπεύθυνη γι’ αυτό. Ένα από τα χειροπιαστά αποτελέσματα της όλης υπόθεσης είναι πως, πράγματι, επί της ουσίας έκλεισε σε διεθνές επίπεδο το θέμα της αναθεώρησης της Συνθήκης της Λωζάνης, καθώς με τα λάθη που διέπραξε ο Πρόεδρος Ερντογάν και που δεν έμειναν απαρατήρητα ούτε ασχολίαστα από το διεθνή Τύπο και έγκριτους εκπροσώπους της διπλωματικής κοινότητας. Όποιος επιχειρήσει να μιλήσει πλέον για την Λωζάνη, θα ταυτίζεται με τον Ερντογάν, ο οποίος είναι περισσότερο απομονωμένος από ποτέ και η πολιτική και ηθική του υπόσταση χαρακτηρίζεται από το συνθηματικό εκείνο χαιρετισμό των αδελφών μουσουλμάνων και τις ομολογίες υψηλόβαθμων Τούρκων αξιωματούχων για τη συμμετοχή της κυβέρνησης Ερντογάν σε λαθρεμπόριο κάθε είδους, καθώς και στο σπάσιμο του εμπάργκο του Ιράν.

Ο ίδιος ο Πρόεδρος Ερντογάν προχώρησε σε συγκρίσεις μεταξύ του κύρους των διεθνών συνθηκών με την ευκολία των δικών του αλλαγών στο τουρκικό σύνταγμα. Τι λες, ρε μεγάλε; Επειδή έχεις κάνει εσύ το σύνταγμά σου κουρελόχαρτο, πρέπει εμείς να κάνουμε το ίδιο με τις συνθήκες; Την ίδια στιγμή αναρωτιόταν τι δουλειά έχουν η Αγγλία, η Γαλλία και η Ιαπωνία με τη Συνθήκη της Λωζάνης, πως η Λωζάνη δεν είναι μια Συνθήκη. Την ίδια ώρα που το έλεγε αυτό, μετά επανέρχεται και λέει ότι η Συνθήκη δεν είναι μία Συνθήκη μεταξύ Ελλάδος και Τουρκίας και πως οι Έλληνες έχουν αποκτήσει εμμονές με αυτήν.

Μέσα στα πολλά λάθη, λοιπόν, που διέπραξε ο Πρόεδρος Ερντογάν ήταν και οι αναφορές του στην εκλογή των μουφτήδων. Είναι γνωστό σε όλους πως η Συνθήκη της Λωζάνης δεν αναφέρει πουθενά ούτε μία λέξη ούτε μία φορά τη λέξη «μουφτής». Ταυτόχρονα, η άκαιρη, ανιστόρητη και αστοιχείωτη σύνδεση που επιχείρησε να κάνει με τον τρόπο εκλογής του Οικουμενικού Πατριάρχη, μας δίνει ό,τι χρειαζόμαστε, για να τεκμηριώσουμε τον ισχυρισμό πως η Τουρκία όχι μόνο δεν εφαρμόζει το διεθνές δίκαιο, αλλά δεν το κατανοεί κιόλας, ούτε στο ελάχιστο. Πως η Τουρκία όχι μόνο δεν σέβεται τις θρησκευτικές ελευθερίες και καταπατά τα ανθρώπινα δικαιώματα, αλλά δεν κατανοεί και τη βαρύτητα, τη σημασία που έχουν για την ποιότητα του πολιτισμού μιας χώρας. Με λίγα λόγια, ο κ. Ερντογάν με τη συμπεριφορά του προς την Ελλάδα απέδειξε την απόσταση της χώρας του από την Ευρώπη και τον πολιτισμό.

Συμπέρασμα τέταρτο. Ακούστηκαν και οι τουρκικές αξιώσεις και οι ελληνικές απαντήσεις, πιστεύω, με έναν τρόπο που μπορεί ενδεχομένως σε πάρα πολλά πράγματα να ικανοποιεί την Ελλάδα, αλλά δεν ευθύνεται η Ελληνική πλευρά γι’ αυτό, φταίει εκείνος, που έσπασε πρώτος το Πρωτόκολλο. Τέθηκαν όλα τα θέματα σε μία εθιμοτυπική επίσκεψη και όχι στο πλαίσιο κάποιων διμερών συνομιλιών. Χωρίς να συρθούμε σε μακροχρόνιες συζητήσεις και χωρίς να δεσμευτούμε σε τίποτα, απαντήσαμε σε όλες τουρκικές προκλήσεις με τον πλέον επίσημο τρόπο. Δεν έχει κανείς πια κανέναν λόγο να προτείνει στις δύο χώρες να βρουν διμερώς λύση σε προβλήματα που δημιουργεί η ίδια η Τουρκία στο σύνολο της διεθνούς κοινότητας.

Απτό και τρανταχτό παράδειγμα αποτελεί το Κυπριακό. Νομίζω πως έγινε ξεκάθαρο δια στόματος Πρωθυπουργού, πως ο μόνος τρόπος να συζητήσει η Ελλάδα το Κυπριακό είναι επί της βάσης της παράνομης τουρκικής εισβολής και κατοχής εδαφών ευρωπαϊκού εδάφους.

Συμπέρασμα πέμπτο. Δεν ακούστηκαν οι λέξεις «casus belli». Αντιθέτως, νομίζω πως ήταν κάτι παραπάνω από τρεις οι δηλώσεις του Τούρκου Προέδρου που διαβεβαίωναν πως η Τουρκία δεν εποφθαλμιά πλέον εδάφη άλλων κρατών και πως πρόκειται για παρεξήγηση η εικόνα, η οποία δημιουργήθηκε πως επιδιώκει την αλλαγή συνόρων. Ανεξαρτήτως, αν η αξία των δηλώσεων αυτών του κ. Ερντογάν είναι μηδενική και παρά το γεγονός πως δεν μπορούμε και δεν πρέπει να τις λαμβάνουμε υπόψη, για να αναθεωρήσουμε το μέγεθος της τουρκικής απειλής, εν τούτοις, η πλήρης απουσία αναφορών στο «casus belli» είναι αξιοπρόσεκτη.

Θα κλείσω την τοποθέτησή μου με μερικές ερωτήσεις, απευθυνόμενος προς όλους τους συναδέλφους, αλλά και στον κ. Υπουργό. Θα μπορούσαμε να συζητάμε την προτεραιότητα της εφαρμογής του μουσουλμανικού νόμου, σε περιοχές της Θράκης, δηλαδή να αντιμετωπίζουμε το θέμα, ως απολύτως εσωτερικό και κατεξοχήν δικό μας θέμα και όχι ως θέμα, που πέφτει λόγος και στην Τουρκία, αν η επίσκεψη Ερντογάν ήταν αποτυχημένη;

Αν, πάλι, δεν είχε καμία σχέση η Τουρκία με το γεγονός πως και οι προηγούμενες κυβερνήσεις είχαν εγκαταλείψει τους Έλληνες μουσουλμάνους στα χέρια του τουρκικού προξενείου, τότε να μας απαντήσει κάποιος, γιατί, τόσα χρόνια, δεν είχε τολμήσει κανείς να αγγίξει αυτό το θέμα; Υπενθυμίζω δε, πως το νομοσχέδιο για την κατάργηση της υποχρεωτικότητας της Σαρίας, έχει κατατεθεί πριν από την επίσκεψη Ερντογάν.

Ένα δεύτερον ερώτημα, που θέλω να θέσω, είναι το αν πιστεύουν και οι άλλοι συνάδελφοι πως με την επίσκεψη Ερντογάν και έπειτα από τη στάση της ελληνικής πλευράς, μπορούμε πια να μιλάμε για ένα τέλος εποχής, το τέλος της εποχής της πολιτικής του κατευνασμού. Έχω, μάλιστα, την πεποίθηση ότι ο κατευνασμός έληξε και πιστεύω πως αυτό είναι καλό, διότι έχουν περάσει οι εποχές εκείνες, που φύσαγε ο άνεμος και έπαιρνε τις σημαίες.

Προσωπικά, πιστεύω πως υπάρχουν περιθώρια να αξιοποιήσουμε το πολιτικό και διπλωματικό αποτέλεσμα της επίσκεψης Ερντογάν και πως πρέπει να εκμεταλλευτούμε, με συστηματικό τρόπο, την τουρκική απομόνωση. Οφείλουμε να αποδώσουμε, με ρεαλιστικό τρόπο, τη νέα διάσταση, που πήραν οι διαμαρτυρίες και οι καταγγελίες μας περί τουρκικής παραβατικότητας, στο Αιγαίο. Η βαρύτητα των λόγων μας αυξήθηκε. Οφείλουμε, λοιπόν, να εξετάσουμε την υποβολή αιτήματος για άμεση επανέναρξη συνομιλιών για το Κυπριακό, επί της βάσης εισβολής και κατοχής ευρωπαϊκού κράτους, θέτοντας, ταυτόχρονα, την αξίωση για άμεση αποχώρηση των τουρκικών στρατευμάτων από το νησί.

Τέλος, πιστεύω ότι ήρθε η ώρα να ανακηρυχθεί ελληνική ΑΟΖ. Η ιστορία θα μάς κρίνει όλους. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κι εμείς ευχαριστούμε τον κ. Σαρίδη. Τον λόγο έχει ο κ. Δανέλλης.

ΣΠΥΡΙΔΩΝ ΔΑΝΕΛΛΗΣ: Ευχαριστώ πολύ, κύριε Πρόεδρε. Κυρίες και κύριοι συνάδελφοι, υπάρχουν τομείς πολιτικής και κάποια θέματα, τα οποία δεν είναι δυνατόν να εντάσσονται στη συνήθη κομματική διελκυστίνδα και αντιπαράθεση.

Κύριε Πρόεδρε, το πρωί, σας είχα εκφράσει τις επιφυλάξεις και τους προβληματισμούς μου για τη διεξαγωγή αυτής της συζήτησης on camera, δηλαδή, για την αναμετάδοση της συζήτησής μας από το Κανάλι της Βουλής και μάλιστα, απευθείας. Είναι αδιανόητο να δίνουμε στα νεοναζί αποβράσματα, το Βήμα της Βουλής – όταν μάλιστα έχουν απομονωθεί από το δημόσιο διάλογο – τη δυνατότητα να προσπαθούν να τσαλακώσουν τη Δημοκρατία και τον Κοινοβουλευτισμό.

Τώρα, στα της επίσκεψης Ερντογάν. Υπάρχει αναγκαιότητα διαλόγου με τους δύσκολους γείτονές μας και υπάρχει αναγκαιότητα δημιουργίας καναλιών επικοινωνίας, όπως είπε ο κ. Υπουργός; Προφανώς, υπάρχει. Την ίδια στιγμή, όμως, γνωρίζαμε ότι η πρόσκληση, σε αυτή τη συγκυρία, ήταν μια πρόσκληση υψηλού ρίσκου και μεγάλης επισφάλειας, για έναν ηγέτη τόσο απρόβλεπτο; Και ξαναλέω, με ανοιχτά όλα αυτά τα ζητήματα που έχει, σε αυτή τη συγκυρία, όχι μονάχα με μας, αλλά συνολικότερα. Νομίζω ότι ήταν αναμενόμενο και βεβαίως, ήταν εξαιρετικά δύσκολο να περιμένουμε ότι αυτή η επίσκεψη θα είχε, συνολικά και δεδομένο, ένα θετικό πρόσημο, ως αποτέλεσμα.

Την ίδια στιγμή, βεβαίως – όπως είπα και λίγο πριν – υπάρχει αναγκαιότητα ανοιχτού διαλόγου και αντιμετώπισης και των δύσκολων επιμέρους θεμάτων, που πρέπει να λυθούν. Νομίζω ότι το πρώτο μήνυμα ήταν η οριοθέτηση της ατζέντας, από πλευράς Προέδρου Ερντογάν, με τον ανορθόδοξο και αδόκιμο αυτόν τρόπο, που έγινε, με τη συνέντευξή του στον κ. Παπαχελά, την προηγούμενη ημέρα. Εδώ να πω ότι δεν πρέπει να μας διαφεύγει ότι η αναφορά στα περί αναθεώρησης της Συνθήκης της Λωζάνης και η αμφισβήτησή της δεν νομίζω ότι έχει κύριο αποδέκτη εμάς. Νομίζω ότι οι αποδέκτες ήταν άλλοι, ήταν κι αυτοί που αντέδρασαν την επόμενη μέρα, διότι το μεγάλο ζήτημα με τη Συνθήκη της Λωζάνης του Προέδρου Ερντογάν και της Τουρκίας, φαντάζομαι είναι και η πιθανή διαφοροποίηση των ανατολικών του συνόρων και αυτό ας το κρατήσουμε έτσι, ως θέμα, στα υπ' όψιν.

Νομίζω ότι τα θετικά, στα οποία αναφέρθηκε ο κ. Υπουργός λίγο πριν, είναι, αναμφισβήτητα, θετικά αποτελέσματα της επίσκεψης. Όπως, επίσης, είναι δεδομένο ότι υπήρξαν και κάποιες αστοχίες. Η αποτίμηση και η εκτίμηση αν ήταν θετικότερο το αποτέλεσμα της επίσκεψης ή προβληματικότερο νομίζω, επίσης, ότι εύκολα μπορεί κάποιος να συνάγει τα συμπεράσματά του.

Εντέλει, το κλείσιμο της επίσκεψης είχε, απρόσμενα, θετικότερα χαρακτηριστικά από ότι το άνοιγμα της επίσκεψης, από την παραμονή μάλιστα, αλλά και μετά, με τη συζήτηση on camera, που έγινε με τον Πρόεδρο της Δημοκρατίας. Για τον Πρόεδρο της Δημοκρατίας, πρέπει να πω εδώ ότι, παρά την εξαιρετικά δύσκολη θέση του, θα ήταν ίσως χειρότερο να μην αντιδράσει σε όλα αυτά, τα οποία είχαν ανοιχθεί, την προηγούμενη μέρα.

Κυρίες και κύριοι συνάδελφοι, νομίζω ότι δεν είναι ιδιαίτερα αυτή η συγκυρία, η κατάλληλη στιγμή να συνεχίσουμε «να δαγκώνουμε ο ένας την ουρά του άλλου». Είναι άλλα αυτά, τα οποία ζητούνται από όλους μας, και από την Κυβέρνηση και από την Αντιπολίτευση.

Νομίζω ότι στα ζητήματα της εθνικής μας πολιτικής, των εθνικών μας πολιτικών θα πρέπει να βρούμε και να αποκαταστήσουμε την εμπιστοσύνη, η οποία έχει – για λόγους αντικειμενικούς ή υποκειμενικούς – διαρραγεί μεταξύ των μερών του πολιτικού μας συστήματος. Έχουμε υποχρέωση να αντιμετωπίζουμε αυτά τα ζητήματα με μια άλλη σοβαρότητα και μια άλλη περίσκεψη και φαντάζομαι ότι το μεγάλο ζητούμενο είναι η επόμενη μέρα. Η επόμενη μέρα, όχι μονάχα στις ελληνοτουρκικές σχέσεις, αλλά συνολικότερα, στη θέση μας, ως χώρας στο «μεγάλο κάδρο», μέσα σε αυτή την περίοδο της πολύ μεγάλης αβεβαιότητας, των πολύ μεγάλων αλλαγών – των τεκτονικών αλλαγών, όπως είπε, πολύ σωστά, ο κ. Υπουργός, λίγο πριν – και των μεγάλων διαφοροποιήσεων και των ζητημάτων, που έχουν ανοίξει και ζητούν απάντηση. Και για την ευρωπαϊκή μας οικογένεια, όπου πρέπει να παίξουμε το ρόλο του κανονικού εταίρου και μέλους αυτής της οικογένειας και να μην αφήσουμε τα πράγματα να διαμορφωθούν ερήμην μας, για εμάς. Και βεβαίως, τη συνολικότερη αναδιάταξη του διεθνούς σκηνικού και αυτή η προτεραιότητα νομίζω ότι επιβάλλει και άλλες ανάγκες και άλλες υποχρεώσεις στον καθένα μας.

Φαντάζομαι ότι το Εθνικό Συμβούλιο Εξωτερικής Πολιτικής είναι ο χώρος, στον οποίο μπορεί να γίνει αντίστοιχη συζήτηση, με άλλα δεδομένα και άλλες συνθήκες. Επίσης, νομίζω θα ήταν χρήσιμο να ξαναδούμε, κύριε Υπουργέ, την πρόταση, την οποία έχουμε καταθέσει, το «Ποτάμι», για τη σύσταση του Εθνικού Συμβουλίου Ασφαλείας, το οποίο δεν είναι κάτι που περιττεύει. Νομίζω ότι οι καιροί επιβάλλουν να ξαναδούμε κάποια τέτοια ζητήματα και να δημιουργήσουμε θεσμικά εργαλεία, που θα μας φέρουν πιο κοντά, αλλά και θα μας δώσουν τη δυνατότητα να αντιμετωπίσουμε πιο ψύχραιμα, πιο ολοκληρωμένα και μέσα από συναινετικές διαδικασίες, τα θέματα, που αποτελούν την εθνική μας ατζέντα. Σας ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστούμε πολύ, τον κ. Δανέλλη και ευχαριστώ για τον εξαιρετικά ήπιο και νηφάλιο τόνο της παρέμβασής του. Θα συνεχίσουμε, τώρα, με τις παρεμβάσεις των συναδέλφων βουλευτών. Παρακαλώ, τον κ. Τσιάρα να πάρει τον λόγο.

ΚΩΝΣΤΑΝΤΙΝΟΣ ΤΣΙΑΡΑΣ: Ευχαριστώ πολύ, κύριε Πρόεδρε. Κύριε Υπουργέ, δεν ξέρω, αν χρειάζεται να επαναλάβω μια σταθερή θέση της Νέας Δημοκρατίας, η οποία στα ζητήματα εξωτερικής πολιτικής στέκεται απέναντί τους, πάντα, με υπευθυνότητα και με την πεποίθηση ότι πρέπει να εδράζονται σε μια γενικότερη πολιτική, που εδώ και πολλά χρόνια, έχει, κατά κάποιον τρόπο, εμπεδωθεί ή, από την άλλη πλευρά, σε θέματα που, προφανώς, πρέπει να άπτονται γενικότερα του εθνικού συμφέροντος και στα οποία το πολιτικό σύστημα, κατά το πλείστον, θα πρέπει να συμφωνεί.

Η επίκληση αρκετών εκ των συναδέλφων της κυβερνητικής παράταξης ότι η Νέα Δημοκρατία δεν δείχνει αυτή την ευθύνη, νομίζω ότι το μόνο που μπορεί να κάνει είναι να μας επιστρέψει λίγο στο παρελθόν, για να δει τη δική τους θέση απέναντι σε ζητήματα, τουλάχιστον προηγούμενων περιόδων. Ωστόσο, μια επίσκεψη ενός Προέδρου της γειτονικής χώρας ή μιας μεγάλης χώρας πρέπει να γίνεται μέσα από κάποιες διαδικασίες διπλωματικής πρακτικής και πρέπει, κατά βάση, να οργανώνεται με τέτοιον τρόπο, που να υπηρετεί σε ένα πολύ μεγάλο βαθμό ή τις σταθερές θέσεις της χώρας ή κάποιους στόχους, που μπορεί εκ των προτέρων να έχουν οριοθετηθεί.

Κατά βάση, εσείς το ξέρετε – ο χρόνος της δίκης σας θητείας στο Υπουργείο Εξωτερικών είναι πολύ μεγαλύτερος του χρόνου της Υπουργικής σας θητείας – ότι προετοιμάζονται κοινά ανακοινωθέντα, κατά βάση, όταν υπάρχουν οι δύο Πρόεδροι, υπάρχουν φιλοφρονήσεις και υπάρχει, κατά βάση, αποφυγή προσβολών. Τι είδαμε, αλήθεια, από όλα αυτά στην πρόσφατη επίσκεψη του Τούρκου Προέδρου; Είδαμε ωμή θέση απαιτήσεων από τη δική του πλευρά και έναν ελληνικό λαό, ο οποίος έκπληκτος παρακολουθούσε από τα Μέσα Μαζικής Ενημέρωσης τις προκλητικές σκηνές επίδειξης ισχύος και τις προσβλητικές συμπεριφορές του κ. Ερντογάν.

Κατά τη δική μου άποψη, ο κ. Ερντογάν βγήκε πολύ κερδισμένος, διότι έθεσε τρία ζητήματα, τα οποία θα είναι στο τραπέζι της συζήτησης επί μακρόν. Έθεσε την αναθεώρηση και επικαιροποίηση της Συνθήκης της Λωζάνης, έθεσε το θέμα της μουσουλμανικής ή, για να το πω διαφορετικά – όπως ο ίδιος επανέλαβε, πολλές φορές – της τουρκικής μειονότητας και έθεσε και το αίτημα της έκδοσης των οκτώ στρατιωτικών, που συμμετείχαν στο πραξικόπημα του Ιουλίου, πριν από δύο χρόνια περίπου.

Η Κυβέρνηση δεν είχε προετοιμαστεί σωστά και δεν το λέμε με καμία διάθεση αρνητικής κριτικής. Το λέμε με συναίσθηση ευθύνης. Ο ίδιος ο Πρωθυπουργός δεν είχε προετοιμαστεί σωστά από εσάς. Τα 65 χρόνια, που είχαμε να δούμε την προηγούμενη επίσκεψη του προηγούμενου Τούρκου Προέδρου, προφανώς, σήμαιναν κάτι και εγώ προσωπικά δεν πιστεύω ότι ούτε ο Κωνσταντίνος Καραμανλής ως Πρωθυπουργός ούτε ο Κωνσταντίνος Μητσοτάκης ούτε ακόμη ο Ανδρέας Παπανδρέου ή ο Κώστας Σημίτης, για να το πω διαφορετικά, ήταν τόσο αφελείς, που να είχαν παραπέμψει για μελλοντικό χρόνο, μια τέτοια επικοινωνία και μια τέτοια επίσκεψη.

Ξέρετε, αφήσατε τον Πρωθυπουργό να διερωτηθεί δημόσια, γιατί δεν λύνεται το Κυπριακό για 43 χρόνια και απάντησε ο ίδιος «γιατί υπήρξε η τουρκική εισβολή». Ήταν η τέλεια αφορμή, ακόμη και για τον τελευταίο διπλωμάτη, για να δώσει άλλου είδους απαντήσεις και να φέρει σε δύσκολη θέση τη χώρα μας. Και το ξέρετε πολύ καλά αυτό. Είπε ο Πρωθυπουργός ότι η Συνθήκη της Λωζάνης δεν πρέπει να αναθεωρηθεί, αλλά πρέπει να εφαρμοστεί σωστά.

Αλήθεια, δεν του είπατε, κύριε Υπουργέ, ότι οι τουρκικές διεκδικήσεις δεν εδράζονται μόνο στη Συνθήκη της Λωζάνης; Δεν ξέρουμε ότι οι τουρκικές διεκδικήσεις είναι για την υφαλοκρηπίδα, για τις «γκρίζες ζώνες» στο Αιγαίο, για τον εναέριο χώρο και, προφανώς, αναφέρονται είτε στη Συνθήκη των Παρισίων είτε σε συμφωνίες, οι οποίες καλύπτουν τα ζητήματα της υφαλοκρηπίδας και είναι αρκετά μεταγενέστερες της Συνθήκης της Λωζάνης; Όλα αυτά φαντάζεστε ότι δεν είναι ζητήματα, τα οποία θα εκμεταλλευτεί η τουρκική εξωτερική πολιτική στο μέλλον;

Αφελώς, απάντησε ο κ. Πρωθυπουργός ότι για την έκδοση των οκτώ στρατιωτικών, που ζήτησε ο κ. Ερντογάν, δεν μπορεί να κάνει τίποτε, γιατί σέβεται τις αποφάσεις των δικαστηρίων, αφενός μεν, αποδεχόμενος ότι είχε συμφωνήσει μαζί του, αφετέρου, μην προβάλλοντας το γεγονός των ανθρωπίνων δικαιωμάτων. Αντί η «μπάλα να πάει από την απέναντι πλευρά», έμεινε στη δική μας πλευρά. Όλα αυτά δεν είναι ζητήματα σοβαρά, τα οποία θα έπρεπε να τα προλάβουμε; Τα λέω όλα αυτά, διότι, προφανώς, υπάρχουν ευθύνες. Αν λέτε, με βάση δήλωσή σας ότι αυτή η επίσκεψη προετοιμάζονταν επί επτά μήνες, πρέπει να δούμε γιατί, ουσιαστικά από τις αρχές του χρόνου, δεν υπήρχε Πρέσβης μας στην Άγκυρα και μόλις δύο μήνες νωρίτερα. Αφήστε το ότι, αν προετοιμάζονταν για επτά μήνες, δεν θα αποδεικνυόταν από το γεγονός ότι η πρόσκληση εστάλη στον Τούρκο Πρόεδρο από την Ελληνική Προεδρία, μία εβδομάδα νωρίτερα.

Τέλος, θέλω να κάνω μια επισήμανση. Ο Υπουργός Εθνικής Άμυνας, ο κ.Καμμένος, απουσίαζε. Οι σχέσεις της Νέας Δημοκρατίας με τον κ. Καμμένο το τελευταίο χρονικό διάστημα είναι γνωστές, αλλά ξέρετε τι ακούγεται; Ότι αυτό το ζήτησε ο Τούρκος Πρόεδρος εξαιτίας των επαναλαμβανόμενων προκλητικών δηλώσεων του κ. Καμμένου προς την Τουρκία. Και εγώ θα σας έλεγα το εξής. Αν υπαγορεύθηκε κάτι τέτοιο από την τουρκική πλευρά – θα μου το απαντήσετε και θέλω να μου το διαψεύσετε, ειλικρινά το λέω – είναι βέβαιο ότι είναι μια πολύ βαριά προσβολή στο αξίωμα όχι του προσώπου του κ. Καμμένου και δεν μιλάω για την πολιτεία του, αλλά στο αξίωμα του Υπουργού Άμυνας. Σκεφθείτε ότι ήταν παρών ο Αρχηγός ΓΕΕΘΑ και, βεβαίως, ο ομόλογος Τούρκος Αρχηγός. Αν, βεβαίως, ο Υπουργός Άμυνας προσβάλλει αδικαιολόγητα τους Τούρκους, όπως ακούγεται από την τουρκική πλευρά, πιθανόν ο Πρωθυπουργός θα έπρεπε να τον αντικαταστήσει. Όλα αυτά είναι ζητήματα, τα οποία τα θέτουμε με έναν πολύ σοβαρό τρόπο και όχι με διάθεση ελαφράς καρδίας.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει η κυρία Κανέλλη.

ΛΙΑΝΑ ΚΑΝΕΛΛΗ: Πρώτον, θα προσπαθήσω να μείνω στο χρόνο και, δεύτερον, θα προσπαθήσω να είμαι κομψά διπλωματική, πράγμα το οποίο, οφείλω να ομολογήσω, κύριε Υπουργέ, δεν αποφύγατε ούτε εσείς από το να ξεφύγετε από αυτήν τη διπλωματική αβρότητα, με την οποία είχαμε και την επίκληση του Προέδρου να συζητήσουμε εδώ.

Σήμερα είναι ημέρα απεργίας. Οι δημοσιογράφοι απεργούν και εγώ δεν μπορώ να απεμπολήσω την ιδιότητα του δημοσιογράφου. Επομένως, οφείλω να ομολογήσω ότι έμεινα κατάπληκτη, όταν αναγάγατε ότι το γεγονός ότι δεν πήρε το ΑΠΕ, αλλά πήρε ένας άλλος δημοσιογράφος συνέντευξη, σε μείζονα, έντεχνη προπαρασκευή σας να αντιμετωπίσετε τα πράγματα διαφορετικά, διότι, αν την είχε πάρει το ΑΠΕ, δεν θα ετίθετο θέμα Λωζάνης, αλλά την πήρε ο Παπαχελάς και τέθηκε θέμα Λωζάνης. Συγχωρήστε με, που θα σας πω, αλλά αυτό είναι, ακόμη και για έναν δημοσιογράφο, σχεδόν αφελές να το πιστέψει κάποιος, για τον Τούρκο Πρόεδρο. Το θέμα της Λωζάνης το θέτει όπου σταθεί και όπου βρεθεί και όποτε μπορέσει.

Δεύτερον, η προσωποποίηση της δικής σας ανάμειξης σε ένα επίπεδο «survivor», που γίνεται η συζήτηση, έγινε από τον ίδιο τον Πρόεδρο της Δημοκρατίας, διαρκούσης της ζωντανής μετάδοσης – για να συμφωνήσουμε σε αυτά, που βλέπαμε όλοι – όταν έκανε αναφορά σε εσάς, στις ακαδημαϊκές σας σχέσεις και το πόσο φίλοι είσαστε.

Επομένως, δεν μπορούμε εδώ να κάνουμε συζήτηση. Έτσι έγινε στην τηλεόραση, κύριε Υπουργέ. Δεν τα έβγαλα από το κεφάλι μου αυτά. Δεν μπορούμε να κάνουμε εδώ συζήτηση για τις ελληνοτουρκικές σχέσεις, με συμφωνία Τουρκίας - Ευρωπαϊκής Ένωσης για το προσφυγικό, για της οποίας η τήρηση κρέμεται ή δεν κρέμεται από ένα επίπεδο, για την απόσταση που χωρίζει, όπως είπε ο Ερντογάν – του αρέσει να μιλάει έτσι, δεν μας απασχολεί καθόλου – όταν ζητήματα μιλίων, συνόρων και τα πάντα κρέμονται από τις ερμηνείες του ΝΑΤΟ.

Αυτή τη στιγμή, που μιλάμε, περιμένουμε μια αποτίμηση, όχι σε ένα επίπεδο, αν είστε σε θέση ή δεν είστε, ως Κυβέρνηση, να απαντήσετε και κακώς καταδεχθήκατε στο τι γράφει μια εφημερίδα και δη, με τον τέως να δηλώνει αυτά. Έχει έρθει εδώ ο Μαχμούτ Αμπάς, σε αυτό το Κοινοβούλιο και του έχουμε υποσχεθεί ως χώρα και ως Κοινοβούλιο την αναγνώριση του Παλαιστινιακού Κράτους. Την ώρα που εμείς συζητάμε σε αυτό το επίπεδο, με φασίστα μαινόμενο – μια πριμαντόνα φασιστική υπάρχει σε οποιοδήποτε τελετή, αυτό δεν μπορεί κάποιος να το αποφύγει παρά μόνο στερώντας της το ακροατήριο – την ώρα που συμβαίνουν αυτά τα πράγματα, διαβάζω πριν από λίγο ότι ανακοινώνει ο Ερντογάν – αμετροεπώς, δεν με απασχολεί – ότι ετοιμάζεται να ανοίξει Πρεσβεία της Τουρκίας στην Ανατολική Ιερουσαλήμ.

Σας μίλησε ο κ. Παφίλης, μαζί με την ανάλυση, που έχετε κάνει εσείς, για τη σοβαρότητα των επεκτάσεων της περιοχής. Δεν μπορεί η έλευση Ερντογάν εδώ να είναι άσχετη με τις αμερικανικές πρωτοβουλίες και, σε τελευταία ανάλυση, εσείς μόνος σας είπατε ότι πήγατε στην Αμερική και είδατε ένα σωρό κόσμο και πολύ σοβαρότερους ανθρώπους από ό,τι οι προηγούμενοι. Εκπλαγήκατε με την αναγνώριση του Παλαιστινιακού Κράτους;

Η αναγνώριση του Παλαιστινιακού κράτους ή η αλλαγή της Συνθήκης της Λωζάνης σε ό,τι αφορά στον Νότο της Τουρκίας, και που ξέρετε πολύ καλά ότι Κουρδικό Κράτος, χωρίς ανασκολόπιση της Συνθήκης της Λωζάνης, δεν μπορεί να γίνει, με απόπειρες ανάμειξης της χώρας μας, πολλές φορές και βιαίως, σε αυτή τη διαδικασία. Το πρόβλημα που προέκυψε, λοιπόν, από τη συζήτηση περί Λωζάνης, περί Θράκης, περί μιας σειράς άλλων πραγμάτων, που ξέραμε ότι θα τα έθετε η Τουρκία, από τη δική μας την πλευρά, έπρεπε να είναι εκτός survivor. Διότι εκόντες άκοντες οι Έλληνες πολίτες, σε pull ενημέρωση – η ΕΡΤ έβγαζε την εικόνα – σας ειδοποίησε κανένας τι ακουγόταν από τον αέρα όλων των καναλιών; Νομιμοποιήθηκε να είναι θεατής σε μια διαδικασία, που πήρε τη μορφή της φιέστας, όπου τα σοβαρότερα των θεμάτων έμοιαζαν να συζητιόνται σε επίπεδο survivor. Όμως, μόνος σας παραδεχθήκατε – κάνατε εξαιρετική ανάλυση, στην αρχή – της σοβαρότητας της αλλαγής του συσχετισμού δυνάμεων.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κυρία Κανέλλη, σας παρακαλώ, συντομεύετε. Πρέπει να μιλήσουν και άλλοι συνάδελφοι και ο κ. Υπουργός πρέπει να φύγει.

ΛΙΑΝΑ ΚΑΝΕΛΛΗ: Κύριε Πρόεδρε, έχετε ανεχθεί τους πάντες χωρίς παρατήρηση και κάνετε την παρατήρηση σε εμένα. Κλείνω.

Οι αλλαγές αυτές είναι μείζονες στην περιοχή και οι ανακατατάξεις και οι αναταράξεις δεν είναι παιγνιώδεις – δεν είναι καθόλου παιγνιώδεις – είναι τρικυμιώδεις. Θα μπορούσαμε να έχουμε μια συνεδρίαση με αφορμή τα αιτήματα, κυρίως το Παλαιστινιακό, το οποίο αυτή τη στιγμή πυροδοτεί, ως έκρηξη ηφαιστείου, καταστάσεις. Κεκλεισμένων των θυρών, χωρίς show.

Τελειώνει και ο Προϋπολογισμός, πριν κλείσει η Βουλή, για να μπορεί να παρακολουθήσει ο λαός με τη βοήθεια ημών, των βουλευτών, που νοιαζόμαστε, τις εξελίξεις.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Εμμανουηλίδης.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ: Θα ξεκινήσω με αυτοκριτική διάθεση, για να πω ότι ο Πλάτωνας στο έργο του «Τίμιος» βάζει στο στόμα Αιγύπτιου ιερέα, απευθυνόμενος στον Σόλωνα, το «Οι Έλληνες αεί παίδες εισίν». Πράγματι, λοιπόν, πολλές από τις συμπεριφορές μας δεν απέχουν από αυτή την διαπίστωση, διατύπωση. Αφήσαμε ανοιχτές κάμερες, ανοιχτά μικρόφωνα σε φασιστικές αποφύσεις να υβρίζουν με τον πιο αισχρό τρόπο τον Πρόεδρο της Δημοκρατίας.

 Δεύτερη παρατήρηση είναι ότι, συχνά, η κριτική, απολύτως απαραίτητη, στον δημόσιο λόγο, χάνει το ουσιαστικό της περιεχόμενο, όταν έχει μόνο μια στόχευση, πώς θα δημιουργήσει προβλήματα στον απέναντι, στον αντιλέγοντα. Γίνομαι εντελώς συγκεκριμένος. Με αφαιρετική διάθεση έπρεπε να απαντήσουμε σε κάποια κεφαλαιώδη ερωτήματα. Χρειαζόταν η επίσκεψη; Απολύτως αναγκαία. Δεν χρειάζεται τους ν λόγους, για να αναδείξουμε αυτή την αναγκαιότητα. Προετοιμάστηκε με την απαιτούμενη σοβαρότητα; Θα ήταν, τουλάχιστον, επιπολαιότητα από οποιονδήποτε καλοπροαίρετο να θεωρηθεί ότι προχειρότητα χαρακτήριζε την επίσκεψη ενός Αρχηγού Κράτους με τα χαρακτηριστικά, που η ίδια η ιστορική διαδρομή υπαγορεύει.

Άρα, και εδώ απαντάμε με την ίδια καθαρότητα, ότι με τη μέγιστη δυνατή σοβαρότητα έγινε αυτή η προετοιμασία. Τρίτο ερώτημα, πώς αντιδράσαμε στην unfair ενέργεια του Ερντογάν, όταν στην ουσία παρεξέκλεινε κάποιων διαβεβαιώσεων, που ένθεν κακείθεν είχαν δοθεί; Η απάντηση δόθηκε με διπλή, θα έλεγα, κόντρα και ο Πρόεδρος της Δημοκρατίας, ως όφειλε, ανέδειξε το θέμα με τη μέγιστη δυνατή καθαρότητα, αλλά και ο καθ΄ ύλην αρμόδιος, ο Πρωθυπουργός – και επειδή ακριβώς η τεχνολογία προς αυτήν την κατεύθυνση είναι αποκαλυπτική της δύναμης ή της αδυναμίας του προσώπου, καθώς και η στάση του σώματος – πολύ δε περισσότερο η αμεσότητα, που έδωσε στις προκλητικές προηγουμένως θέσεις, ήταν τόσες και τέτοιες, που πραγματικά όλοι – όλοι όμως και απευθύνομαι προς όλες τις πτέρυγες – θα έπρεπε, τουλάχιστον, εκείνη την ώρα να νοιώσουμε ικανοποίηση, γιατί υπάρχει μια εκπροσώπηση απολύτως στοιχισμένη με τα δίκαια και τις εύλογες θέσεις ενός λαού. Πώς αντέδρασε η Ευρώπη; Αντέδρασε κατά τρόπο άμεσο και έκλεισε κάθε συζήτηση, που θέλησε σκόπιμα να αναδείξει ο Ερντογάν.

Τελειώνοντας, αναρωτιέμαι πώς αντέδρασαν τα κόμματα της Αντιπολίτευσης; Εδώ θα έλεγα ότι πριν αρθρώσουμε δημόσιο λόγο, καλό είναι να έχουμε μια εσωτερική επικοινωνία με τη λογική μας και τις αρχές του στοιχειώδους δικαίου. Όμως, αντ’ αυτού, χάσαμε μια ευκαιρία όλοι μαζί να οικοδομήσουμε πια ένα πεδίο, ως συνέχεια των προηγούμενων χρόνων. Μπορεί να είναι κρίσιμο το πολιτικό διάστημα που ζούμε, όμως, δεν επιδέχεται μικρότητες αυτού του είδους, οι οποίες καταλήγουν και αφετηριακά, αλλά και καταληκτικά, στο να υπονομεύουν αυτά, που στοχεύουμε να πετύχουμε. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ τον κ. Αντιπρόεδρο της Επιτροπής. Τον λόγο έχει ο κ. Αναστασιάδης.

ΣΑΒΒΑΣ ΑΝΑΣΤΑΣΙΑΔΗΣ: Ευχαριστώ, κύριε Πρόεδρε. Θα είμαι πάρα πολύ σύντομος και πάρα πολύ σαφής.

Κύριε Υπουργέ, από τη στιγμή, που η γεωπολιτική κατάσταση, η κατάσταση στην Τουρκία, οι σχέσεις του Τούρκου Προέδρου με την Ευρωπαϊκή Ένωση και τις ΗΠΑ, είναι όπως τις περιγράψατε, με ποιο σκεπτικό προσκλήθηκε ο Ερντογάν στη χώρα μας και μάλιστα, πολύ εσπευσμένα; Ποιος ήταν ο κύριος στόχος της πρόσκλησής σας;

Δηλώσατε ότι η οργάνωση της επίσκεψης ήταν σωστή και η επίσκεψη ήταν επιτυχής. Πώς ερμηνεύετε τότε το γεγονός ότι μόλις χθες ο Πρωθυπουργός της γείτονας έθεσε θέμα 153 νησίδων του Αιγαίου, πέρα από τις καθημερινές παραβιάσεις, που γίνονται στο Αιγαίο;

 Τρίτη ερώτηση, ο Πρωθυπουργός δήλωσε ότι ο Ερντογάν στην κατ’ ιδίαν συζήτηση τον διαβεβαίωσε ότι δεν διεκδικεί τίποτα από τη χώρα μας. Ασπάζεστε εσείς, αυτή τη θέση – το Υπουργείο Εξωτερικών και η Κυβέρνηση – και πιστεύετε τον Τούρκο Πρόεδρο, αν ελέχθη αυτό;

Τέταρτη ερώτηση, με ποιο σκεπτικό δώσατε άδεια ή δεχθήκατε, τέλος πάντων, να επισκεφθεί τη Θράκη ο Ερντογάν, από τη στιγμή, που είχαν προηγηθεί, ήδη, δύο επισκέψεις Αξιωματούχων, όταν είναι γνωστό ότι αυτές οι επισκέψεις δημιουργούν εθιμικό δίκαιο και οδηγούν σε ανεξέλεγκτες καταστάσεις, ενδεχομένως; Η επίκλησή σας ότι το 2004 έγιναν αντίστοιχες επισκέψεις εκεί, δεν είναι δικαιολογία, θα έπρεπε ίσως να σας κάνει περισσότερο προσεκτικούς, αν τα πράγματα είναι έτσι, όπως τα είπατε. Όταν καλούμε έναν ξένο Αξιωματούχο, δεν τον φέρνουμε ούτε για επικοινωνιακούς λόγους ούτε για προπαγάνδα, αλλά κυρίως, για να ενισχύσουμε τις θέσεις μας ή να εξομαλύνουμε τις θέσεις μας.

Τι πιστεύετε ότι καταφέρατε; Καταφέρατε τίποτε απ' αυτά και πώς χαρακτηρίζετε την επίσκεψη αυτή επιτυχημένη; Ποια διπλωματική σχολή και ποια διπλωματική πρακτική τα λέει αυτά και σε ποια σχολή τα μάθατε εσείς αυτά; Ευχαριστώ πολύ, κύριε Πρόεδρε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ. Κύριε Αναστασιάδη, να διαγράψουμε από τα πρακτικά τη λέξη «εθιμικό δίκαιο». Δεν δημιουργείται δίκαιο έτσι, δημιουργείται ένα έθιμο.

ΣΑΒΒΑΣ ΑΝΑΣΤΑΣΙΑΔΗΣ: Δεν είπα δίκαιο, είπα εθιμικό δίκαιο. Πρακτική δημιουργείται, δεν το καταλαβαίνετε αυτό;

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τέλος πάντων, δεν έχει σημασία. Τυχαίνει να είμαι Καθηγητής Νομικών, γι’ αυτό το είπα. Τον λόγο έχει ο κ. Δημοσχάκης.

ΑΝΑΣΤΑΣΙΟΣ ΔΗΜΟΣΧΑΚΗΣ: Κύριε Πρόεδρε, κανονικά αυτή η συνεδρίαση θα έπρεπε να έχει γίνει πριν από την επίσκεψη του Τούρκου Προέδρου. Θα ήταν χρήσιμη, γιατί θα είχατε τις βουλευτικές και τις αντιπολιτευτικές θέσεις, χρήσιμα εργαλεία για τον Υπουργό και για μια Κυβέρνηση, ενόψει μιας μεγάλης επίσκεψης.

Κύριε Υπουργέ, δεν συγκαλέσατε σύσκεψη στο γραφείο σας με τους θεσμικούς παράγοντες της Θράκης, όπως τον Περιφερειάρχη, τους Δημάρχους των πρωτευουσών της Θράκης, διότι μέσα από αυτή τη διαδικασία θα είχατε πληροφορηθεί τις θέσεις, που, πραγματικά, απηχούν σε ό,τι αφορά στους Θρακιώτες. Δεν προλάβατε τις ανορθογραφίες που έγιναν και που οδήγησαν, τελικά, σε άκομψη, άκαιρη, λαθεμένη και μη χρήσιμη επίσκεψη, όπως αποδείχθηκε. Θα έπρεπε να ήταν χρήσιμη η επίσκεψη, εσείς, όμως, δυστυχώς, δεν προετοιμαστήκατε, όπως φαίνεται, επιμελώς. Αντί να αποτελούσε αυτή η επίσκεψη ορόσημο για μια νέα αρχή στις ελληνοτουρκικές σχέσεις, αντιθέτως, ενδεχομένως, να τις τραυμάτισε.

Έθεσε ζητήματα, που ήθελε, σε απευθείας τηλεοπτική μετάδοση και ξεδίπλωσε όλη την ατζέντα με τις θέσεις του. Αμφισβήτησε με προκλητικό τρόπο τη Συνθήκη της Λωζάνης μέσα στην έδρα μας, διότι μέχρι τώρα ήταν αλλού, παρενέβη σε θέματα Ελλήνων μουσουλμάνων της Θράκης, έκανε υποδείξεις στην ελληνική Δικαιοσύνη για τους οκτώ, ανέπτυξε τις νομικά ανεδαφικές θέσεις του για το Αιγαίο και το Κυπριακό και μπορώ να πω ότι τον χαρακτηρίζω ότι έπαιζε, κατά το δοκούν, ακορντεόν ανάλογα με το περιβάλλον και τον συνομιλητή.

Κύριε Υπουργέ, όταν έχουμε να λύσουμε μείζονα θέματα με τον γείτονά μας, μας έμαθαν οι γονείς μας και οι παππούδες μας, αλλά κι εσείς μέσα από την επιστήμη της διπλωματίας, να λύνουμε πρώτα τα εύκολα. Να λύνουμε αυτά, τα οποία είναι αυτονόητα, διότι εφόσον είναι γείτονάς μας, θα πρέπει να συζητούμε. Ο αείμνηστος Κωνσταντίνος Καραμανλής, όταν ρωτήθηκε μέσα στην Ολομέλεια, γιατί συνομιλεί με τον τότε ομόλογό του είπε «δύο πράγματα έχει κανείς όπλα στη διπλωματία και την πολιτική ή να πολεμά ή να συζητά. Εγώ προτίμησα να συζητώ». Νομίζω ότι εάν συζητούσατε επιμελώς, μπορεί να είχαμε αποφύγει.

Ξεκινάμε από τα αυτονόητα. Σας επισκέφθηκα στο γραφείο σας, έθεσα τα θέματα της Θράκης σε πολύ καλό κλίμα και νομίζω ότι σας προβλημάτισα αρκετά. Σας έστειλα επιστολές, στις οποίες περιγράφονται τα προβλήματα, τα οποία αντιμετωπίζουμε ως στενοί γείτονες, δηλαδή, οι ζωονόσοι και τα αιματοφάγα έντομα που προκαλούν αυτές, η δεύτερη γέφυρα των Κήπων, που είναι απαραίτητη, η ερημοποίηση των αλιευτικών πεδίων στο Θρακικό Πέλαγος, η αντιμετώπιση των αντιπλημμυρικών αλλεπάλληλων προβλημάτων που αντιμετωπίζουμε, σχεδόν, κατ’ έτος. Η αντιμετώπιση καύσης φυτικών υπολειμμάτων ορυζώνων και, μάλιστα, λέτε ότι η Θράκη βρίσκεται σε πολεμική ατμόσφαιρα. Το προσφυγικό και το μεταναστευτικό, διότι είναι ένα μείζον θέμα και δεν είναι μόνο δικό μας. Εμείς είμαστε η γέφυρα. Θα μπορούσαμε να λύσουμε αρκετά πράγματα και ξέρετε, κύριε Υπουργέ, πολλές φορές οι μεταναστευτικοί και οι προσφυγικοί δρόμοι μπορούν να μετεξελιχθούν και σε πολεμικούς, διότι κανείς, μέσα απ' αυτή τη διαδικασία, διαπιστώνει και διαγνώνει τις ευπάθειές μας και την αχίλλειο πτέρνα μας. Το Προξενείο της Κομοτηνής, το οποίο, πραγματικά, δεν σέβεται το Διεθνές Δίκαιο. Το 1963 υπογράφηκε η Σύμβαση της Βιέννης, όπου προβλέπεται, ποια είναι τα καθήκοντα ενός Γενικού Προξενείου και όμως δεν τα τηρεί και μας προκαλεί μέσα στα σπίτια μας, μέσα στην έδρα μας.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας ευχαριστώ, κύριε Δημοσχάκη. Έχει περάσει η ώρα, με συγχωρείτε.

ΑΝΑΣΤΑΣΙΟΣ ΔΗΜΟΣΧΑΚΗΣ: Κύριε Πρόεδρε, είμαι ο μόνος Βουλευτής Θράκης και θα έπρεπε να εξαντλήσω τον χρόνο, γιατί με τον Υπουργό δεν μαλώνουμε, αντιθέτως εγώ θέλω να συμβάλλω στην πατρίδα μου.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Όπως είπατε, συναντιόσαστε με τον κ. Υπουργό και μπορείτε να βάλετε αυτά τα θέματα, όταν θα συναντηθείτε, στο άμεσο μέλλον.

ΑΝΑΣΤΑΣΙΟΣ ΔΗΜΟΣΧΑΚΗΣ: Δηλαδή ένα εκπρόσωπος του Έβρου, της Θράκης δεν μπορεί να μιλήσει για λίγο παραπάνω; Αυτό είναι το πρόβλημά μας;

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Με συγχωρείτε, αλλά ο κ. Υπουργός έχει παρατείνει την παραμονή του εδώ για μισή ώρα και δεν είμαι διατεθειμένος να τον κρατήσω άλλη μια ώρα και να γίνει διπλωματικό επεισόδιο. Έχει μια υποχρέωση θεσμική. Τον λόγο έχει ο κ. Ντζιμάνης.

ΓΕΩΡΓΙΟΣ ΝΤΖΙΜΑΝΗΣ: Κύριε Πρόεδρε, κύριε Υπουργέ, κύριοι συνάδελφοι, η εξωτερική πολιτική δεν προσφέρεται για μικροπολιτική και μικροκομματικές αντιπαραθέσεις. Η επίσκεψη Ερντογάν ήταν επιβεβαίωση της ενεργητικής και πολυδιάστατης εξωτερικής πολιτικής της Κυβέρνησής μας. Ο Τούρκος Πρόεδρος ήρθε στην Ελλάδα, μετά από τόσα χρόνια και η Ελλάδα του πρόσφερε μια γέφυρα επικοινωνίας, μεταξύ Ευρώπης και Δυτικού κόσμου, όπου ήταν απομονωμένος.

Τέθηκαν τα ζητήματα, τα οποία μας αφορούν στο ανώτατο δυνατό επίπεδο και από τον πρώτο πολίτη της χώρας, μετά παρρησίας και από τον Πρωθυπουργό της χώρας. Ο Ερντογάν με την επίσκεψη αυτή εκτέθηκε στη διεθνή κοινή γνώμη σαν αναθεωρητής του Διεθνούς Δικαίου και βλέπουμε τις αντιδράσεις της Αμερικής, του Βερολίνου, των Βρυξελλών. Κατόπιν, αναγκάστηκε να αναδιπλωθεί και να παραδεχθεί ότι στη Θράκη υπάρχει μειονότητα θρησκευτική, η οποία είναι τριών ειδών: Τουρκογενείς, Πομάκοι και Ρομά, οι οποίοι είναι Έλληνες πολίτες και ζουν μέσα στην Ελληνική Επικράτεια με τα ίδια δικαιώματα, όπως όλοι οι υπόλοιποι Έλληνες.

Του τονίστηκε η κατοχή του βόρειου τμήματος της Κύπρου από τα τουρκικά στρατεύματα και τέθηκε και το θέμα της Συνθήκης της Λωζάνης, για την οποία του έγινε και γνωστό ότι οι Συνθήκες δεν αναθεωρούνται, αλλά ερμηνεύονται.

Γενικά, η επίσκεψη αυτή μπορώ να πω ότι ήταν επιτυχής, παρά το ότι η Αντιπολίτευση, πριν ακόμη γίνει, προσπάθησε και να την υπονομεύσει και στη συνέχεια, να την απαξιώσει. Η επίσκεψη του Ερντογάν δεν είναι ήττα, όπως είπαν κάποιοι συνάδελφοι, διότι ήττα μπορεί να χαρακτηριστεί η σημαία, που την πήρε ο αέρας στα Ίμια και η παραδοχή των «γκρίζων ζωνών» με τις Συνθήκες της Μαδρίτης και του Ελσίνκι. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ. Τον λόγο έχει ο κ. Καλαφάτης.

ΣΤΑΥΡΟΣ ΚΑΛΑΦΑΤΗΣ: Κύριε Πρόεδρε, κύριε Υπουργέ, κυρίες και κύριοι συνάδελφοι, τέτοιες συναντήσεις με συγκεκριμένα χαρακτηριστικά, μεγάλο χρονικό διάστημα από την τελευταία αντίστοιχη συνάντηση, τα συγκεκριμένα χαρακτηριστικά που έχουν οι δύο χώρες, η γεωπολιτική θέση των δύο χωρών, ουσιαστικά, θα περίμενε κανείς ότι θα έπρεπε να αφήσουν ένα πολύ συγκεκριμένο και πολύ δυνατό αποτύπωμα ή θα έπρεπε να εκπέμψει αυτή η συνάντηση ένα πολύ δυνατό μήνυμα, έναν συμβολισμό. Με αυτή την έννοια, λοιπόν, η δική μου άποψη είναι ότι δεν συνέβη τίποτα από τα δύο.

Το ερώτημα, κάτω από το οποίο θα θέσω κάποιες παρατηρήσεις και θα ασκήσω την κριτική μου είναι ένα, το κεφαλαιώδες ερώτημα. Ποιο είναι το όφελος για τη χώρα μας από αυτή τη συνάντηση; Είναι κάτι πολύ απλό και πολύ ευθύ αυτό το ερώτημα. Τι κέρδισε η χώρα μου, η χώρα μας, από αυτή τη συνάντηση;

Η άποψή μου είναι ότι τελικά, μετά από αυτή τη συνάντηση, αφενός, οι σχέσεις μεταξύ των δύο χωρών δεν βελτιώθηκαν, το αντίθετο και θα σας πω ένα παράδειγμα. Μόνο και μόνο από το γεγονός ότι, σε τόσο υψηλό επίπεδο, τέθηκε μια σειρά ζητημάτων από τον Τούρκο Πρόεδρο, τα γνωστά ζητήματα σχετικά με την αναθεώρηση και τα λοιπά, το οποίο σημαίνει ότι από πλευράς διαπραγματευτικής, διπλωματικής και πολιτικής, έχει ένα πλεονέκτημα, πέραν του γεγονότος ότι πολιτικά, αισθητικά ήρθε μέσα στη χώρα μας και με έναν τρόπο, αρκετά απαξιωτικό, έθεσε σειρά ζητημάτων, τα οποία δεν υπάρχουν, τώρα ουσιαστικά, τα έχει βάλει με κάποιο τρόπο στο πιο υψηλό επίπεδο, ουσιαστικά, στην ατζέντα. Άρα, έχει ένα διαπραγματευτικό ατού η άλλη πλευρά να σου ζητήσει κάτι, εσένα, ως Ελλάδα, για να τραβήξει πίσω αυτό, που όλοι μας ωρυόμαστε ότι αδίκως και χωρίς καμία βάση έβαλε στο τραπέζι.

Πάντως, σε κάθε περίπτωση, μέσα από το χειρισμό της Ελληνικής Κυβέρνησης θα χρειαστεί, από δω και πέρα, πολύ μεγάλη προσπάθεια, διπλή και τριπλή, για να επανέλθουμε τουλάχιστον στην προτέρα κατάσταση, σε επίπεδο, επαναλαμβάνω, διπλωματικό, πολιτικό. Είναι πιο δυσχερής η θέση της Ελλάδος. Η χώρα μας δεν βλέπω να κέρδισε τίποτα. Δεν θα έπρεπε, κύριε Υπουργέ, να γίνει μια ανάλυση στα σενάρια που, προφανώς, γίνονται σε επίπεδο διπλωματικό και πολιτικό, για ποιον σκοπό θα ερχόταν εδώ ο Τούρκος Πρόεδρος; Δεν ξέρω, εάν ενδιαφέρει πολύ τον Τούρκο Πρόεδρο, ποια ήταν η εικόνα που δημιούργησε σε επίπεδο Ευρωπαϊκής Ένωσης ή Ηνωμένων Πολιτειών Αμερικής, από τη στιγμή που πολύ καλά γνωρίζετε και εσείς ή οφείλετε να γνωρίζετε – είμαι σίγουρος ότι γνωρίζετε όμως, γιατί είστε έμπειρος πολιτικός – ότι απεγνωσμένα ψάχνει τρόπους ο Τούρκος Πρόεδρος να ενισχύσει τη θέση του, μέσα στο εσωτερικό της Τουρκίας και πάντα θα βρίσκει ευκαιρίες ή ψάχνει να βρει ευκαιρίες είτε να συσπειρώσει δυνάμεις, που τις χρειάζεται στα μεγάλα στοιχήματα που έχει μπροστά του το 2019 – αναφέρομαι σε προεδρικές, αυτοδιοικητικές και βουλευτικές εκλογές – να μπορέσει να δείξει, μέσα από τον τρόπο και τη συμπεριφορά του, να κάνει μια δύναμη ισχύος και να συσπειρώσει ακραίες, άκρως ακραίες, συντηρητικές, ακροδεξιές δυνάμεις, δείχνοντας αυτό το πολύ ισχυρό πρόσωπο, κατά την άποψή του, προς τα έξω.

Αυτά όλα δεν θα έπρεπε να είχαμε λάβει υπόψη μας, εμείς, όταν προγραμματίζαμε μια τέτοια συνάντηση; Ότι ουσιαστικά, θα χρησιμοποιούσε τη χώρα μας και τη συνάντηση αυτή, για να εκπροσωπήσει τους δικούς του πολιτικούς σκοπούς, από τη στιγμή που γνωρίζουμε σε πόσο δεινή θέση είναι στο εσωτερικό της Τουρκίας;

Και κλείνω βεβαίως και για την κριτική, η οποία ασκήθηκε στην Αξιωματική Αντιπολίτευση. Νομίζω ότι είναι τύχη αγαθή για τη χώρα που υπάρχει, κύριοι συνάδελφοι, μια τόσο σοβαρή και υπεύθυνη Αντιπολίτευση, ιδιαίτερα στα θέματα εξωτερικής πολιτικής. Υπογραμμίζουμε ότι ο ίδιος ο Πρόεδρός μας και βεβαίως τηρήθηκε απαρέγκλιτα, έδωσε εντολή και δεν υπήρξε η παραμικρή κριτική, κατά τη διάρκεια της επίσκεψης του Τούρκου Προέδρου και μέχρι να ολοκληρωθεί η επίσημη συνάντηση, δηλαδή, δεν υπήρξε, από την πλευρά τη δική μας, η παραμικρή νύξη, ώστε να μην χαρακτηριστούμε από κάποιους ότι κάνουμε και μικροπολιτική.

Δεύτερον, ακόμα και όταν ασκήσαμε κριτική, δεν λαϊκίσαμε και δεν ασκήσαμε μικροκομματική πολιτική. Τρίτον, όχι μονάχα αυτό, αλλά κάναμε και ένα βήμα παραπάνω, και μάλιστα με τον ίδιο τον Πρόεδρό μας επικεφαλής. Όταν χρειάστηκε, καλύψαμε την ελληνική πλευρά, με παρεμβάσεις και του ίδιου μας του Προέδρου, ακριβώς, για να ενισχύσουμε τη θέση της χώρας, με τους Έλληνες στην Πόλη, με το ζήτημα των 111.000 που αναφέρθηκαν στην Κωνσταντινούπολη.

Και τέταρτον, επισημαίνουμε ότι εμείς, σε κάθε περίπτωση, κάνουμε ουσιαστική κριτική και νομίζω ότι αυτό είναι κάτι, το οποίο θα πρέπει να μας πιστωθεί και όχι να μας χρεωθεί από την άλλη πλευρά. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστούμε, τον κ. Καλαφάτη. Τον λόγο έχει η κυρία Τριανταφύλλου.

ΜΑΡΙΑ ΤΡΙΑΝΤΑΦΥΛΛΟΥ: Ευχαριστώ, κύριε Πρόεδρε. Είναι δύσκολο μάλλον να κατανοηθεί αυτή η πρωτοβουλία της Ελλάδας, για την συγκεκριμένη επίσκεψη του Ερντογάν. Είναι δύσκολο να κατανοηθεί, γιατί, μάλλον δύσκολα κατανοείται και η νέα θέση της Ελλάδας και στην ευρωπαϊκή και στη διεθνή πολιτική σκηνή. Είναι δύσκολο να κατανοηθούν, προφανώς, οι πρωτοβουλίες που έχει πάρει το Υπουργείο Εξωτερικών και η Κυβέρνηση και είναι δύσκολο, γενικά, να κατανοηθεί ότι κάτι αλλάζει. Όλοι κάνουν σαν να μην αλλάζει τίποτα, σαν να μην έχει αλλάξει τίποτα. Από διάφορες πλευρές, βέβαια, γίνεται αυτή η κριτική και για την Κυβέρνηση και για το Υπουργείο Εξωτερικών. Επομένως, όσα και εάν πει ο Υπουργός Εξωτερικών, θα αναλωθούμε πάλι στα ίδια και στα ίδια. Δηλαδή, θα πούμε πάλι ότι ήταν ένα φιάσκο και ήταν μια άσχημα προετοιμασμένη επίσκεψη.

Θα σας πω δύο πράγματα. Πρώτον, συνήθως, στην μακρά τους ιστορία, στις ελληνοτουρκικές σχέσεις υπάρχουν εντάσεις. Λιγότερη συνεργασία, περισσότερες εντάσεις. Η Τουρκία επιδιώκει, πράγματι, να αναδειχθεί σε ισχυρή περιφερειακή δύναμη και στον Αραβικό και στον Μουσουλμανικό κόσμο και, τόσο σε γεωπολιτικό επίπεδο – και εδώ, αν είχαμε χρόνο, θα μπορούσαμε να πούμε και πολλά, γιατί έχει το Ιράν μια αναβαθμισμένη θέση – όσο και σε ιδεολογικό επίπεδο. Και εδώ, επίσης, θα μπορούσαμε να πούμε πολλά, σε σχέση με ποιες μουσουλμανικές δυνάμεις ενισχύονται ή θέλει να ενισχύσει η Τουρκία και στην Μέση Ανατολή και στην Βόρεια Αφρική.

Δεύτερον, έχει πάρα πολλά προβλήματα, τόσο στο εσωτερικό της, στα ανατολικά της σύνορα, ωστόσο, δεν υποβαθμίζει ποτέ ούτε το Κυπριακό ούτε τα ελληνοτουρκικά.

Τρίτον, έχει επίσης δύσκολες σχέσεις με πολλά ευρωπαϊκά κράτη και σίγουρα, θέλει μια σχέση, μάλλον α λα καρτ με την Ευρώπη, αν και φαίνεται ότι δεν την ενδιαφέρει, όπως πριν από λίγο καιρό, η ευρωπαϊκή της πορεία. Δεν φαίνεται να δίνει τόσο μεγάλη σημασία σε αυτό.

Εγώ, θα ήθελα να πω το εξής, γιατί μιλάμε για προετοιμασία της Κυβέρνησης κ.λπ.. Οι ελληνοτουρκικές σχέσεις έχουν μια μακρά ιστορία και Συνθηκών και άπειρων διερευνητικών επαφών και υπάρχουν συγκεκριμένα αποτελέσματα από όλα αυτά και συγκεκριμένα τετελεσμένα. Μίλησε πριν ο συνάδελφος, ο κ. Παφίλης, για το πότε έγιναν οι «γκρίζες ζώνες», για τις Συνθήκες μέσα από τις οποίες προτάθηκε αυτό, αλλά, υπάρχουν και άλλες Συμφωνίες. Δεν ξέρω, εάν θυμάται η Νέα Δημοκρατία την Συμφωνία της Βέρνης ή αν θυμάται άλλες Συμφωνίες, που τις έμαθαν οι μετέπειτα κυβερνήσεις με μια καθυστέρηση. Αυτό θα έπρεπε να το θυμάται, όταν μιλάει για τη σημερινή ελληνική Κυβέρνηση και την εξωτερική πολιτική.

Επίσης, τι μπαίνει σήμερα, γιατί είναι φιάσκο και γιατί είναι απροετοίμαστη; Ο Ερντογάν έβαλε τρία ζητήματα. Δεν τα ακούμε για πρώτη φορά. Είναι το μειονοτικό και εδώ, θα ήθελα να πω, αγαπητοί συνάδελφοι, ότι στο μειονοτικό, πέρα από την προηγούμενη πολιτική της Ελλάδας και τα λοιπά, ας σκεφτούμε λίγο ότι υπάρχουν και εσωτερικοί συσχετισμοί και στην ίδια την μειονότητα. Δηλαδή, οι απευθύνσεις του οποιουδήποτε Τούρκου Προέδρου και του συγκεκριμένου Τούρκου Προέδρου έχουν άλλες απευθύνσεις και έχουν να κάνουν και με τους συσχετισμούς στην ίδια την μειονότητα.

Επίσης, μίλησε για τους πραξικοπηματίες. Εδώ, θα έλεγα ότι περισσότερο είναι μια συζήτηση για το εσωτερικό της χώρας του και αυτό θα έπρεπε να το δούμε με ιδιαίτερη προσοχή. Όσο για τη Συνθήκη της Λωζάνης, μπαίνει, έτσι και αλλιώς, πολλές φορές έχει αναφερθεί, αλλά νομίζω ότι πάλι θα έπρεπε να σκεφτούμε ότι έχει ένα ακροατήριο, πάλι στο εσωτερικό του, αλλά και στην Ευρωπαϊκή Ένωση, ενώ, στα ανατολικά του σύνορα και το Ομόσπονδο Κράτος της Συρίας.

Ειπώθηκαν πολλά για το γεωπολιτικό και ο Υπουργός Εξωτερικών, αλλά και άλλοι συνάδελφοι, είπαν πολύ σωστά πράγματα, κατά την άποψή μου, αλλά νομίζω ότι αυτό που θα πρέπει να κρατήσουμε σ' αυτή τη δύσκολη συγκυρία και σε αυτήν την πολύ δύσκολη γειτονιά, είναι ότι, γιατί έχουμε εξωτερική πολιτική και τι είναι εξωτερική πολιτική; Η εξωτερική πολιτική δεν είναι μια συρραφή ιδεολογικών τοποθετήσεων. Το πρόβλημά μας πρέπει να είναι πάντοτε, πώς θα ενασκήσουμε με τον καλύτερο τρόπο τα κυριαρχικά δικαιώματα της χώρας, ενισχύοντας και το Διεθνές Δίκαιο, ενισχύοντας και την ειρήνη. Και νομίζω ότι αυτό προσπαθεί να κάνει αυτή η Κυβέρνηση και αυτός ο Υπουργός Εξωτερικών, εννοώ η κυβερνητική πολιτική και έχουμε μια σειρά αποτελεσμάτων, αλλά και πρωτοβουλιών, που έχουν παρθεί κατά τη διάρκεια αυτής της διακυβέρνησης. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστούμε την κυρία Τριανταφύλλου. Τον λόγο έχει η κυρία Αυλωνίτου.

ΕΛΕΝΗ ΑΥΛΩΝΙΤΟΥ: Ευχαριστώ κύριε Πρόεδρε. Ακούγοντας τη συζήτηση, θέλησα και εγώ να συμβάλλω συμπληρωματικά σε αυτήν. Πάντα πρέπει να μελετάμε μια επίσκεψη, στο πλαίσιο, το οποίο γίνεται, το υπόβαθρο που υπάρχει πίσω από τον επισκέπτη, ώστε να διαμορφώσουμε την τακτική μας. Πρέπει, λοιπόν, να γνωρίζουμε ότι ο κ. Ερντογάν θα μιλάει για την Συνθήκη της Λωζάνης, γιατί πρέπει να προβάλει στους αντιπάλους του, στο εσωτερικό της Τουρκίας, στους Κεμαλιστές, θέλοντας να τους αποδημήσει, ότι δεν ήταν ο Κεμάλ ο μεγάλος άντρας της Τουρκίας, γιατί ακόμα και η Συνθήκη της Λωζάνης δεν προστατεύσει τα συμφέροντα της Τουρκίας.

Αντίθετα, αυτός θα την αλλάξει, ώστε να γίνει ο μεγάλος άντρας της Τουρκίας. Έτσι, πρέπει να ξέρουμε ότι με τον ένα ή τον άλλο τρόπο θα ψελλίζει κάτι για την Λωζάνη και θα αποτελεί μέρος της πολιτικής του.

Επίσης, το γεγονός ότι για πρώτη φορά οι Ηνωμένες Πολιτείες της Αμερικής, η Ευρωπαϊκή Ένωση, η Γερμανία υιοθετούν την ελληνική θέση και κόβουν τη φόρα στην αναθεωρητική τουρκική ηγεσία, δεν είναι κέρδος μας; Το γεγονός ότι για πρώτη φορά βγαίνει από το στόμα του Τούρκου Προέδρου οι λέξεις «Πομάκοι», «Ρομά» και διαχωρίζει έτσι την μουσουλμανική κοινότητα, ενώ μέχρι τώρα ακούγαμε από μέρους τους ότι μόνο τουρκική κοινότητα υπάρχει, αυτό δεν είναι κέρδος μας;

Γνωρίζουμε, επίσης, ότι η Τουρκία κρατάει τρία εκατομμύρια πρόσφυγες και αν κάτι πάει άσχημα, θα ξαναζήσουν τα νησιά μας μέρες του 2015. Το γεγονός, λοιπόν, ότι ο κ. Ερντογάν δέχτηκε να υπάρχουν επιστροφές από την ενδοχώρα στην Τουρκία, παρακάμπτοντας την επίσημη συμφωνία Ευρωπαϊκής Ένωσης - Τουρκίας δεν είναι κέρδος μας; Το γεγονός ότι τα κόμματα της Αντιπολίτευσης διολισθαίνουν σε ένα στείρο λαϊκισμό, για μένα είναι κατανοητό και είναι κατανοητό, γιατί τι είχαμε μέχρι τώρα; Είχαμε τη γνωστή συμβατικότητα, αποφυγή να εκθέσουν τις διαφορές των απόψεων μπροστά και στη συνέχεια, από πίσω να επιστρέφουν στις αντιπαραθέσεις.

Πρέπει, λοιπόν, να καταλάβουμε ότι υπάρχει αλλαγή στην εξωτερική πολιτική. Οι διμερείς σχέσεις έχουν τοποθετηθεί σε καθαρή βάση, ώστε να αναζητούνται τρόποι, εάν υπάρξει οποιαδήποτε μελλοντική έκρηξη, αυτή η έκρηξη να είναι ελεγχόμενη. Αυτό δεν το σκέπτεστε; Αυτό δεν είναι υπεύθυνη πολιτική; Οι δίαυλοι επικοινωνίας που πρέπει να είναι ανοικτοί πάντα; Εάν τα κόμματα της Αντιπολίτευσης δεν μπορούν να παρακολουθήσουν, είναι γιατί δεν μπορούν να δεχθούν βασικά ότι μέχρι τώρα είχαν ακολουθήσει μια «φοβική πολιτική» για μένα, ηττοπαθή εξωτερική πολιτική. Ο κ. Υπουργός, ο κ. Κοτζιάς έχει την ικανότητα να βλέπει δέκα βήματα μπροστά και αυτό είναι κάτι, που χρειάζεται ένας Υπουργός Εξωτερικών, ενώ η χώρα αναγνωρίζεται ως παράγων σταθερότητας και ασφάλειας σε μια πραγματικά δύσκολη περιοχή. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ, κυρία Αυλωνίτου. Κύριε Υπουργέ, κ. Κοτζιά έχετε τον λόγο, για να απαντήσετε σε κάποιες ερωτήσεις και να κλείσουμε αυτή τη συζήτηση.

ΝΙΚΟΛΑΟΣ ΚΟΤΖΙΑΣ (Υπουργός Εξωτερικών): Ευχαριστώ για όσα καλά και μη καλά ειπώθηκαν. Πάντα ο Κοινοβουλευτισμός πρέπει να έχει σαφείς, ευθείς συζητήσεις, κουβέντες, άκουσα και διάφορα προσωπικά σχόλια, μάλλον πρόβλημα αυτών, που το διατυπώνουν είναι παρά δικό μου.

Θα ήθελα να ξεκινήσω με το εξής. Έχουμε να κάνουμε με έναν εύκολο γείτονα; Είναι η Τουρκία ένας εύκολος γείτονας, με τον οποίο μπορούμε να συμπεριφερόμαστε κατά «το δοκούν» και με το κέφι μας; Εάν πω ότι δεν έχω καμία διάθεση να βλέπω κανέναν από την Τουρκία π.χ. ή δεν έχω διάθεση να συνομιλώ με κανέναν. Εάν αυτά τα κάνω εξωτερική πολιτική της χώρας, θα έχω βγάλει το άχτι μου και θα έχω καταστρέψει τη θέση της χώρας στην περιοχή.

Η εξωτερική πολιτική δεν είναι το άχτι μου, δεν είναι ο θυμός μου, δεν είναι η διάθεσή μου για καυγά και διαφοροποίηση. Η εξωτερική πολιτική μετράει κάθε κουβέντα, που λέει, κάθε εκτίμηση που κάνει, με κριτήριο ένα και μοναδικό, τι κάνει καλό στη χώρα; Τι κάνει καλό στην περιοχή; Τι εξυπηρετεί την ειρήνη, ασφάλεια και σταθερότητα και της χώρας και ευρύτερα.

Επίσης, είναι κακός δάσκαλος, εάν μας καθοδηγεί ο φόβος, «το φοβικό σύνδρομο». «Πώς τον καλούμε» λέει «αυτόν, που θα έρθει να τα πει;» και τι έχουμε φόβο να πει κάτι, κάποιος; Όταν έχουμε το δίκιο να απαντήσουμε; Γιατί ρωτάτε και σκέπτεστε μόνο τον κόσμο, που έβλεπε ελληνική τηλεόραση. Τον κόσμο που έβλεπε απευθείας την αναμετάδοση στην Τουρκία, γιατί δεν τον σκέφτεστε; Ότι για πρώτη φορά ένα μεγάλο τουρκικό κοινό άκουσε αναλυτικά τις ελληνικές θέσεις; Και αν εμείς έχουμε δίκιο και εκείνοι άδικο, τότε εμείς πρέπει να επιδιώκουμε, ας λένε αυτοί τα άδικά τους, όσο θέλουν, αλλά, ας μας ακούσουν, επιτέλους, για το δίκαιό μας. Αυτή είναι η αντίληψή μου. Εάν δεν έχουμε δίκιο, τότε να κρυφτούμε, να κρυβόμαστε.

Θέλω να πω και κάτι που ειπώθηκε για τον Πρωθυπουργό της Τουρκίας, τι είπε στη Βουλή. Δεν είναι έτσι ακριβώς. Τα διάβασα στα site και τα άκουσα και σε μια τηλεοπτική εκπομπή σε ειδήσεις. Δεν ξεκίνησε η Κυβέρνηση η σημερινή τη συζήτηση στη Βουλή περί των νήσων και ήταν πολύ προσεκτική θα έλεγα, η απάντηση του Τουρκικής Κυβέρνησης στην αντιπολίτευσή της. Η κεμαλική αντιπολίτευση, δυστυχώς, έχει πάει σε έναν ακραίο εθνικισμό, τον οποίο δεν θα ήθελα ποτέ μου, αλλά αναγκάζονται σήμερα να τον σχολιάσω. Ο ακραίος εθνικισμός λέει, «Κύριε Ερντογάν, είσαι προδότης. Γιατί είσαι προδότης; Γιατί άφησες την Ελλάδα να καταλάβει 16» – τελευταία τα έχει κάνει 18 – «τουρκικά νησιά και αφού την άφησες τα τελευταία πέντε χρόνια», δηλαδή δύο χρόνια της προηγούμενης κυβέρνησης και τρία δικά μας «να καταλαμβάνει τουρκικά νησιά». Αυτή είναι η εικόνα, που έχουμε στην Τουρκία. Αυτή την εικόνα δίνει η αντιπολίτευση. Και «δεν φτάνει που κατέλαβε αυτά τα νησιά, η Ελλάδα ετοιμάζεται να καταλάβει και τα άλλα τα 134-136 νησιά». Αυτή είναι η αντιπολίτευση της Τουρκίας, για να συνεννοούμαστε. Αυτή η αντιπολίτευση, λοιπόν, της Τουρκίας είπε του Ερντογάν, «μεγάλη η ήττα σου στην Αθήνα». Ό,τι ακούω κι εγώ σήμερα από την Αντιπολίτευσή μας. «Γιατί ήταν μεγάλη η ήττα σου; Παραδόθηκες. Σε ξεφτίλισε ο Τσίπρας. Δεν μίλησες καθόλου για τα κατειλημμένα τουρκικά νησιά, δεν έβαλες θέμα «casus belli», δεν έκανες καμία ουσιαστική κουβέντα, επιθετική απέναντι στην Ελλάδα». Πάρτε να διαβάσετε τα πρακτικά.

ΓΕΩΡΓΙΟΣ ΚΟΥΜΟΥΤΣΑΚΟΣ: Ακριβώς γι’ αυτό τραυματίστηκαν οι σχέσεις μας, κύριε Υπουργέ.

ΝΙΚΟΛΑΟΣ ΚΟΤΖΙΑΣ (Υπουργός Εξωτερικών): Σας παρακαλώ, κύριε Κουμουτσάκο. Μιλάτε επί τρεις εβδομάδες μόνος σας. Είμαι στην Αθήνα, επιτρέψτε μου να μιλήσω κι εγώ.

Αυτό που κάνει η αντιπολίτευση στην Τουρκία είναι ένας εθνικισμός, που δεν θέλει να κουβεντιάζει με την Ελλάδα. Έχει μόνο ένα στόχο, να απελευθερώσει τα δήθεν κατειλημμένα νησιά της Ελλάδος. Τι απάντησε ο Τούρκος Πρωθυπουργός; Η απάντηση είναι ως εξής, με βάση την επίσημη μετάφραση που έχω πάρει από την Πρεσβείας μας. «Δεν έχουμε παραδώσει ούτε μια βραχονησίδα ούτε μια νησίδα ούτε ένα βράχο». Δεν διεκδίκησε αυτός, δεν είπε ότι είναι κατειλημμένα. Αυτό μπορεί να το ερμηνεύσει κανείς, με δύο τρόπους, διπλωματικά.

 Αφενός, ότι είπε, άρα, αυτά που μου λέτε δεν τα έχουμε παραδώσει στην Ελλάδα ή αφετέρου, είπε ότι τουρκικά νησιά ή βραχονησίδες δεν τα έχει πάρει η Ελλάδα. Δεν άνοιξε αυτός το ζήτημα, που τον επικαλείστε όλοι, για να αποδείξετε, τι έγινε δύο μέρες μετά τον Ερντογάν που έφυγε και άνοιξε τάχα ο Πρωθυπουργός της Τουρκίας το ζήτημα. Ίσα-ίσα απάντησε προσεκτικά, στο βαθμό που μπορούν να απαντούν οι γείτονές μας προσεκτικά.

Το επόμενο ερώτημα. Είναι καλό να κουβεντιαστούν τα ζητήματά μας, έστω και έντονα, ανάμεσα στην Ελλάδα και στην Τουρκία; Αφού υπάρχουν, αφού τα θέτουν. Ας τα θέσουν. Έχουμε απαντήσεις. Μη φοβόσαστε. Και τις δώσαμε αυτές τις απαντήσεις. Θέλω να πω και ότι είναι βαθιά υποτιμητικό απέναντι στον Πρόεδρο της Δημοκρατίας να θεωρεί κανείς ότι του μίλησε ο Ερντογάν και του απάντησε εκείνη την ώρα, με το επιχείρημα, που άκουσε ο κ. Πρόεδρος. Υπήρξε ένα σημείωμα για άλλο θέμα, που έδωσε ο κ. Γεννηματάς και εγώ το προώθησα στον κ. Προέδρο. Δεν υπήρξε καμία παρέμβαση ή επέμβαση στον Πρόεδρο, γιατί η Ελληνική Κυβέρνηση τον εμπιστεύεται τον Πρόεδρο. Τον εμπιστεύεται και σαν νομικό και σαν πολιτική οντότητα ότι είναι σε θέση να απαντήσει ουσιαστικά και ορθά μόνος του. Δεν έχουμε την άποψη που έχει το ΠΑΣΟΚ ή ακόμα χειρότερα η Χρυσή Αυγή την υποτιμητική απέναντι στον Πρόεδρο.

Τρίτον, να έλθει να λύσουμε πρακτικά ζητήματα; Έχουμε πάρα πολλά πρακτικά ζητήματα με την Τουρκία και πέραν του Ερντογάν, ουδείς μπορεί να λύσει. Σας τα λέω με μεγάλη διαβεβαίωση. Έχετε καμιά αμφιβολία ότι το Κυπριακό μπορεί να λυθεί, αν δεν κάνει πίσω ο Ερντογάν; Δηλαδή, εγώ σας λέω ότι τον κάνω «τρίπλα», «τρεις τρίπλες» τον Υπουργό Εξωτερικών, τον Υφυπουργό Εξωτερικών, τον Υπουργό Ευρωπαϊκών, τον Υπουργό Άμυνας, και; Ο Ερντογάν είναι το κέντρο εξουσίας και η Ελλάδα πολύ καλά έκανε και κάνει να κουβεντιάζει με το κέντρο εξουσίας της Τουρκίας ή έχετε την αυταπάτη ότι δεν είναι αυτός, αλλά κάποιος άλλος; Να μας το πείτε. «Μη συζητάτε με τον Ερντογάν, γιατί αυτός δεν εκφράζει την Τουρκία κι εμείς έχουμε ανακαλύψει – διότι είναι αδελφό μας κόμμα, το κόμμα του Ερντογάν, με το ΑΚP – «ότι αυτή είναι η λύση». Σύμφωνοι, να μας το πείτε.

Είναι σωστό ότι πρέπει να κουβεντιάζουμε; Είναι σωστό. Και να κουβεντιάζουμε, για να λύνουμε πρακτικά ζητήματα. Σας είπα ότι έχετε δίκιο ότι χρειάζεται η δεύτερη γέφυρα στον Έβρο. Ναι, αλλά το συμφωνήσαμε. Στην επίσκεψη του Ερντογάν τα μισά από αυτά, που είπατε, τα συμφωνήσαμε. Συμφωνήσαμε να ξαναβάλουμε μπρος τις διερευνητικές. Θέλετε να σας θυμίσω, αν έγιναν διερευνητικές την εποχή πρωθυπουργίας του Αντώνη Σαμαρά;

ΓΕΩΡΓΙΟΣ ΚΟΥΜΟΥΤΣΑΚΟΣ: Επί εποχής σας έγιναν ή πάγωσαν;

ΝΙΚΟΛΑΟΣ ΚΟΤΖΙΑΣ (Υπουργός Εξωτερικών): Ρωτήστε. Επίσης, κάποιος μου είπε ότι τα πάντα γινόντουσαν. Δεν είναι έτσι. Βρήκαμε πάρα πολλά πράγματα – δεν αξιολογώ, αν ήταν σωστό ή λάθος – αλλά ήταν σταματημένα, παγωμένα. Πήγαμε να τα ξεκινήσουμε και έγινε το πραξικόπημα στην Τουρκία, τα ξαναπαγώσαμε και τα ξανανοίγουμε, επίμονα. Διότι εμείς έχουμε την πολιτική της ειρήνης και όχι του πολέμου. Εμείς δεν διεξάγουμε πουθενά πολέμους, δεν είμαστε αναθεωρητική δύναμη. Δεν ξέρουμε, νομίζετε, τι σόι νευρική, αναθεωρητική δύναμη είναι η Τουρκία; Την χειριζόμαστε, γνωρίζοντας, ποιο είναι το περιεχόμενό της.

Άκουσα για την ενότητα, την ευθύνη της Νέας Δημοκρατίας, όταν σας ακούω εδώ, πολύ χαίρομαι γι' αυτό που ακούω, αλλά δεν έχω κοντή μνήμη, θυμάμαι. Δεν υπάρχει τους τελευταίους μήνες ταξίδι, που να έγινε, που να μην υπήρξε αναίτια, κατά τη γνώμη μου, επίθεση στην Κυβέρνηση. Να σας πω την μεγάλη προηγούμενη καμπάνια; Την επίθεση για το ταξίδι στις Ηνωμένες Πολιτείες της Αμερικής; Κι όταν πήγαν οι εκπρόσωποί σας στην Αμερική τα έκανα όλα γαργάρα. Δεν τους άκουσα να θέτουν τίποτα από αυτά, που μας είπαν ότι κάναμε στραβά ή να αμφισβητούν τίποτα από όσα είχαμε συνεννοηθεί;

Θέλετε να σας πω, όταν πηγαίναμε στην Ρωσία, τις πολλαπλές επιθέσεις που δεχόμασταν; Τι Αμερικανόφιλο μας λένε την μια φορά, τι Ρωσόφιλο μας λένε την άλλη, τι Κινεζόφιλο μας λένε την τρίτη. Αυτό είναι ενδεικτικό. Όποιος δεν καταλαβαίνει, τι σημαίνει πολυδιάστατη εξωτερική πολιτική, θεωρεί ότι με τον καθένα που συναντιέσαι, είσαι έτοιμος να κάνεις κάτι ύποπτο, το οποίο πρέπει να καταγγέλλει η Αντιπολίτευση. Η δική μας θέση είναι ότι πρέπει να αναβαθμίζεται η εξωτερική μας πολιτική.

Επίσης, δύο επιμέρους ζητήματα. Όσον αφορά στον Πρέσβη στην Τουρκία. Κάνετε μεγάλο λάθος. Έχω κάνει επί Υπουργίας μου το «καλό» ότι έχω φέρει θέσεις πρεσβευτικών συμβούλων από Πρεσβείες, που δεν έπρεπε να τις έχει, σε Πρεσβείες που δεν είχαν. Παραδείγματος χάριν, επί των κυβερνήσεών σας πήραν τον Πρεσβευτικό Σύμβουλο από το Βερολίνο και τον πήγαν στην UNESCO, την ώρα της κρίσης. Εμείς στην Τουρκία είχαμε Πρέσβη και δεν έμεινε ούτε ένα λεπτό η Τουρκία χωρίς Πρέσβη. Επειδή ερωτήθηκα.

ΓΕΩΡΓΙΟΣ ΚΟΥΜΟΥΤΣΑΚΟΣ: Μετά την επίσκεψη Ερντογάν ήταν εκεί ο Πρέσβης;

ΝΙΚΟΛΑΟΣ ΚΟΤΖΙΑΣ (Υπουργός Εξωτερικών): Εκεί ήταν ο Πρέσβης μας, είναι ο κ. Μπαλτάς και είναι Πρεσβευτικός Σύμβουλος και ο καινούργιος Πρέσβης πήγε μετά την αλλαγή.

Κύριε Κουμουτσάκο, συνηθίστε να ακούτε κάποιον, να μην με παρακαλείτε και να σέβεστε τον κοινοβουλευτισμό. Έχετε δυσκολία, δεν είστε στο «Σκάϊ» να μιλάτε μόνος σας. Θα ακούσετε. Τι θέλετε να πείτε; Πείτε μου, δεν θα με εκβιάζετε εσείς εμένα ούτε θα με απειλείτε. Δεν με απειλείτε, κύριε Κουμουτσάκο. Σας παρακαλώ, συμμαζευτείτε.

Ποιος είναι κερδισμένος σε αυτή τη διαδικασία; Κερδισμένος είναι μια προώθηση της ειρήνης και της συνεννόησης. Να ξεκινήσουμε από αυτό. Κάναμε ένα βήμα παραπάνω στην ασφάλεια και στη σταθερότητα σε αυτή την επίσκεψη. Λύσαμε όλα τα προβλήματα; Μα, εγώ είχα πει πριν από την επίσκεψη ότι με μια επίσκεψη δεν λύνονται όλα τα προβλήματα. Εσείς παριστάνετε τώρα ότι έγινε η επίσκεψη και παραμένουν προβλήματα, αλλά κάναμε δύο βήματα μπροστά. Πότε παραδέχτηκε η τουρκική πλευρά ότι υπάρχουν Πομάκοι και Ρομά, που δεν είναι τουρκογενείς;

Να μην σας πω ότι η μισή ελληνική πολιτική σκηνή μίλαγε συνεχώς, ιδιαίτερα στην περίοδο του ψυχρού πολέμου, για μόνο μιας προέλευσης μειονότητα, διότι δεν της είχανε πει να μην μιλάτε για Πομάκους και Ρομά, γιατί οι Πομάκοι έχουν εισχωρήσει με τη Βουλγαρία και είμαστε στον ψυχρό πόλεμο;

Μήπως δεν είναι «νίκη», κέρδος το ότι από την αναθεώρηση της Συνθήκης της Λωζάνης, που ξεκίνησε ο κ. Ερντογάν, είπε στο τέλος «εννοώ κάπως να την επικαιροποιήσουμε» και αυτά περί Ιαπωνίας που μας χρέωσε κάποιος Βουλευτής, τα είπε ο Ερντογάν.

Εγώ λέω ότι η εξωτερική πολιτική, δυστυχώς, γίνεται από ορισμένους, με στραμμένο το βλέμμα τους στο εσωτερικό. Αν εγώ είχα το βλέμμα μου και η Κυβέρνησή μας στραμμένο στο εσωτερικό, δεν θα κάναμε τίποτα, για να αποφεύγουμε με τη γνωστή τακτική της αδράνειας οποιαδήποτε κριτική και να αφήνουμε οι εξελίξεις να είναι σε βάρος μας. Οι εξελίξεις εκεί που δεν παρεμβαίνεις και δεν δείχνεις και τη σωστή δραστηριότητα είναι σε βάρος μιας χώρας.

Παραδείγματος χάριν, γιατί έχει αυτή τη μετάλλαξη η Νέα Δημοκρατία; Ρώτησε σωστά ο Εκπρόσωπος του ΣΥΡΙΖΑ; Τι την έπιασε ξαφνικά τη Νέα Δημοκρατία, η οποία είχε εντελώς διαφορετική συμπεριφορά, ως κυβέρνηση, να μην θέλει την επίσκεψη Ερντογάν; Με κατάπληξη άκουσαν τον Κοινοβουλευτικό της Εκπρόσωπο να λέει ότι «η επίσκεψη ξεκίνησε με τη συνέντευξη στο Σκάϊ». Γιατί είπε αυτό το καταπληκτικό ότι μια επίσημη επίσκεψη ξεκινάει από μια συνέντευξη σε ιδιωτικό κανάλι; Ίσως λόγω των σχέσεων με το κανάλι; Ίσως, διότι αυτό θα τους δικαιολογούσε, για να πούνε, γιατί ανακηρύξαν αποτυχημένη την επίσκεψη, πριν αρχίσει; Στις 08.43΄ κοιτάξτε στο «Σκάϊ» τι δήλωναν οι κοινοβουλευτικοί εκπρόσωποι των κομμάτων.

Εγώ σας το ανέφερα προηγούμενα και γι' αυτό δεν μου απαντήσατε, παρά τις πολλές ομιλίες και την πολύωρη ομιλία, τελικά ποιες μαντικές ικανότητες είχατε και προαναγγείλατε την αποτυχία και το φιάσκο της επίσκεψης, πριν καν προσγειωθεί ο κ. Ερντογάν; Σαν την κακή πεθερά που λέει «κόρη μου, μην τον παντρευτείς αυτόν, γιατί δεν θα πάει καλά ο γάμος». Δεν είναι έτσι.

Επίσης, εδώ, άκουσα περί ήττας. Το ανέφεραν δύο κοινοβουλευτικοί εκπρόσωποι, ο Κοινοβουλευτικός Εκπρόσωπος του ΠΑΣΟΚ και ο Κοινοβουλευτικός Εκπρόσωπος της Χρυσής Αυγής, είπαν για ήττα. Αναφέρθηκαν και οι δύο στις τοποθετήσεις του Προέδρου και ο δεύτερος με άθλιο τρόπο ή άκουσα και τους δύο να μιλάνε με κάκιστο τρόπο απέναντι στην Κυβέρνηση και στον Υπουργό Εξωτερικών, με πολλαπλούς προσωπικούς χαρακτηρισμούς. Άκουσα βέβαια, τον εκπρόσωπο της Χρυσής Αυγής να υβρίζει τους βουλευτές, που το κείμενο του Ερντογάν έλεγε ότι «εσείς εδώ στη Θράκη έχετε τέσσερις Βουλευτές». Δεν έλεγε «έχουμε εμείς τέσσερις Βουλευτές». Αυτές είναι αθλιότητες.

Αυτές οι τοποθετήσεις, η ακραία της Χρυσής Αυγής, αλλά και η τοποθέτηση του ΠΑΣΟΚ είναι χαρακτηριστικές τοποθετήσεις, που τροφοδοτούν τον ακραίο εθνικισμό. Είναι τοποθετήσεις που με το θυμικό αντιμετωπίζουν την εξωτερική πολιτική και που με ακραίο τρόπο απορρίπτουν και τη συνεννόηση και την ειρηνική συνύπαρξη και την προσπάθεια της χώρας να αναβαθμιστεί διεθνώς.

Θέλω, επίσης, να σας πω για το Υπουργείο Εξωτερικών σήμερα και για μένα προσωπικά ότι ο τύπος των προβλημάτων που έχουμε με την Τουρκία είναι διαφορετικός από ό,τι με τα Σκόπια και την Αλβανία. Με τα Σκόπια και την Αλβανία έχουμε προβλήματα πολιτισμικών διαφορών, όπως ονομασίες κ.λπ.. Έχουμε προβλήματα ταυτότητας, ιστορικής αντίληψης, αλλά δεν έχουμε γεωπολιτικά και γεωστρατηγικά προβλήματα, ακόμα και αν εμφανίζονται με τον αλυτρωτισμό τους. Δεν είναι σε θέση πρακτικά να τα κάνουν αυτά.

Με την Τουρκία, έχουμε πρόβλημα γεωπολιτικό, γεωστρατηγικό και ανάλογα πρέπει να το χειριστούμε και να χειριστούμε όλα αυτά που λέει. Επίσης, στο γεωπολιτικό - γεωστρατηγικό πρόβλημα για πρώτη φορά ο Ερντογάν – και σε αντίθεση με όσα έλεγε στο παρελθόν – δήλωσε ότι δεν θέτει θέματα κυριαρχίας ή εδαφικής ακεραιότητας της Ελλάδας. Θα μου πείτε «τον πιστεύεις;». Η ζωή θα αποδείξει πόσο κοντά ποδάρια έχουν τέτοιες δηλώσεις ή δεν έχουν, αλλά το ότι αναγκάστηκε ενάντια στη θέλησή του, ενάντια στις απόψεις του – να συμφωνήσουμε ότι είναι ενάντια στις απόψεις του – να κάνει αυτές τις διατυπώσεις, τι αποδεικνύει; Ότι δεν βγήκε κερδισμένος από εδώ, αλλά στρυμωγμένος. Όταν αναγκάζεσαι να υποχωρείς και να λες αυτά, που δεν πιστεύεις – να υιοθετήσω το επιχείρημά σας ότι δεν τα πίστευε – αλλά όταν αναγκάζεσαι να λες αυτά, που δεν πιστεύεις, έχεις κάνει ένα βήμα πίσω. Έχει σημασία αυτό το ένα βήμα πίσω;

Έχει για τον διεθνή παράγοντα, διότι αποδεικνύουμε στον διεθνή παράγοντα ποιος είναι αυτός, που έχει αναθεωρητικές βλέψεις και ποιος είναι αυτός, ο οποίος στηρίζεται στον διεθνή νόμο και στον κανόνα. Όσον αφορά στο Κυπριακό, τι να κουβεντιάσουμε για το Κυπριακό; Είναι σαφής αυτή η Κυβέρνηση. Ήταν σαφής στη διαπραγμάτευση, σε όλες τις τοποθετήσεις πάνω σε αυτές. Βάλαμε πάνω στο τραπέζι ένα θέμα, που είχε εξαφανιστεί. Βάλαμε πάνω στο τραπέζι ένα θέμα, που όλα τα ιστορικά έγγραφα του Υπουργείου Εξωτερικών το είχαν εξαφανίσει ή αποδεχόντουσαν να παραμείνει. Τα ξένα, άρα, τουρκικά στρατεύματα κατοχής και τα ζητήματα τα λεγόμενα των εγγυήσεων.

Όσον αφορά δε στην ΑΟΖ, είμαστε σε συζήτηση και διαπραγμάτευση, με σειρά από κράτη και είναι πιθανόν να κάνουμε συμφωνίες χωριστές. Δεν χρειάζεται να συμφωνήσουμε σε όλα, με όλους. Εκεί που θα συμφωνήσουμε, θα προχωρήσουμε.

Τώρα, όσον αφορά στην κριτική των φίλων μου από το ΚΚΕ, κατ’ αρχάς, χάρηκα που η Βουλευτής σας υπερασπίστηκε το «ΣΚΑΪ» απέναντί μου. Είναι καινούργιο δείγμα για το ΚΚΕ αυτή η υπεράσπιση. Έτσι το κατάλαβα εγώ. Τόσο καταλαβαίνω. Επίσης, υπογράμμισα…

ΓΕΩΡΓΙΟΣ ΚΟΥΜΟΥΤΣΑΚΟΣ: Δηλαδή, φταίει το κανάλι και όχι αυτά, που είπε ο Ερντογάν;

ΝΙΚΟΛΑΟΣ ΚΟΤΖΙΑΣ (Υπουργός Εξωτερικών): Όχι, δεν είπε αυτά ο Ερντογάν. Το κανάλι υπερασπίστηκε. Μαζί σας είμαι.

ΓΕΩΡΓΙΟΣ ΚΟΥΜΟΥΤΣΑΚΟΣ: Το κανάλι φταίει, όχι αυτά που είπε ο Ερντογάν;

ΝΙΚΟΛΑΟΣ ΚΟΤΖΙΑΣ (Υπουργός Εξωτερικών): Όχι, έκανε μια συζήτηση περί του αν παίζει ρόλο ένα κανάλι ή όχι και να σας πω και κάτι; Ξέρουμε από δημοσιογραφία. Το να επιμείνεις σε μια ερώτηση πολλαπλώς, ενώ έχεις πάρει μια απάντηση απαλή και να την κάνεις…

ΓΕΩΡΓΙΟΣ ΚΟΥΜΟΥΤΣΑΚΟΣ: Εγκαλείτε τον δημοσιογράφο και όχι τον Τούρκο Πρόεδρο, που απαντάει;

ΝΙΚΟΛΑΟΣ ΚΟΤΖΙΑΣ (Υπουργός Εξωτερικών): Σας παρακαλώ πολύ. Δεν αντέχετε την κουβέντα, από ό,τι βλέπω. Δεν εγκαλώ καθόλου τον δημοσιογράφο. Τι έχετε πάθει;

ΑΘΑΝΑΣΙΟΣ ΠΑΦΙΛΗΣ: Επιμένετε;

ΝΙΚΟΛΑΟΣ ΚΟΤΖΙΑΣ (Υπουργός Εξωτερικών): Επιμένω, ασφαλώς. Χαιρετίζω ότι το ΚΚΕ στηρίζει το κανάλι «ΣΚΑΪ» και το υπερασπίζεται. Δεν λέω περί Ερντογάν κ.λπ.

ΑΘΑΝΑΣΙΟΣ ΠΑΦΙΛΗΣ: Τώρα αυτό που λέτε είναι προβοκατόρικο. Το ΚΚΕ δεν στηρίζει κανένα κανάλι. Στήριζε τον «902» όταν τον είχε…

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας παρακαλώ, κύριε Παφίλη.

ΝΙΚΟΛΑΟΣ ΚΟΤΖΙΑΣ (Υπουργός Εξωτερικών): Ξαναδιαβάστε τι είπε η εκπρόσωπος όσον αφορά στο κανάλι «ΣΚΑΪ».

ΑΘΑΝΑΣΙΟΣ ΠΑΦΙΛΗΣ: Αυτό είναι προβοκατόρικο. Άλλοι στηρίζουν κανάλια.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ας προχωρήσουμε.

ΝΙΚΟΛΑΟΣ ΚΟΤΖΙΑΣ (Υπουργός Εξωτερικών): Επίσης, τα προβλήματα, που καταγράφηκαν, στηρίζονται όχι απλώς στους ανταγωνισμούς. Είπα, «*στηρίζονται στην ασύμμετρη ανάπτυξη, που υπάρχει στο σημερινό κόσμο*». Αυτή η ασύμμετρη ανάπτυξη οδηγεί σε μια αναγκαία πολιτική. Ποια είναι η αναγκαία πολιτική; Η πολιτική της ειρηνικής συνύπαρξης. Μπορείς να υπάρχεις και να επιβάλλεις στον άλλον την ειρήνη, που δεν την αγαπάει με τον τρόπο, που την αγαπάς εσύ; Δεν κατάλαβα; Δεν είναι παλιά αρχή της Αριστεράς η ειρηνική συνύπαρξη με κράτη, ακόμη και με επιθετικό προσανατολισμό; Δεν είναι αρχή της Αριστεράς η αρχή της ειρηνικής συνύπαρξης ακόμα και με κράτη, που έχουν εμπεδώσει τον αναθεωρητισμό ή την αντίληψη ότι πρέπει να αλλάξουν οι διεθνείς συμβάσεις; Από πότε η Αριστερά αρνείται αυτή την πολιτική, που εμείς εφαρμόζουμε, της ειρηνικής συνύπαρξης;

Τελευταίο, θέλω να σας πω ότι εμείς, ως Κυβέρνηση, δεν φοβόμαστε να κάνουμε εξωτερική πολιτική. Δεν φοβόμαστε να πάρουμε πρωτοβουλίες και δεν φοβόμαστε να έρθει οποιοσδήποτε στην Ελλάδα και να πάμε οπουδήποτε, αρκεί να υπερασπιζόμαστε τα συμφέροντα της χώρας. Ουδείς καταλόγισε, ουσιαστικά, πέρα από τις επιθέσεις απέναντι στο πρόσωπο του Προέδρου – που είναι απαράδεκτες, απαράδεκτες και συνταγματικά και πολιτικά και ηθικά – ουδείς έθεσε ζήτημα ότι η Κυβέρνηση δεν είπε και δεν έπραξε σωστά. Όλη σας η κριτική είναι η επίκληση των όσων είπε ο Ερντογάν και δεν τα χρεώσατε στον Ερντογάν, που διαμαρτυρηθήκατε, κύριε Κουμουτσάκο, τα χρεώσετε στην Κυβέρνηση. Ό,τι στραβό έκανε ο Ερντογάν, ό,τι στραβό σας φάνηκε. Έτσι σας διαβάζω και δεν σας αρέσει που σας διαβάζω ορθά…

ΓΕΩΡΓΙΟΣ ΚΟΥΜΟΥΤΣΑΚΟΣ: Για πολλοστή φορά, διαστρεβλώνετε αυτά, που λέμε.

ΝΙΚΟΛΑΟΣ ΚΟΤΖΙΑΣ (Υπουργός Εξωτερικών): Ναι, εντάξει. Και η τελική διατύπωση, για να μείνουμε σε αυτό, είναι ότι το επίπεδο της Αντιπολίτευσης δεν αντιστοιχεί στο επίπεδο των προβλημάτων, που έχει να λύσει και οφείλει να λύσει η χώρα το επόμενο διάστημα. Δεν αντιστοιχεί σε μία πολιτική εξαιρετικά δημιουργική και πολιτική ανάπτυξης των ικανοτήτων και δυνατοτήτων της χώρας.

Εμείς πιστεύουμε ότι η χώρα κέρδισε. Έδειξε σε όλο τον κόσμο ποιος είναι αυτός, ο οποίος υπερασπίζεται τις αρχές του διεθνούς δικαίου, τις Συνθήκες και τη συνεννόηση ανάμεσα στους λαούς, πήρε υποχωρήσεις σε πολιτικά πεδία και πήρε πρακτικά ζητήματα και λύσεις, που τα έχει ανάγκη η χώρα στη σχέση της με ένα γείτονα. Δεν μπορείς να είσαι με ένα γείτονα και να μην μιλάς. Αυτή η πολιτική του απομονωτισμού, όπως έχω πει, είναι η πολιτική, που αντιστοιχεί στην εποχή του Εμβέρ Χότζα στην Αλβανία «δεν μιλάω με κανέναν, δεν συνεννοούμαι με κανέναν, παρά μόνο με όποιον μου αρέσει» και αν δεν μου αρέσει κανένας; Μοναχός μπορεί να είσαι στην προσωπική σου ζωή, όχι όμως στην εξωτερική πολιτική. Στην εξωτερική πολιτική πρέπει να φτιάχνεις συμμαχίες, στηρίγματα και να προωθείς τις θέσεις σου. Ευχαριστώ πολύ.

ΓΕΩΡΓΙΟΣ ΚΟΥΜΟΥΤΣΑΚΟΣ: Να συνηθίσει ο κ. Υπουργός ότι σοβαρή Αντιπολίτευση δεν σημαίνει σιωπηρή Αντιπολίτευση.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ, τον κ. Υπουργό. Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυλωνίτου Ελένη, Βαρεμένος Γιώργος, Δουζίνας Κωνσταντίνος, Εμμανουηλίδης Δημήτριος, Κασιμάτη Νίνα, Ντζιμάνης Γιώργος, Τριανταφύλλου Μαρία, Αναστασιάδης Σάββας, Δημοσχάκης Αναστάσιος, Καλαφάτης Σταύρος, Κουμουτσάκος Γεώργιος, Λοβέρδος Ανδρέας, Κούζηλος Νικόλαος, Παφίλης Αθανάσιος και Δανέλλης Σπυρίδων.

Τέλος και περί ώρα 19.15΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΚΩΝΣΤΑΝΤΙΝΟΣ ΔΟΥΖΙΝΑΣ ΜΑΡΙΑ ΤΡΙΑΝΤΑΦΥΛΛΟΥ**